
Obstaja boljša pot 



Današnja avtorskopravna zakonodaja je neuravnotežena in brez 
stika s sodobnostjo. Z jalovim poskusom ustavitve tehnološkega 
razvoja je celo generacijo mladih v očeh zakona spremenila v 
kriminalce. A deljenje datotek se še zmeraj širi kot požar. Niti 
propaganda, zastraševanje in zaostritev zakonodaje niso uspeli 
ustaviti razvoja. 

Nemogoče je izvajati prepoved nepridobitnega deljenja datotek, 
ne da bi pri tem kršili temeljne človekove pravice. Dokler imajo 
ljudje možnost zasebne komunikacije, jo bodo uporabljali za 
deljenje avtorskih del. Edini način, ki bi utegnil uspešno omejiti 
deljenje datotek, je ukinitev pravice do zasebnosti komunikacij. 
V zadnjem desetletju se je avtorskopravna zakonodaja pod 
pritiskom lobistov velikih podjetij, ki se bojijo za svoje monopole, 
temu vse bolj približevala. Ta trend moramo obrniti, da zaščitimo 
svoje temeljne pravice. 



Želimo si družbo, v kateri kultura cveti in kjer umetniki ter 
ustvarjalni ljudje lahko preživijo z doprinosi h kulturi. Na srečo 
deljenje datotek in kultura nista nasprotna pola. To so nas naučile 
desetletne izkušnje z množičnim deljenjem datotek preko spleta. 

Gospodarske statistike kažejo, da izdatki gospodinjstev za kulturo 
in zabavo iz leta v leto počasi rastejo. Medtem ko porabimo 
manj denarja za kupovanje CD-jev, ga več porabimo drugje, na 
primer za obiskovanje koncertov. To je odlična novica za izvajalce. 
Ti običajno dobijo 5-7 % dobička od prodanega CD-ja in 50 % 
dobička od koncerta. Založbe s tem izgubijo, to pa le zato, ker več 
ne dodajajo vrednosti. 

Povsem mogoče je, da bo v nekaterih segmentih kulturnega 
sektorja težje služiti denar. Bo pa zato to postalo lažje v drugih 
segmentih -tudi takih, ki sijih še niti nismo zamislili. Dokler skupni 
izdatki gospodinjstev za kulturo ostajajo na sedanji oziroma višji 
ravni, ne more nihče trditi, da umetniki kot skupina z reformo 
avtorskopravne zakonodaje karkoli izgubijo. 

In če se bo zaradi slednje kulturno življenje izvilo iz primeža velikih 
distributerjev, je to le dobrodošel blagoslov tako za umetnike kot 
za ljudi. 

Ko so se pred 150 leti v Evropi odprla vrata prvih javnih knjižnic, 
so književni založniki temu ostro nasprotovali. Argument, na 
katerega so se sklicevali, je isti, kot ga še danes slišimo v razpravi 
o deljenju datotek: Če ljudje dobijo brezplačen dostop do knjig, 
avtorji ne bodo mogli preživeti in ustvarjati novih knjig. 

Zdaj vidimo, da argumenti proti javnim knjižnicam niso vzdržali. 
Očitno slednje niso povzročile zamrtja pisateljevanja, prav tako 
pa avtorjem niso onemogočile služenja s pisanjem. Nasprotno! 
Brezplačen dostop do kulture se je izkazal za blagoslov, ne le za 
celotno družbo, ampak tudi za avtorje. 

Splet je najčudovitejša javna knjižnica vseh časov. Vsem, ne glede 
na njihovo finančno stanje, kulturo vsega sveta približa na doseg 
klika. To je napredek, ki ga moramo pozdraviti. 

Namen Piratske stranke je jasen in pozitiven: dekriminalizacija 
mlade generacije in postavitev temeljev za raznovrstni in 
trajnostni kulturni sektor v dobi spleta. Ostale politične skupine 
vabimo, da naše ideje "kopirajo". 



Delimo in bolje živimo! 

Konstruktivni predlog za reformo 
avto rs ko pravne zakonodaje 



S Piratsko stranko ne želimo odpraviti avtorskopravne zakonodaje. 
Želimo jo reformirati - ohraniti za pridobitne namene, sprostiti in 
legalizirati pa za kakršnokoli nepridobitno kopiranje in rabo. 

Ta reforma je nujna, saj poskusi izvajanja trenutne prepovedi 
nepridobitnega deljenja kulture med posamezniki ogrožajo 
temeljne pravice, kot so pravica do zasebne komunikacije, pravica 
do svobode informacij in celo pravica do dolžnega pravnega 
postopanja. 

Deljenje datotek je izmenjava enk in ničel med dvema 
posameznikoma. Edini način, ki sploh ima možnost, da uspešno 
omeji deljenje datotek, je uvedba nadzora vseh zasebnih 



komunikacij. Odpiranje sporočil in preverjanje vsebine je edini 
način za razločevanje avtorskih vsebin od zasebnih sporočil. 
To pomeni smrt nedotakljivosti osebne korespondence, konec 
zaupnega pogovora z odvetnikom, konec spogledovanja preko 
spletnih kamer in konec zaščite virov novinarjev. 

Svojim temeljnim pravicam se v korist izvajanja dandanašnjega 
avtorskega prava preprosto nismo pripravljeni odreči. Pravica 
do zasebnosti je pomembnejša od pravice medijskih gigantov 
do služenja na dosedanji način, zlasti ker slednja pravica niti ne 
obstaja. 

Trenutna avtorskopravna zakonodaja preprečuje ali omejuje tudi 
veliko novih in razburljivih kulturnih izražanj. Posnetki glasbe 
na MvSpaceu, remiksi na YouTubu, VVikipedia, obogatena z več 
glasbene in slikovne vsebine v člankih, zakaj pa ne? Zakonodaja 
se ne strinja. 

Avtorskopravno zakonodajo moramo ali reformirati ali celo 
popolnoma odpraviti. Piratska stranka se zavzema za reformo. 

Kakršnokoli nepridobitno kopiranje in rabo želimo sprostiti in 
legalizirati, poleg tega pa želimo tudi skrajšati obdobje zaščitene 
pridobitne rabe. Ohraniti želimo pridobitno ekskluzivnost na 
način, ki omogoča obstanek večini poslovnih modelov, ki danes 
delujejo. 

Svoj predlog lahko povzamemo v šestih točkah: 

• Moralne pravice ostanejo nespremenjene 

Ne predlagamo nobenih sprememb glede moralne pravice 

avtorja, da se mu prizna avtorstvo. 

Nihče ne sme imeti pravice, da se izdaja za skupino ABBA 
ali za avtorja pesmi Paula McCartneva, razen njih samih. 

Ker je to še zmeraj resnična težava, morajo taka dejanja 
ostati nezakonita. »Pohvali, kar si zasluži pohvalo,« je 
načelo, s katerim se vsi strinjamo. 

• Brezplačno nepridobitno deljenje 

Z avtorskopravno zakonodajo si ljudje še pred dvema 
desetletjema niso pretirano belili glav. Pravila o 
ekskluzivnosti izdelave kopij so bila namenjena pridobitnim 
akterjem, ki so imeli sredstva za tisk knjig ali plošč. 

Posameznikom, ki so želeli skopirati pesem in jo poslati 
ljubljeni osebi, ali skopirati kaseto in jo dati prijatelju, ni bilo 
treba skrbeti zaradi kršenja avtorskopravne zakonodaje. 
Karkoli je takrat posameznik lahko naredil z običajno 
domačo tehnično opremo, ni bilo kaznivo. 

Danes pa se je avtorskopravna zakonodaja razvila do 
stopnje, ko v vsakdan malega človeka vsiljuje resne 
omejitve. Tehnološki proces je navadnim ljudem olajšal 
uživanje v kulturi in deljenje le-te, zakonodaja pa se je od 
tega oddaljila. 

Avtorskopravno zakonodajo želimo vrniti v prvotno 
stanje in zagotoviti, da bo zadevala zgolj kopiranje v 
pridobitne namene. Deljenje kopij (ali drugačno širjenje) 
in uporaba avtorskopravno zaščitenih del nikakor ne 
smeta biti prepovedana, če to počnejo posamezniki brez 
pridobitnega namena. Deljenje datotek med posamezniki 
je primer dejavnosti, ki bi morala biti zakonita. 

• Dvajset let komercialnega monopola 

Velik del dandanašnje razvedrilne industrije temelji 
na pravici do izključnega izkoriščanja avtorskopravno 
zaščitenih del v komercialne namene. To želimo ohraniti. A 
trenutno trajanje zaščite -sedemdeset let po avtorjevi smrti 



- je absurd. Noben vlagatelj ne bi niti pogledal poslovne 
priložnosti s tako daleč odloženo dobičkonosnostjo. 

Trajanje zaščite želimo skrajšati na obdobje, ki je razumno 
tako z vidika družbe kakor z vidika vlagatelja, zato 
predlagamo obdobje dvajsetih let po objavi. 

• Registracija po petih letih 

Obstajajo dela, ki so še zmeraj zaščitena, njihovih lastnikov 
pravic kopiranja pa ni mogoče najti oziroma je to izredno 
težko, kar je hudo problematično. Večina teh del ima 
malo pridobitne vrednosti ali celo nima nobene, ker pa jih 
avtorskopravna zakonodaja še zmeraj ščiti, jih ni mogoče 
ponovno uporabiti ali širiti, saj za to ni mogoče dobiti 
dovoljenja. 

Avtorskopravna zaščita mora biti novo objavljenim delom 
podeljena samodejno, kakor je že danes. Lastniki pravic, 
ki želijo svojo pravico do izključne uporabe v pridobitne 
namene koristiti več kot pet let po objavi, pa morajo to 
pravico registrirati, tako da jo je mogoče najti v javnih 
bazah pravic. To bo rešilo problematiko »osirotelih« del. 

• Brezplačno vzorčenje 

Vse bolj restriktivni avtorskopravna zakonodaja in praksa 
sta dandanes ogromni oviri za glasbenike, izdelovalce 
filmov in druge umetnike, ki želijo ustvariti nova dela, 
v katera želijo vključiti izseke obstoječih del. To želimo 
spremeniti z uvedbo jasnih izjem in omejitev, ki dovoljujejo 
predelave, parodije in tudi pravice do »citiranja« glasbe in 
avdiovizualnega materiala, ki bi bile zastavljene podobno 
kot obstoječe pravice do citiranja besedila. 

• Prepoved omejevanja digitalnih pravic (DRM) 
Ta izraz označuje številne tehnologije, katerih namen 

je omejevanje zmožnosti ljudi za zakonito uporabo in 
kopiranje del. 

Zakon mora zmeraj omogočati izogibanje takim omejitvam, 
premisliti pa moramo, ali ne bi v zakonodajo o zaščiti 
potrošnika vključili prepovedi tehnologij za omejevanje 
digitalnih pravic, ki omejujejo zakonito uporabo del. Če 
dovolimo velikim multinacionalkam pisanje lastnih zakonov 
in njihovo izvajanje s pomočjo tehničnih sredstev, uvajanje 
uravnotežene in razumne avtorskopravne zakonodaje v 
parlamentih nima smisla. 

To je srž predlogov Švedske piratske stranke in stališče, ki ga je 
septembra 2011 prevzela Skupina Zelenih/Evropske svobodne zveze. 

Predlog je popolnoma skladen z zamislimi, ki so bile predstavljene 
v mednarodni razpravi. Taka zamisel je na primer Svobodna 
kultura Lavvrencea Lessiga ali The Wealth of Netvvorks Yochaija 
Benklerja. O njih tako akademiki kakor tudi spletna družba 
podrobno razpravljajo že vsaj desetletje. 

»Kako pa bo umetnik plačan, če deljenje datotek postane 
svobodno?« je vprašanje, ki se v razpravah zmeraj pojavi. 

No, iskanje odgovora na to vprašanje ni naloga politikov. Vsak 
posamezni podjetnik mora sam najti poslovni model, ki deluje, 
tako v kulturnem sektorju kot v katerikoli drugi industriji. 
Prepričani pa smo, da kulturni sektor kot celota ne bo prizadet, 
kar potrjujejo gospodarske statistike po več kot desetletju divjega 
deljenja datotek. Deljenje datotek in ustvarjanje nove kulture 
nista v konfliktu, pravzaprav je stanje nasprotno. Naš predlog 
umetnikom koristi tako s kreativnega kakor z ekonomskega vidika. 

A celotna zadeva je pomembnejša od zgolj tega. Gre za vprašanje, 
kakšno družbo hočemo. 



Splet je najpomembnejši izum človeštva po tiskarskem stroju, 
morebiti pa je tudi veliko pomembnejši. The Pirate Bav, VVikipedia 
in arabska pomlad so se pojavljali na naslovnicah, ko so predani 
ljudje uporabljali novo tehnologijo za širitev kulture, znanja 
oziroma demokracije. In to je šele začetek. 

V tem trenutku, ko se nam ponuja fantastična priložnost, 
avtorskopravna zakonodaja ovira kreativnost, saj njeno izvajanje 
ogroža temeljne pravice, kot so pravica do zasebnosti komunikacij, 
pravica do sprejemanja in podajanja informacij brez vmešavanja 
javne oblasti (ne glede na meje) in pravica do dolžnega pravnega 
postopanja, ogroža pa tudi načelo sorazmernosti pri izrečenih 
kaznih. 

Da zaščitimo svoje temeljne pravice, moramo spremeniti smer, 
v katero se avtorskopravna zakonodaja razvija. Noben poslovni 
model ni pomembnejši od pravice do zasebnosti komunikacij in 
svobode informacij. 

Avtorskopravno zakonodajo moramo nujno reformirati. 

Izvajanje avtorskopravne 
zakonodaje ogroža temeljne 
pravice 

Pravica do zasebnih pogovorov 

Ko sem (Rick Falkvinge) pred šestimi leti ustanovil prvo, Švedsko 
piratsko stranko, smo postavili tri stebre svoje politike: deljenje kulture, 
svobodo znanja in neizpodbitno zasebnost. To so tematike, ki so bile 
ideali spoštovanih aktivističnih krogov. Čeprav sem imel občutek, 
da so na nek način povezane, sem potreboval še nekaj mesecev, 
preden sem uspel najti povezavo med pravico do zasebnosti, ki je 
ena temeljnih svoboščin, in pravico do deljenja kulture. 

Ko sprevidiš, postane povezava tako jasna, da je še zmeraj ena naših 
poglavitnih točk: dandanašnja raven avtorskopravne zakonodaje 
ne more soobstajati s pravico do zasebnih komunikacij. 



Če ti pošljem e-pošto, ta lahko vsebuje pesem. Med 
videopogovorom lahko začnem predvajati avtorskopravno zaščiten 
posnetek, da si ga skupaj ogledava. Trenutno avtorskopravno 
zakonodajo je mogoče izvajati zgolj ob ukinitvi pravice do 
zasebnosti komunikacij, čemur sledi nadzorovanje vseh enk in 
ničel, ki potujejo med vsemi računalniki. 

Pravice do zasebne korespondence ni mogoče omejiti zgolj za 
določene tipe vsebin. Za namen ugotavljanja zakonitosti vsebine 
je pečat treba zlomiti. In ko je pečat zlomljen, ni več poti nazaj. 
Zapečateno je lahko vse ali nič. 

Moramo se odločiti. Kot družba se lahko odločimo, da je 
avtorskopravna zakonodaja najpomembnejša, in se odpovemo 
pravici do zasebnega pogovora. Lahko pa se odločimo, da je pravica 
do zasebne korespondence vredna več, čeprav se ta lahko uporabi 
za prenos avtorskopravno zaščitenih del. Kompromis ni mogoč. 

V zadnjih letih je postalo jasno, kako globoko se tega zaveda 
industrija pravic kopiranja in kako vztrajno se trudi izničiti našo 
pravico do zasebne korespondence, da bi zaščitili trenutno sporno 
raven avtorskopravne zaščite. 

Telegram, ki ga je decembra 2010 objavil VVikiLeaks, je vključeval 
seznam zahtev zveze UPA, zastopnikov industrije pravic kopiranja 
iz ZDA, za švedsko vlado. Veleposlaništvo ZDA je pozdravilo 
»popolno sodelovanje« švedskega pravosodja, ki se je z znatno 
uspešnostjo potrudilo uresničiti te zahteve na škodo svojih 
državljanov in v korist industrije pravic kopiranja iz ZDA. 

Ta seznam zahtev je vseboval praktično vsak zakon »Velikega 
brata«, ki je začel veljati v zadnjih nekaj letih. Hramba podatkov, 
Direktiva o uveljavljanju pravic intelektualne lastnine, opozorila in 
izklop dostopa do spleta, dostop policije do zapisov o naslovih IP 
za prekrške, odpravo imunitete prenašalca sporočila - vse to je 
bilo zajeto. 

Industrija pravic kopiranja se aktivno zavzema za »družbo Velikega 
brata«, saj razume, da je to edini način za ohranitev pravic 
kopiranja. Napočil je čas, da to industrijo vržemo iz zakonodajnega 
postopka. 

Ena poglavitnih zahtev Piratske stranke je, da zakoni, ki veljajo za 
fizični svet, veljajo tudi za virtualni svet. To je popolnoma razumna 
zahteva. Splet ni ločena entiteta, temveč je del resničnosti. Težave 
nastopijo, ko se zastarela, a mogočna industrija zave, da tako 
pravično in nediskriminatorno izvajanje zakonov pomeni, da več 
ne bo mogla izvajati svojega distribucijskega monopola. 

Da bi razumeli absurdnost zahtev industrije pravic kopiranja, 
se moramo vprašati, katere pravice se nam zdijo samoumevne 
v fizičnem svetu. To so pravice, ki že veljajo v digitalnem delu 
resničnosti, se pa igrajo pravno različico skrivalnic. 

Poglejmo, katere pravice imam, ko komuniciram sfizičnimi sredstvi 
- s papirjem, peresom, kuverto in znamko. Iste pravice bi morale 
vsaj teoretično veljati tudi za uporabo digitalnih komunikacijskih 
kanalov, saj zakon ne razlikuje med načini komunikacije. Na žalost 
bi izvajanje naših pravic na spletu industriji pravic kopiranja v 
celoti odvzelo zmožnost izvajanja monopola nad kopiranjem, zato 
te temeljne pravice napadajo z vsemi sredstvi. A to ne pomeni, da 
naše pravice ne obstajajo. 

Ko nekomu napišem pismo, izključno jaz odločam, ali se želim 
identificirati v pismu, v kuverti, na kuverti, povsod oziroma nikjer. 
O anonimnosti svoje komunikacije odločam le in samo jaz. To 
je pravica, ki velja za fizično komunikacijo in ki je uzakonjena. 
Popolnoma razumno je zahtevati, da ta zakon velja tudi za splet. 

Ko nekomu pošljem pismo, ga nihče nima pravice prestreči, 
odpreti in prebrati, razen v primeru, da sem kot posameznik v 
formalnem postopku zaradi predhodnega suma storitve točno 



določenega kaznivega dejanja. V tem primeru lahko to storijo 
izključno organi pregona. Seveda nikoli nisem obvezan komurkoli 
pomagati pri odpiranju in tolmačenju svojih pisem. Popolnoma 
razumno je zahtevati, da to velja tudi na spletu. 

Ko nekomu pišem pismo, nobena tretja stranka nima pravice do 
spreminjanja njegove vsebine, ko pismo potuje do prejemnika, 
ali do preprečitve njegove dostave. Ali ni popolnoma razumno 
zahtevati, da to velja tudi na spletu? 

Ko želim nekomu poslati pismo, nihče nima pravice stati ob 
poštnem nabiralniku in zahtevati pravice, da zabeleži vso mojo 
komunikacijo - s kom si dopisujem, kdaj in kako dolgo. Ponavljam 
- zahteva, da to velja tudi na spletu, je popolnoma logična. 

Ko nekomu pošljem pismo, pismonoša ni nikoli odgovoren za 
vsebino tega pisma. Ima imuniteto prenašalca sporočila. Seveda 
je veljava tega na spletu prav tako popolnoma razumna zahteva. 

Industrija pravic kopiranja sistematično napada vse te temeljne 
pravice. Ponudnike spletnih storitev tožijo in od njih zahtevajo, 
da na svojih razdelilnikih namestijo opremo za prisluškovanje in 
cenzuriranje. Neprestano napadajo imuniteto prenašalca sporočila 
(načelo izključnega prenosa in splošnega prenašalca), zahtevajo 
pooblastila za identifikacijo oseb, ki komunicirajo, pooblastila za 
onemogočanje izvajanja naših temeljnih pravic, povrhu vsega 
pa si zato, da bi zavarovali svoj distribucijski monopol, drznejo 
predlagati celo cenzuro! 

Vse navedeno izvira iz dejstva, da je mogoče vsa digitalna komunikacijska 
sredstva, ki lahko služijo zasebni korespondenci, uporabiti tudi za 
prenos avtorskopravno zaščitenih del, pri čemer je nemogoče vedeti, 
katera sporočila spadajo v katero skupino, če industriji pravic kopiranja 
ne dodelimo pravice do vpogleda v zasebno korespondenco. In te 
pravice jim Piratska stranka nikakor ni pripravljena predati. 

To so državljanske svoboščine, za katere so se naši predniki 
borili, za katere so krvaveli in umirali. Več kot zgolj obsceno je, 
da industrija, ki je pravzaprav zastarel in nepotreben posrednik, 
zahteva, da se mi odpovemo svojim pravicam, da bodo lahko oni 
ohranili monopol nad razvedrilom. Še huje pa je, da zahtevajo več 
pooblastil, kot jih ima celo policija pri lovu na resnične zločince. Po 
drugi strani pa to ni nič novega. 

Ob razmahu fotokopirnih strojev v šestdesetih letih so jih knjižne 
založbe poskušale prepovedati, saj bi jih bilo mogoče uporabiti za 
kopiranje knjig, ki bi jih nato pošiljali po pošti. Tem založnikom je 
bilo rečeno zgolj »bog pomagaj«. Čeprav je pravica do monopola 
nad kopiranjem dela še zmeraj veljavna, pa jim to ne daje pravice 
do vpogleda v korespondenco zgolj z namenom iskanja kršitev 
tega monopola. Zato ne morejo narediti ničesar. V fizičnem svetu 
to še zmeraj velja. Popolnoma razumno je zahtevati, da to velja 
tudi na spletu. 

Industrija pravic kopiranja se včasih pritožuje, da je splet 
brezpravna dežela in da bi isti zakoni in pravice, ki veljajo v fizičnem 
svetu, morali veljati tudi na spletu. S to zahtevo se Piratska stranka 
iz vsega srca strinja. 

Žal pa se dogaja ravno nasprotno. Korporacije poskušajo prevzeti 
nadzor nad našimi sredstvi za komunikacijo, pri čemer se 
sklicujejo na avtorskopravno zakonodajo. Pri tem jim pogosto 
pomagajo politiki, ki si prav tako želijo nadzora, pri čemer slednji 
kot razlog navajajo terorizem ali kako drugo totalitarno strašilo, ki 
je trenutno aktualno. Na to moramo gledati skozi lečo uporov, ki 
so leta 2011 pretresali arabski svet. 

Naše slepo zaupanje oblasti je alarmantno. Vse večja želja po 
nadzoru naših komunikacij, ki jo odkrito izražajo korporacije in 
politiki, je zelo zaskrbljujoča. In, kar je še huje, pri tem ne gre zgolj 
za prisluškovanje. Korporacije in politiki se odkrito (in uspešno) 
zavzemajo za pravico, da nas utišajo. 



Industrija pravic kopiranja zahteva pravico, da ukine našo 
komunikacijo. Če se bomo pogovarjali o dovolj nesprejemljivih 
zadevah-nesprejemljivih za oblast ali za industrijo pravic kopiranja 
- bo linija prekinjena. Pred zgolj dvajsetimi leti bi to bila grozljiva 
napoved. Danes je to resničnost. Ne verjamete? Poskušajte se na 
programu MSN ali spletni strani Facebook pogovarjati o povezavi 
na spletišču The Pirate Bav in poslušajte tišino, ki bo dosegla 
sogovornika. Industrija pravic kopiranja se bori, da bi se to še bolj 
razširilo. Isto velja za politike s svojimi cilji. 

Čeprav industrija pravic kopiranja in represivni »politiki Velikega 
brata« morda ne delijo končnih ciljev, se kljub temu zavzemajo za 
identične spremembe v družbi in za nadzor naše komunikacije. 

Hkrati se fizično gibanje ljudi neprestano nadzoruje in shranjuje. 

Kako bi se uprli v svetu, kjer vaše sporočilo nikoli ne bi doseglo 
naslovnikov, režim pa bi lahko na daljavo spremljal, s kom, kje in 
kdaj se dobivate, vašo opremo pa bi lahko uničil s pritiskom na 
gumb? 

Zahod nima več praktično nobene moralne pravice, da kritizira 
Kitajsko ali režime, ki padajo v arabskem svetu. 

A v tem somraku se prebuja plamen nasprotovanja, ki se iz dneva 
v dan krepi. 

Aktivisti neprestano delajo in v tej igri mačke in miši razvijajo nova 
orodja, s katerimi premagujejo nadzor in zagotavljajo svobodo 
govora. To so heroji naše generacije. Z zagotavljanjem svobode 
govora in svobode tiska zagotavljajo nenadzorovano komunikacijo, 
ki je ni mogoče blokirati. Tako v samem jedru premagujejo tudi 
monopol nad kopiranjem, kar pa je morda le stranski učinek. 

Svobodna in odprta programska oprema je v jedru odpora proti 
Velikemu bratu. Omogoča pregledovanje, kar pomeni, da vanjo 



Zakaj reforma avtorskega prava 



ni mogoče namestiti skritih stikal za izklop in prisluškovalnih 
sistemov. Ko je to potrebno, se lahko širi kot požar. Monopol nad 
kopiranjem tako močno odklanja, da se že same razvojne metode 
te programske opreme aktivno borijo proti monopolu, saj spet 
izpostavijo povezavo med izvajanjem avtorskopravne zakonodaje 
in represijo. Svobodni operacijski sistemi in komunikacijska 
programska oprema so srce svobode govora v prihodnosti in tudi 
za vse dandanašnje nasprotnike režima. 

Programska oprema, ki jo ustvarjajo ti herojski aktivisti, je 
garancija za naše državljanske svoboščine - gre za programe, 
kot so Tor, FreeNet, I2P, TextSecure in RedPhone. Da se s tem 
kriminalci lahko izognejo prisluškovanju, je nizka cena za ohranitev 
naših pravic. Jutri bomo morda prav mi tisti, ki bomo označeni 
za kriminalce zaradi nasprotovanja režimu. To so orodja, ki jih že 
uporabljajo ljudje, ki se borijo proti skorumpiranim režimom. Iz 
tega se moramo nekaj naučiti. 

Ker je to nujno, ta svobodna programska oprema onemogoča 
tudi izvajanje monopola nad kopiranjem, saj omogoča anonimno 
komunikacijo, ki ji ni mogoče prisluškovati in ki zagotavlja 
ohranitev naših državljanskih svoboščin. Techdirtov Mike Masnick 
je pred kratkim izjavil, da sta si »piratstvo in svoboda presenetljivo 
podobna«. 

Morda to najbolje izrazi Freenetova politika: 

»Hkrati zagotoviti svobodo govora in izvajati monopol nad 
kopiranjem ni mogoče. Zato vsaka tehnologija, ki je namenjena 
zagotavljanju svobode govora, mora hkrati preprečevati izvajanje 
monopola nad kopiranjem. « 

Bitka za temeljno svobodo govora in bitka proti monopolu nad 
kopiranjem sta del iste vojne. Zato bo prišlo do revolucij z uporabo 
orodij, ki ne le da niso del monopola nad kopiranjem, ampak ga 
aktivno premagujejo. Revolucija ne bo ustrezno licencirana. 



Blokiranje spleta in cenzura 

»Otroška pornografija je super, « je z navdušenjem izjavil govornik. 
»Super je, ker politiki otroško pornografijo razumejo. Z igranjem 
na to karto jih lahko prepričamo, da ukrepajo in začnejo blokirati 
spletne strani. In takrat jih bomo lahko prepričali, da začnejo 
blokirati tudi strani za deljenje datotek. « 

O tem smo razpravljali na seminarju, ki ga je z naslovom »Švedska 
- zatočišče za pirate?« 27. maja 2007 v Stockholmu organizirala 
Ameriška gospodarska zbornica. Govornik je bil Johan Schluter, 
predstavnik danske organizacije Anti-Piracv Group, ki lobira za 
zveze glasbene in filmske industrije, kot je Mednarodna zveza 
fonografske industrije (v nadaljevanju: I F P I ) . 

V občinstvu smo bili trije pirati: Christian Engstrom, Rick Falkvinge 
in veteran spletnega aktivizma, Oscar Svvartz. Oscar je takoj po 
dogodku napisal kolumno o seminarju za Computer Svveden, Rick 
in Christian pa sta pozneje o seminarju napisala bloge. 

»Nekoč bo obstajal ogromen filter, ki ga bomo razvijali v tesnem 
sodelovanju z zvezama IFPI in M PA. Neprestano bomo nadzorovali 
otroško pornografijo na spletu, s čimer bomo politikom pokazali, 
da filtriranje deluje. Otroška pornografija je nekaj, kar razumejo,« 
se je zarežal Johan Schluter in na podiju kar žarel od ponosa in 
navdušenja. 

Z vidika zveze IFPI-ja in drugih lobistov za pravice kopiranja sta bila 
po uspehu njegove strategije na Danskem njegovo navdušenje in 
ponos popolnoma upravičena. 

Dandanes vsi glavni danski ponudniki spletnih storitev blokirajo 
dostop do spletne strani za deljenje datotek The Pirate Bav. 
Schluter je razložil, daje strategija čudovito delovala. 

Začnemo z otroško pornografijo, ki se gabi vsem, in poiščemo 
nekaj politikov, ki želijo dajati vtis, da nekaj počnejo. Dejstvo, da 

je tovrstno blokado mogoče zaobiti v manj kot desetih sekundah, 
ni pomembno. Izključni namen tega koraka je politike in splošno 
javnost prepričati, daje cenzura v obliki »filtriranja« sprejemljiva. 
Ko je to načelo vzpostavljeno, ga zlahka razširimo na druga 
področja, med katera spada tudi nezakonito deljenje datotek. 
In ko je cenzura spleta načeloma sprejeta, lahko začnemo iskati 
tehnične načine, da se izogibanje le-tej čim bolj oteži. 

Na Švedskem so lobisti za pravice kopiranja preizkusili isto taktiko 
nekaj mesecev po seminarju, na katerem je Johan Schluter 
sodeloval kot govornik. Julija 2007 je švedska policija nameravala 
spletno stran The Pirate Bav dodati na švedski seznam domnevnih 
strani z otroško pornografijo, ki jih blokira večina največjih 
švedskih ponudnikov internetnih storitev. 

Policija ni pri tem niti poskušala stopiti v stik z lastniki ali sodelavci 
strani The Pirate Bav, kar bi morali storiti, če bi dejansko našli 
povezave do nezakonitih fotografij spolne zlorabe otrok. Načrt 
je vključeval zgolj cenzuro strani in hkratno ustvarjanje krivdne 
povezave med deljenjem datotek in otroško pornografijo. 

Na Švedskem so si s tem sami skopali jamo, saj je nova različica 
seznama cenzuriranih strani prišla v javnost, preden so jo začeli 
uporabljati. Kmalu po eksploziji v blogosferi je švedska policija 
morala zanikati trditev, da so našli nezakonite fotografije zlorabe 
otrok in da imajo kakršnokoli drugo pravno podlago za cenzuriranje 
strani The Pirate Bav. Slednja, v nasprotju s cenzuro na Danskem, 
na Švedskem danes ni cenzurirana. 

A lobi pravic kopiranja nikoli ne obupa. Če svoje volje ne morejo vsiliti na 
državni ravni, bodo poskusili doseči svoje preko Europske unije in obratno. 
Filmska in glasbena industrija želita cenzurirati splet, pri čemer 
brez zadržkov cinično uporabljata otroško pornografijo kot izgovor 
za doseganje svojega cilja. Vse, kar so potrebovali, je bil politik, ki 
jih je bil pripravljen ubogati brez pretiranega preverjanja dejstev 
in brez premisleka o modrosti uvedbe spletne cenzure. 



Žal so takega politika našli -to je novoizvoljena švedska komisarka 
EU, Cecilia Malmstrom. Marca 2010 je predložila predlog evropske 
direktive za uvedbo filtriranja spleta, ki se do pike drži načrta, ki 
ga je Johan Schluter zagovarjal v svojem govoru na seminarju leta 
2007. Po osnutku Evropske komisije (v nadaljevanju: Komisija) 
bi direktiva države članice prisilila v blokado spletnih strani, ki 
domnevno vsebujejo otroško pornografijo. 

Trdemu delu članov Evropskega parlamenta iz mnogih političnih 
skupin v Odboru za državljanske svoboščine, pravosodje in 
notranje zadeve (LIBE) se lahko zahvalimo, da Komisijin poskus 
vsiljevanja obveznega blokiranja spletnih strani državam članicam 
ni uspel. Evropski parlament je direktivo spremenil tako, da države 
članice lahko same odločajo o uvedbi blokiranja spleta. V primeru 
blokade pa morajo zagotoviti spoštovanje minimalnih pravnih 
standardov v postopku, vključno s pravico lastnika blokirane 
spletne strani do pritožbe. 

Ker direktiva ne predpisuje blokiranja spleta na ravni EU, ampak 
zadevo prepušča presoji držav članic, lahko pričakujemo, da bo 
industrija pravic kopiranja okrepila svoja prizadevanja za vpeljavo 
blokiranja spleta na državni ravni v državah, ki tovrstnih sistemov 
še nimajo. Čepravje njihov pravi cilj, da prepričajo organe pregona 
v blokado spletnih strani, kot je The Pirate Bav, bo industrija pravic 
kopiranja še naprej igrala na karto otroške pornografije, kadarkoli 
bodo presodili, da je še prezgodaj za govor o cenzuri, ki si je 
resnično želijo. 

Zmeraj bolj pa se jim dozdeva, da jim svojih pravih namenov ni 
več treba skrivati. V času pisanja tega besedila, januarja 2012, 
kongres ZDA razpravlja o zakonodajnem dvojčku SOPA (Zakon 
o preprečevanju spletnega piratstva) in PIPA (Zakon o zaščiti 
intelektualne lastnine). 

Z zakonoma SOPA in PIPA želijo ameriškim oblastem dati možnost 
zaprtja katerekoli spletne strani, ki gostuje kjerkoli na svetu, če 

jo lastniki pravic obtožijo kršenja pravic kopiranja ali omogočanja 
oziroma poenostavljanja kršenja pravic kopiranja. Zgolj objava 
spletne povezave, ki omogoča ali poenostavlja kršitve, zadostuje 
za zaprtje spletne strani. To prav tako zadostuje ameriškim 
podjetjem, ki izdajajo kreditne kartice, da blokirajo vsa plačila, 
namenjena lastniku spletne strani. O tej zadevi bo odločalo 
ameriško sodišče, in sicer brez zaslišanja obtožene strani. Da se 
izognejo sokrivdi, bodo ponudniki spletnih storitev in družabnih 
omrežij morali začeti nadzorovati svoje stranke in jih odklapljati 
zgolj zaradi suma, da počnejo nekaj, čemur bi lastniki pravic 
kopiranja morda lahko oporekali. 

Z zakonoma SOPA in PIPA se lobi pravic kopiranja več ne pretvarja, 
da ga skrbijo fotografije zlorabljenih otrok. Oba zakona sta 
namenjena tako rekoč izključno blokiranju spletnih strani v 
interesu varovanja lastnikovih pravic glede intelektualne lastnine. 

Podobne ukrepe za blokiranje spleta predlagajo tudi v Evropi. 
Britanska akademičarka, Monica Horten, ki sodeluje z Iptegritv. 
com, je januarja 2012 zapisala: 

»Danes razglašena politika bo Evropski komisiji 
omogočila, da bo ta lahko od ponudnikov spletnih 
storitev zahtevala, da zgolj na zahtevo lastnikov 
pravic blokirajo spletne vsebine, od ponudnikov 
finančnih storitev pa blokado finančnih sredstev. Ta 
težko pričakovani razglas določa uradno usmeritev 
EU o spletu in elektronskem poslovanju. Razglas 
sledi Komisijini reviziji Direktive o elektronskem 
poslovanju.« 

Dosedanja Direktiva o elektronskem poslovanju 
je bila zaradi določbe o izključnem prenašalcu 
informacij varuh svobodnega spleta. Ta revizija 
vpeljuje bistvene spremembe, ki ogrožajo to 



zaščitno vlogo izključnega prenašalca informacij. 
Posebej velja omeniti, da hoče Komisija vpeljati 
vseevropsko shemo obvestila in ukrepa. Ta temelji 
na drugih shemah »obvestila in ukinitve« (kot je 
npr. ameriška zakonodaja DMCA), a s pomembno 
razliko. Predlagana shema v EU uporablja besedo 
»ukrep« namesto »ukinitev«, pri čemer lahko ukrep 
pomeni ukaz ponudnikom gostovanja, da vsebino 
odstranijo, lahko pa pomeni tudi ukaz za ponudnike 
spletnih storitev, da vsebino blokirajo. 

»Postopki obvestil in ukrepov so tisti, ki jih ob 
prejemu obvestila izvajajo posredni ponudniki 
spletnih storitev z namenom boja proti nezakoniti 
vsebini. Posrednik lahko na primer odstrani 
nezakonito vsebino, jo blokira ali zahteva, da jo 
osebe, ki so jo objavile na spletu, odstranijo same.« 

Poleg tega hoče Komisija v tovrstne »sodelovalne« 
sheme ponudnikov spletnih storitev in lastnikov 
pravic vključiti tudi ponudnike finančnih storitev. To 
pomeni ukaz podjetjem, kot so PavPal, Mastercard 
in Visa, da na zahtevo lastnikov pravic blokirajo 
plačila spletnim stranem ali ponudnikom vsebin: 

»Sodelovanje med interesnimi skupinami, zlasti 
med ponudniki spletnih storitev, lastniki pravic in 
plačilnimi servisi v EU in ZDA, lahko pomaga tudi v 
boju proti nezakonitim vsebinam.« 

»Sodelovalne« sheme obvestila in ukrepa ter plačil 
prehitevajo tudi drugo revizijo Komisije - Direktivo 
o uveljavljanju pravic intelektualne lastnine (v 
nadaljevanju IPRED). Ta predvideva vseevropsko 
politiko za uveljavljanje pravic kopiranja na spletu. 

Ni jasno, ali bo »sodelovanje« s plačilnimi servisi 
vključeno v Direktivo o elektronskem poslovanju, v 
direktivo IPRED ali v obe. 

Obe direktivi sta v pristojnosti francoskega komisarja 
Michela Barnierja, ki naj bi bil blizu predsedniku 
Nicolasu Sarkozvju. 

To je stanje glede blokiranja spleta, januarja 2012. 

Ko je komisarka Cecilia Malmstrom leta 2010 predstavila svoj 
predlog o blokadi fotografij zlorab otrok, je javno vztrajala, da 
gre izključno za fotografije zlorab otrok in da to ni prvi kamenček 
plazu, ki bo sprožil splošno cenzuro spleta. 6. maja 2010 je v 
govoru na konferenci izjavila: 

»Predlog Komisije zadeva izključno fotografije zlorab 
otrok, nič več in nič manj. Komisija nima popolnoma 
nobenih namenov blokirati druge vsebine - sama bi taki 
zamisli močno nasprotovala.« 

Razen če je ga. Malmstrom takrat dobesedno lagala, ko ji je bila 
naložena vpeljava cenzure spleta v pravni red EU, očitno ni bila 
obveščena o celotnem obsegu namenov njenih kolegov v Komisiji. 
Blokiranje spletnih strani za domnevne kršitve pravic kopiranja je 
cilj lobija pravic kopiranja že od vsega začetka. 

Ločitev ljudi od spleta 

»Three strikes and you're out« (tri napake in izpadeš) je izraz, ki 
izvira iz bejzbola in ki so ga ameriški politiki spremenili v pravno 
načelo. V okviru spletne politike »three strikes« pomeni, da bo 
vsakemu uporabniku spleta, ki bo trikrat obtožen nezakonitega 
deljenja podatkov, onemogočen dostop do spleta. Včasih se 
namesto tega uporablja istopomenski izraz »postopni odziv«. 



V Franciji obstaja zakon HADOPI, po katerem morajo ponudniki 
spletnih storitev izklopiti povezave uporabnikov spleta, ki 
prejmejo dve opozorili, da jih lastnik pravic kopiranja sumi 
deljenja podatkov. V Združenem kraljestvu Zakon o digitalni 
ekonomiji pravi praktično isto. Italija, ki v tej dirki nikakor ne želi 
zaostajati, je predlagala zakon »ene napake«, po katerem bi bila 
ena sama obtožba kršenja pravic kopiranja dovolj, da bi komurkoli 
onemogočili dostop do spleta. 

Ti zakoni ta ko dajejo Goljatom filmske in glasbene industrije pravico, 
da delujejo kot sodnik in porota, uperijo prst v posameznike, ki 
jih sumijo deljenja podatkov, in tako prisilijo ponudnike spletnih 
storitev, da izvedejo kazen in jim izklopijo povezavo. 

Če za trenutek spregledamo problematiko tega, da zasebna 
podjetja tako dobijo pooblastila pravnega sistema, ali je sploh 
razumno ljudem onemogočiti dostop do spleta? 

Pomislimo, kaj to pravzaprav pomeni: 

« Prepoved učenja 

Večina izobraževalnih sistemov, zlasti na višjih ravneh, 
predpostavlja dostop do spleta. Če si študent, potrebuješ 
dostop do spleta, bodisi za popolnoma praktične reči, kot 
je dostop do urnika ali oddaje poročil, bodisi za iskanje 
podatkov o snovi, ki jo študiraš. Študije kažejo, da večina 
študentov deli datoteke. Ali to pomeni, da naj večino 
študentov odrežemo od študija? Se naj zadovoljimo s 
tem, da jih kaznujemo morda zgolj pet- do desetodstotno 
- drugim za zgled? Kaj je po mnenju filmske in glasbene 
industrije razumna žrtev? 

• Prepoved poslovanja 

Podjetniki so dandanes ne glede na panogo popolnoma 
odvisni od spleta: imajo stik s strankami, osvežujejo 

spletne strani, naročajo zaloge, odgovarjajo na e-pošto, 
morda se ukvarjajo tudi s spletno prodajo. Ali je razumno, 
da družinsko podjetje propade, ker je štirinajstletna 
hčerka s spleta snela nekaj glasbe? Izklop povezave do 
spleta ne kaznuje zgolj krivca, temveč prizadene vse člane 
gospodinjstva. 

• Prepoved pogovarjanja s prijatelji 

Predvsem mladi se družijo na spletu. Nič nenavadnega 
ni, da ima kdo najboljšega prijatelja, s katerim se nista še 
nikoli srečala v živo in s katerim se družita zgolj na spletu. 
Ko je odraščala večina politikov, ni bilo tako, a svet se je 
spremenil. Nenadna, prisilna osamitev je izredno huda 
kazen, ki običajno doleti zgolj najhujše in najnevarnejše 
zločince v zaporu. 

» Izguba državljanskih svoboščin 

Če želite sodelovati v javnih razpravah, potrebujete 
dostop do spleta. Ne le za sledenje dnevnim dogodkom, 
tudi za izražanje svojega mnenja preko lastnega bloga, 
komentarjev na tujih blogih, »tvveetanja«, organiziranja ali 
pridružitve skupinam in dogodkom na Facebooku. 

»Če so vaši otroci poredni, vam bomo vzeli igračko,« je pravzaprav 
to, kar politiki s temi zakoni sporočajo svojim volivcem. A 
državljani niso otroci in nimajo nobenega razloga, da prenašajo 
tako vzvišenost svojih izvoljenih predstavnikov. 
Splet pa tudi ni igrača. Je pomemben del družbe in del 
infrastrukture, ki ga potrebuje prav vsak, če želi v sodobnem 
svetu preživeti. Politiki, ki tega ne priznavajo, naj se ne čudijo, če 
se bodo mlajšim generacijam volivcev zdeli zaostali. 

Sorazmernost 

Leta 2007 je mati samohranilka v ZDA, Jammie Thomas, postala 
globalna mučenica kulture deljenja datotek, saj jo je glasbena 



založba tožila za 3,6 milijona dolarjev odškodnine. Njen domnevni 
zločin je bilo deljenje 24 pesmi preko omrežja Kazaa, ki je bilo 
eno najbolj priljubljenih in prvih servisov za deljenje datotek na 
začetku tega tisočletja. Sodišče jo je spoznalo za krivo, vendar 
je odškodnino znižalo na 222.000 dolarjev. Ta znesek še zmeraj 
predstavlja pet let prihodkov ge. Thomas. 

V petih letih od prve obsodbe sta obe strani vložili številne 
pritožbe, tako da postopek v januarju 2012 še zmeraj ni končan. 
Odškodnina se je v več ponovnih sojenjih dvigala in spuščala od 
1.920.000 dolarjev v sojenju leta 2009 do 54.000 dolarjev leta 
2011. Založba je razglasila, da z odločitvijo ni zadovoljna in da se 
bo zavzemala za ponovni dvig odškodnine. 

A naj gre za 2 milijona ali »le« 50.000 dolarjev, to je jasno 
nesorazmerna kazen za deljenje 24 pesmi. Ne glede na to, koliko 
pesmi ste vi in vaša družina slišali zastonj, tveganje, da boste 
morali prodati hišo ali avto, ali da boste morali založbi plačevati 
odškodnino do konca življenja, preprosto ne bi smelo obstajati. To 
kratko in malo ni sorazmerno. 

V tem primeru založbi ni šlo za denar. Vedo, da ga. Thomas denarja 
nima, pa so kljub temu v tožbo vložili 3 milijone dolarjev. Postaviti 
želijo zgled, s katerim bodo javnost prestrašili v ubogljivost. 

V fizičnem svetu je že dolgo uveljavljeno načelo sorazmernosti, 
ki je eden izmed temeljev pravičnega pravnega sistema. A giganti 
med lastniki pravic so nosilce pravnega sistema uspeli prepričati, 
da ta načela za prekrške na spletu ne smejo veljati. 

Ob omembi kršenja pravic kopiranja na spletu je pravica slepa ... 
od besa. In to žal ne velja zgolj za sodišča v ZDA, ampak tudi v 
Evropi. 

Sodišča na Švedskem so leta 2011 navadne delivce datotek, ki niso 
imeli dovolj sreče in so jih organizacije lastnikov pravic kopiranja 

ujele, začela obsojati na zaporne kazni. Do zdaj seje tako končala 
zgolj peščica primerov in vsakokrat je bila žrtev tožnikov obsojena 
na pogojno kazen, saj je šlo za navadne državljane, ki so bili izbrani 
bolj ali manj naključno in ki niso imeli kartotek. A tudi tako so 
sodišča pravno gledano odločila, da so zagrešili kaznivo dejanje, ki 
je dovolj resno za zaporno kazen. 

Si resnično želimo take družbe? Nekoč so ljudje ob naslovu »Zaradi 
nezakonitega poslušanja glasbe obsojen na zapor« pomislili 
na Kubo, Sovjetsko zvezo ali Čile pod generalom Pinochetom. 
Totalitarni režimi so zmeraj zapirali ljudi zaradi nezakonitega 
poslušanja glasbe, da so zaščitili sistem pred nezaželenimi 
političnimi vplivi. 

Zdaj pa take naslove najdemo na poročilih o sojenjih v državah, 
ki naj bi bile spoštovanja vredne članice EU, kot na primer 
na Švedskem. Tokrat namen ni zaščita države pred nevarnimi 
političnimi idejami, temveč varovanje razvedrilne industrije pred 
nujnostjo prilagoditve tehnološkemu napredku. A kazni so iste: 
nezakonito poslušanje glasbe - zapor. Se nam taka kazen resnično 
zdi sorazmerna? Se nam zdi, da je to napredek? 

Leta 2008 je bil moški na Danskem obsojen na kazen v višini 
160.000 danskih kron (21.000 evrov), ker naj bi preko omrežja 
Direct Connect leta 2005 delil 13.000 pesmi. Dansko vrhovno 
sodišče je kazen leta 2011 znižalo, a šele po šestih letih pravnih 
bitk. Obema nižjima sodiščema, ki sta zadevo presojali, seje kazen 
20.000 evrov zdela popolnoma razumna za navadnega delivca 
datotek, ki so ga odvetniki razvedrilne industrije naključno izbrali 
za vlogo grešnega kozla. 

In da ta primer postavimo v nek okvir - 13.000 pesmi po sodobnih 
merilih ni veliko. Pred tridesetimi leti bi 13.000 pesmi s ploščami 
napolnilo celo sobo, dandanes pa jih zlahka shranimo na 
64-gigabajtni ključek USB, ki ga lahko skopiramo v nekaj minutah. 



Tehnologija je spremenila način, kako ljudje gledamo na posneto 
glasbo, kar velja zlasti za mlajše generacije. Verjetno bi bilo težko 
najti danskega najstnika, ki ni s spleta snel ali preko le-tega delil 
še veliko več. 

A je potemtakem razumno, da vsem danskim družinam z najstniki 
neprestano grozi 20.000 evrov visoka kazen, če jim na vrata 
potrka odvetnik razvedrilne industrije? Je nezakonito poslušanje 
pop glasbe resnično tako grozno kot kraja in razbitje 20.000 evrov 
vrednega avtomobila? 

Dandanes imajo evropska sodišča pri določanju odškodnin, ki jih 
morajo plačati delivci datotek, veliko mero avtonomije. Zato je 
vrhovno sodišče v danskem primeru odškodnino lahko znižalo. 
Če pa Evropski parlament odobri ratifikacijo kontroverznega 
trgovinskega sporazuma za boj proti ponarejanju (v nadaljevanju 
ACTA), se to lahko spremeni. 

Čeprav naslov sporazuma namiguje, da bo ACTA zadevala 
ponarejanje komercialnih dobrin, kar vsi, tudi Piratska stranka, 
obsojamo in za kar se strinjamo, da mora ostati nezakonito, pa 
bodo posledice sporazuma ACTA veliko širše od tega. Namen 
sporazuma ACTA je zlasti zaostritev izvajanja pravic kopiranja na 
spletu v imenu boja proti deljenju datotek. 
ACTA predvideva višje odškodnine za nezakonito deljenje datotek, 
v nekaterih primerih celo absurdno visoke. 

Člen 9.1 sporazuma ACTA pravi: 

/.../ Pri določanju zneska odškodnine zaradi kršitve pravic 
intelektualne lastnine so sodni organi pogodbenice 
pooblaščeni, da med drugim upoštevajo vsako zakonito 
merilo vrednosti, ki ga predloži imetnik pravice in ki lahko 
vključuje izgubljen dobiček, vrednost blaga ali storitev, pri 
katerih so bile kršene pravice, merjeno glede na tržno ceno 

ali predlagano maloprodajno ceno. 
(poudarki dodani) 

Z drugimi besedami: za izračun odškodnine zaradi posedovanja 
diska, polnega nezakonitih kopij pesmi, se število pesmi pomnoži 
s predlagano maloprodajno ceno. A čeprav je to na prvi pogled 
videti razmeroma neškodljivo, bo pripeljalo do drastičnih posledic. 

Na disk s kapaciteto dveh terabajtov je mogoče posneti približno 
pol milijona pesmi. Če to pomnožite s tržno ceno enega evra na 
pesem, znese odškodnina za dvoterabajtni disk poln glasbe pol 
milijona evrov. 

Bi to bilo sorazmerno ali ne? Upoštevati morate, da ne gre za 
skrajni primer, ampak nekaj, kar počne veliko najstnikov. Bi bilo 
resnično sorazmerno, da bi njihove družine morale prodati svoje 
hiše in vse, kar imajo, če bi jih odkrili? 

Pod obstoječo evropsko zakonodajo je odškodnina (vsaj načeloma) 
omejena na dejansko izgubo, ki jo zmagovita stran lahko dokaže. Biti 
mora tudi sorazmerna. Niti odvetniki filmske ali glasbene industrije 
ne bi mogli prepričati kakega evropskega sodišča, da so dejansko 
izgubili pol milijona evrov, ker je najstnik, ki takega zneska v življenju 
še ni videl, pesmi snel s spleta, namesto da bi jih kupil. 

A po sporazumu ACTA filmski in glasbeni industriji ne bo več 
treba dokazati, da so denar dejansko izgubili. Morali bodo zgolj 
pomnožiti število pesmi s ceno posamezne pesmi, da bodo dobili 
znesek odškodnine, umerjen po predlagani maloprodajni ceni. 

Zahtevek za odškodnino v višini pol milijona evrov, uperjen 
proti najstniku z dvoterabajtnim diskom, bi dandanes katerokoli 
evropsko sodišče označilo za nesorazmeren in absurden. ACTA pa 
bi sodišča prisilila v dosojanje takih odškodnin. 

Lobi pravic kopiranja se tega seveda zaveda. Pri pogajanjih o 
sporazumu ACTA so globoko vpleteno sodelovali že od prvega 



dne. Državljanom in voljenim članom parlamentov so informacije 
prikrivali, kolikor je le bilo mogoče dolgo. Hoteli so, da se ACTA 
podpiše, zapečati in izvede, preden bi preveč voljenih politikov v 
parlamentih sprevidelo prave posledice sporazuma. 

Zdaj moramo zagotoviti, da ta načrt ne bo deloval. 
Dolžno pravno postopanje 

Na Švedskem vsako leto približno deset ljudi (od devetih milijonov 
prebivalcev) zadene strela, eden ali dva pa zaradi tega umreta. To 
je seveda zelo tragično, a ta milijoninka verjetnosti ni dovolj, da 
bi ljudi začelo skrbeti, da jih bo zadela strela. Prav tako ni dovolj, 
da bi zaradi tega bistveno spremenili svoje obnašanje. Med 
sprehajanjem po stockholmskih ulicah ne boste videli nikogar z 
zaščitnim klobukom s strelovodom. 

Pred letom 2011 je bilo tveganje obsodbe zaradi nezakonitega 
deljenja podatkov visoko približno toliko kot tveganje smrti zaradi 
udara strele. To seje zgodilo kvečjemu eni osebi ali dvema na leto 
in ni bilo nekaj, kar bi kdorkoli resnično pričakoval zase. 

Leta 2011 seje zaradi treh posebnih tožilcev in desetih policijskih 
preiskovalcev, ki so se osredotočili na kriminal deljenja datotek, 
število obsodb povečalo na osem. Z drugimi besedami to pomeni, 
da je ta razmeroma ogromna poraba omejenih pravnih sredstev, ki 
bi jih sicer lahko porabili za druga kazniva dejanja, uspela dvigniti 
tveganje obsodbe zaradi deljenja datotek iz verjetnosti smrti 
zaradi udara strele zgolj na verjetnost udara strele. To je znaten 
dvig, ni pa zadosten, da bi delivci datotek svoje obnašanje bistvo 
spremenili. Nekateri se (modro) zavarujejo tako, da porabijo pet 
evrov na mesec za anonimizacijsko storitev, ki skrije njihov naslov 
IP, a potencialno tveganje z verjetnostjo, da vas zadane strela, ne 
bo nikogar prepričalo, da neha deliti datoteke. 

In za podajanje širše slike glede števila obsodb -švedska novičarska 
agencija TT je poročala, da po državnih statistikah približno 20 % 

švedskega prebivalstva, kar znaša 1,4 milijona ljudi, deli datoteke. 
Približno tretjina, tj. približno pol milijona Švedov, naj bi to počela 
v obsegu, zaradi katerega bi bili obsojeni na zaporne kazni, če bi 
jih odkrili. Seveda velike večine nikoli ne bodo. 

»Potrebovali bi tisoče tožilcev,« je novinarjem povedal eden 
od treh posebnih tožilcev za deljenje podatkov, pri čemer se je 
zavedal, da do tega nikoli ne bo prišlo. 

Z vidika velikih filmskih in glasbenih podjetij sodišča preprosto 
ne predstavljajo dovolj velike nevarnosti. Grožnja sama po 
sebi nima učinka, razen če je tveganje, da vas dobijo, večje od 
mikroskopskega. Danes ni tako. Pravni sistem nima sredstev za 
pravni pregon celotnih generacij hkrati. Primere, ki se znajdejo 
v sistemu, veliko preveč otežujejo malenkosti, kot so »dokazi«, 
»dolžno pravno postopanje« in druga birokracija pri doseganju 
števila pravnih pregonov, ki jih filmska in glasbena industrija 
potrebujeta za učinkovito odvračanje ljudi od deljenja datotek. 
Žal so se tega zavedli. 

Zato hočejo narediti celoten proces bolj učinkovit. V ZDA so se 
jim želje v veliki meri uresničile. Primer Jammie Thomas ni postal 
medijsko odmeven, ker je bil prvi in ker so bile zahteve založbe 
popolnoma nezaslišane. Njihove zahteve so bile iste kot v tisočih 
drugih primerih. Primer Jammie Thomas je postal medijsko 
odmeven, ker se pred Jammie še noben obtoženi ni izrekel za 
nedolžnega in se uprl združenjem glasbene in filmske industrije. 
Namesto da bi se predala in pristala na poravnavo, seje Jammie 
vrgla v sodno bitko. 

Oglejmo si številke: založba je Thomasovo tožila za 3,6 milijona 
dolarjev, ponudila pa ji je izvensodno poravnavo s kaznijo v višini 
2.000 dolarjev. Ni težko razumeti, zakaj večina ljudi preprosto 
plača, čeprav je nedolžna. Sama grožnja dragega sodnega 
postopka in tveganje izgube milijonov pretehtata razmeroma 



poceni poravnavo. Pogosto je pametneje plačati izsiljevalcu in 
živeti naprej. 

Da, to je izsiljevanje. Organizirano izsiljevanje. To je to. Založbe v 
ZDA so tožile 80-letne babice, ljudi, ki niti niso imeli računalnikov, 
in nekajkrat celo ljudi, ki so bili že dolgo mrtvi. S prisiljevanjem 
ponudnikov spletnih storitev v predajo podatkov o naročnikih 
je masovno pošiljanje teh groženj postalo ogromna industrija. 
Nobenega razloga ni za izbiranje prejemnikov groženj. Le pošljite 
jih in počakajte, da prejmete plačilo "za zaščito". Izsiljevalci nimajo 
nobene spodbude, da bi se prepričali, da so obtoženi dejansko 
česarkoli krivi, saj sami ne tvegajo ničesar. 

Ključna strategija lastnikov pravic je prisiljenje ponudnikov 
spletnih storitev, da razkrijejo ime stranke, ki ji je bil na spletu 
dodeljen določen naslov I P. Tako lahko izvajanje pravic kopiranja 
spremenijo iz stroška v pridobitno dejavnost samo po sebi. Ker je 
le majhen del državljanov po prejemu grozilnega pisma pripravljen 
tvegati in ker jih le malo ima sredstva za sodni postopek, omejeno 
število slednjih, ki jih sodni sistem lahko letno obdela, ne vpliva na 
delovanje načrta. Za imetnike pravic ta sistem predstavlja dobiček 
za ceno znamke. 

Razširjenost tega v EU se razlikuje od države do države. Leta 2010 
je danski filmar Lars von Trier zaslužil več denarja z grožnjami, 
da bo ljudi tožil zaradi domnevnega nezakonitega snemanja 
njegovega filma »Antikrist«, kot so mu ga prinesla predvajanja 
v kinematografih in prodaja filma skupaj. Poslovna zamisel je 
popolnoma preprosta. Vse, kar je moral storiti, je, da je poslal 
pisma z vsebino: »Plačajte nam 1.200 evrov takoj ali pa vas 
bomo tožili za petkrat toliko.« Več kot 600 nemških prejemnikov 
je grožnja dragega sodnega postopka prestrašila dovolj, da so 
plačali. Čeprav jih je nekaj resnično bilo nedolžnih ali pa se jim 
je preprosto zdelo, da 1.200 evrov ni ravno razumna kazen za 
brezplačni ogled filma, ki ni bil niti zelo uspešen v kinih, so se 
odločili, da ne želijo tvegati sodišča. 

Švedski je bilo tovrstno obnašanje lastnikov pravic še do zdaj 
prihranjeno. To pa zato, ker imamo zakone o varovanju podatkov, 
ki so ponudnikom spletnih storitev preprečili razkritje podatkov o 
tem, kateri stranki je bil ob določenem času dodeljen kateri naslov 
I P. Namesto tega morata filmska in glasbena industrija vložiti 
kazensko ovadbo in počakati, da policija razišče, ali je bilo storjeno 
kaznivo dejanje. To ni dovolj za lastnike pravic, saj kazenskopravni 
sistem nima zmožnosti, da bi obdelal toliko primerov, kot bi 
lastniki pravic hoteli. 

To pa se lahko spremeni, saj je Švedska uvedla Direktivo o 
uveljavljanju pravic intelektualne lastnine IPRED. Hkrati dela tudi 
na vpeljavi Direktive o hrambi podatkov. Ti dve direktivi sta bili že 
v začetku zasnovani za skupno delovanje, da bi lastnikom pravic 
omogočili izvajanje strategije pravnih groženj. 

Direktiva o hrambi podatkov ponudnike spletnih storitev prisili v 
beleženje povezav med svojimi strankami in IP-naslovi, direktiva 
IPRED pa je namenjena zagotovitvi dostopa do te informacije 
za lastnike pravic in njihove protipiratske organizacije. Če bosta 
izvedeni na način, ki ga hočejo lastniki pravic, bosta ti dve 
direktivi skupaj odprli vrata uzakonjenemu izsiljevanju navadnih 
državljanov po zgledu ZDA. 

Temeljna težava je v tem, da zakoni, ki zasebnim podjetjem 
omogočajo uvedbo lastnega sistema pregona, v katerem velika 
večina primerov teče mimo sodišč, državljanom kratijo pravico do 
dolžnega pravnega postopanja. Ni pomembno, kaj se lahko zgodi 
na zadnjem sojenju, ampak strošek vseh predhodnih postopkov. 
Če si kot državljan ne morete privoščiti tveganja pravičnega 
sojenja, za vas ne bo pravice. 

... In tako ali tako ne deluje 

Junija 2010 sem se (Christian Engstrom) udeležil skupinskega 
srečanja na temo uveljavljanja pravic kopiranja v Evropskem 



parlamentu. Naši gostje so bili predstavniki združenja MPA in 
založniške organizacije IFPI. Ti dve organizaciji predstavljata 
najbolj zavzete člane lobija pravic kopiranja. 

Predstavnica organizacije IFPI je govorila o tem, koliko čudovitih 
reči bi založbe dale na trg, če bi le lahko eliminirali ali zmanjšali 
spletno piratstvo. Da bi to dosegli, je predlagala informacijske 
kampanje, namenjene uporabnikom spleta, in strožje ukrepe 
proti kršiteljem pravic kopiranja. 

Pokazala je sliko z besedami 

»Glasbena industrija se zavzema za informiranje 
uporabnikov spleta in kaznovanje vztrajnih 
kršiteljev.« 

To so besede, ki jih industrija pravic kopiranja uporablja že več 
kot desetletje - uporabnikom spleta namenjene informacijske 
kampanje o pravicah kopiranja in sankcije, kijih izvajajo ponudniki 
spletnih storitev, po možnosti brez vpletanja sodišč. 

A če pozabimo vse druge podrobnosti, imamo kakršenkoli razlog 
verjeti, da bi to delovalo? 

Ko sem dobil besedo, sem organizacijo IFPI in združenje MPA 
opomnil, da imajo tako v ZDA kot tudi v Evropi več kot desetletne 
izkušnje s to strategijo. V ZDA so leta 1998 sprejeli zakon o 
elektronskih pravicah kopiranja DMCA. V Evropi smo se soočili s 
številnimi novimi zakoni za strožji pregon, ki so jih uvedli tekom let, 
pri čemer moramo izpostaviti Direktivo o pravicah kopiranja EUCD 
leta 2001 in Direktivo o uveljavljanju pravic intelektualne lastnine 
IPRED. Priča smo bili tudi številnim informativnim kampanjam, ki 
so pogosto trdile: »Deljenje podatkov je kraja.« 

S toliko izkušnjami iz številnih držav imajo organizacije, ki zastopajo 
lastnike pravic, vsekakor odličen položaj, da ocenijo učinkovitost 
strategije. 

»Nam lahko poveste o teh izkušnjah in podate primere, v katerih 
je nezakonito deljenje datotek v neki državi izginilo ali pa se je 
bistveno zmanjšalo zaradi informacijskih kampanj in ukrepov?« 
To vprašanje sem postavil predstavnikom organizacije IFPI in 
združenja M PA. 

Predstavnica organizacije IFPI je povedala, da do sedaj strategija ni 
bila zelo uspešna. Temu naj bi botrovalo dejstvo, da morajo lastniki 
pravic iti preko sodišč, če želijo kaznovati ljudi, ki nezakonito delijo 
datoteke, kar zelo omeji število primerov, ki jih lahko izvedejo. 

Po njenih besedah bi organizacija IFPI in drugi lastniki pravic 
morali začeti z bolj širokopoteznim masovnim odgovorom, da bi 
ustvarili učinkovito sredstvo odvračanja. Upala je, da jim bo EU 
priskočila na pomoč z zakonodajo, ki bo to omogočala. 

Kot primer države, kjer je zaostritev uveljavljanja pravic znatno 
zmanjšala deljenje datotek, je navedla Švedsko, kjer je direktiva 
IPRED začela veljati 1. aprila 2009. 

Poglejmo torej graf takratnega skupnega spletnega prometa na 
Švedskem. 

Spletni promet na Švedskem, dvoletni graf, Netnod 

Res je, da se je zgodil velik padec - za približno 40 odstotkov - 
skupnega mrežnega prometa, in sicer en dan, preden je direktiva 
IPRED začela veljati na Švedskem. Organizacija IFPI in druge 
protipiratske organizacije so takoj izdale navdušene izjave za 
medije o učinkovitosti direktive IPRED. To stališče od takrat 
nenehno zagovarjajo. 

Če pa pogledamo graf, vidimo, da se je v roku šestih mesecev 
količina mrežnega prometa vrnila na stara pota. Če je to bil uspeh 
strategije ukrepov proti deljenju podatkov, je bil zelo kratkotrajne 
narave. 

Isto se je zgodilo povsod po svetu. Organizacija IFPI je delovni 
skupini v Evropskem parlamentu povedala, da informiranje 
uporabnikov spleta in strožji ukrepi za zdaj še niso zmanjšali 
nezakonitega deljenja datotek. Še zmeraj pa upajo, da bo ta 
recept deloval. 

Nobenega razloga ni, da bi verjeli, da njihovi upi temeljijo na 
realnosti. Strategija »informiranja in ukrepov« preprosto ne 
deluje, ne glede na to, kako močno si oni ali kdorkoli drug to želijo. 

Industrija pravic kopiranja hoče le več in več, pri čemer so 
pripravljeni brez pomislekov uničiti naše težko priborjene 
državljanske svoboščine, če tako ohranijo svoj propadajoč 
monopol in nadzor. Ko en strog ukrep ne deluje - in nikoli ne 
deluje- industrija pravic kopiranja zahteva več. 

Pred nekaj stoletji je bila kazen za nepooblaščeno kopiranje 
lomljenje kosti na kolesu. To je nekaj, česar večina ljudi dandanes 
ne pozna. Gre za vrsto smrtne kazni z dolgotrajnim mučenjem, pri 
katerem so obsojencu najprej polomili vse kosti v telesu, nato pa 
so ga prepletli med napere na kolesu in ga postavili na javni ogled. 
Smrt je zaradi žeje navadno sledila čez nekaj dni. 

Monopol nad kopiranjem je takrat zadeval tkane vzorce. To se 
je dogajalo v 18. stoletju v predrevolucionarni Franciji. Nekateri 
vzorci so bili bolj priljubljeni od drugih, zato je kralj z namenom 
povečanja davčnih prihodkov prodal monopol nad temi vzorci 
določenim aristokratom, ki so za njihovo proizvodnjo postavljali 
astronomske cene. 

A tlačani in navadni ljudje so te vzorce lahko naredili tudi 
sami. Naredili so lahko piratske kopije tkanin izven monopola 
aristokracije. Zato so se aristokrati obrnili na kralja in zahtevali, da 
monopol, ki so ga drago plačali, zaščiti kraljeva sila. 

Kralj je nato uvedel kazni za piratiziranje teh tkanin. Najprej so 
bile kazni mile, nato pa so se začele stopnjevati. Proti koncu je 
bila kazen smrt z večdnevnim javnim mučenjem. Javni zgled pa ni 
postalo le nekaj ubogih duš. 

Švedski ekonomist in zgodovinar Eli Heckscher je v svojem delu 
Merkantilismen, ki je postalo standard za to tematiko, zapisal: 



»Seveda poskus ustavitve razvoja, podprtega z divjimi 
modnimi trendi, ki so jih gnale zlasti [...] vplivne ženske, 
ni mogel uspeti. Ocenjujejo, da je tovrstna politika z 
usmrtitvami in oboroženimi spopadi 16.000 ljudi stala 
življenja. Nihče pa še ni preštel, koliko jih je pristalo v 
suženjstvu na galejah in utrpelo druge kazni. V mestu 
Valence je bilo v zgolj enem procesu 77 ljudi obsojenih na 
vislice, 58 na lomljenje na kolesu in 631 na galeje. Eden je 
bil spoznan za nedolžnega, nobeden pa ni bil pomiloščen. 
Smešno neučinkovitost tega najlažje vidimo v nadaljnji 
širitvi tiskanega platna med vsemi sloji v Franciji in drugje. « 

Šestnajst tisoč duš, praktično izključno malih ljudi, je življenje 
izgubilo zaradi usmrtitev in nasilnih spopadov zaradi monopola. 

In zdaj, fascinantni del: 

Smrtna kazen ni niti malo vplivala na piratizacijo tkanin. Čeprav 
je večina ljudi osebno poznala koga, ki je bil javno mučen in 
usmrčen, seje kopiranje z istim zagonom v nezmanjšanem obsegu 
nadaljevalo. 

Zato se moramo vprašati naslednje: 

Kako dolgo bodo politiki še poslušali zahteve industrije pravic 
kopiranja po ostrejših kaznih za kopiranje, če je iz zgodovine jasno, 
da si človeštvo ni sposobno izmisliti kazni, ki bi ljudi odvrnila od 
deljenja in kopiranja reči, ki so jim všeč? 

Da se rešimo problematike nezakonitega deljenja datotek, 
moramo najti drugo rešitev. In ker rešitev obstaja, to ni težava. 

Ko sprejmete dejstvo, da je treba pravice kopiranja omejiti, se 
odpre celoten razpon prednosti takega scenarija. Dve milijardi 
ljudi bi imeli neprekinjen dostop do vsega kolektivnega znanja 
in kulture celotnega človeštva. To je veliko večji napredek 

za civilizacijo, kot je bila uvedba javnih knjižnic leta 1850. Ta 
rešitev ne zahteva nobenih javnih stroškov ali novih davkov. Vso 
infrastrukturo že imamo. Tehnologija že obstaja, orodja so že 
pripravljena. Zgolj ukiniti moramo prepoved njihove uporabe. 



Deljenje datotek in temeljne pravice - končni rezultat 
Razmerje med deljenjem datotek in temeljnimi pravicami je zelo 
preprosto: 

• Deljenje datotek bo ostalo. Ne glede na dejanja 
Piratske stranke ali kogarkoli drugega tega dejstva ni moč 
spremeniti. Sčasoma bo postalo nemogoče zahtevati 
denar za digitalne kopije. To je del tehnološke zgodovine, o 
katerem se ne da več razglabljati. 

• Zakaj bi se torej trudili? Industriji pravic kopiranja ne bo 
uspelo preprečiti deljenja datotek. Delivci bodo zmeraj našli 
načine, da se zaščitijo, bodisi z anonimizacijo, šifriranjem 
ali s čim drugim. Zanje je to preprosto. Industrija pravic 
kopiranja pa bo poskušala naključne posameznike s krutimi 
in nesorazmernimi kaznimi spreminjati v javne zglede. 

To ni sprejemljivo. Še večja težava so splošni nadzor zasebne 
komunikacije vseh ljudi, cenzura in sistemi blokiranja, ki 
jih predlaga industrija pravic kopiranja. Zato se moramo 
politično boriti za uskladitev avtorskopravne zakonodaje z 
realnostjo. 

To je vse. Edini način, ki sploh ima možnost zmanjšanja obsega 
deljenja datotek, za svoje delovanje nujno potrebuje masovni 
nadzor vseh uporabnikov spleta. Kot kažejo izkušnje iz prejšnjega 
desetletja, celo tak pristop ni zelo učinkovit. A če se želite boriti 
proti deljenju datotek, je masovni nadzor edini način. Industrija 
pravic kopiranja se tega zaveda. 



Zato se morajo celo tisti, ki mislijo, da deljenje datotek škodi 
družbi in da bi ga bilo treba izničiti, vprašati, ali so v ta namen 
pripravljeni sprejeti popolnoma nadzorovano družbo. Ko bodo 
sistemi nadzora nameščeni, jih bo namreč mogoče uporabljati 
za kakršnekoli namene, ki se bodo njihovim upravljavcem zdeli 
potrebni. 

Morda se vam ta trenutek zdi, da »vam ni treba ničesar skrivati«, 
ker ne delite datotek. Ampak - ali ste lahko prepričani, da ne 
boste imeli nikoli »ničesar za skriti«, ko se morda ne boste strinjali 
s stališči vlad v prihodnosti? Kako veste, da boste želeli ostati 
brezpogojno zvesti vladi, ko bo naslednjič začela izvajati nadzorne 
prijeme in pisati črne sezname ljudi zaradi njihovih političnih 
prepričanj po zgledu režimov izpred nekaj desetletij? 

Če zgradite sistem za masovni nadzor, bo ta sistem za masovni 
nadzor pripravljen za dan, ko ga bo nekdo hotel izkoristiti v druge 
namene. To je zaključek razprave o deljenju datotek. 

Pravice kopiranja niso lastnina 



Monopol nad kopiranjem je omejitev lastninskih pravic 
Koncept lastnine je starejši od zgodovine; verjetno je star toliko 
kot človeštvo samo. 

A monopol nad kopiranjem ni lastninska pravica. Je omejitev 
lastninske pravice. Pravica kopiranja je od vlade podeljen zasebni 
monopol, ki omejuje, kaj ljudje lahko počnejo s stvarmi, ki so jih 
zakonito kupili. 

Prepogosto slišimo krike lobija pravic kopiranja o kraji in lastnini, o 
tem, kako jih nekdo, ki naredi kopijo, okrade. To kratko in malo ni res. 
To je zgolj uporaba besed, ki so preračunljivo izbrane z namenom 
uveljavitve miselnosti, da je monopol nad kopiranjem pravzaprav 
lastnina oziroma da je vsaj primerljiv z lastninskimi pravicami. 
To je zgolj retorika lobija pravic kopiranja, s katero hočejo prikazati 



monopol kot nekaj pravičnega. Ustvariti hočejo povezavo med 
»monopolom nad kopiranjem« in pozitivno besedo, kot je 
»lastnina«. A ko pogledamo, kaj je monopol nad kopiranjem v 
resnici, vidimo, da gre za omejitev lastninskih pravic. 

Primerjajmo dve reči, ki ju imamo v lasti, stol in DVD. 

Ko kupim stol, zanj plačam in v zameno dobim stol in račun. Ta stol 
masovno proizvaja neka tovarna iz izvirnika - originalne kopije. 
Ko zanj plačam, postane kupljena kopija stola moja. Obstaja še 
veliko kopij, a ta konkretna kopija je moja. Kupil sem eno številnih 
identičnih kopij, kar račun dokazuje. 

Ker je ta kopija stola moja in izključno moja, lahko z njo počnem 
marsikaj. Ta stol lahko razstavim in kose uporabim za kak hobi, 
lahko ga prodam, podarim, razstavim ali zavržem. Lahko ga 
postavim na verando in sosedom zaračunam za njegovo uporabo. 
Lahko analiziram njegovo konstrukcijo, s svojimi spoznanji iz 
nekega materiala izdelam nove stole, ki so prav tako moja lastnina, 
torej lahko z njimi počnem, kar želim. Pri tem moram še posebej 
izpostaviti pravico, da jih prodam. 

Vse to je normalno za lastnino. Moja je. Z njo lahko počnem, 
karkoli želim. Lahko izdelam kopije, jo prodam, razstavim ... 

To sicer predpostavlja, da stol ni obremenjen s patenti. A če 
predpostavimo, da je izum stola starejši od dvajsetih let, so vsi 
patenti tega konkretnega izuma potekli. Zato za to razpravo 
patenti niso pomembni. 

No, pa poglejmo, kaj se zgodi, ko kupim film. 

Ko kupim film, plačam zanj in dobim DVD ter račun. Ta film 
masovno proizvaja neka tovarna iz originalne kopije. Ko zanj 
plačam, je ta konkretna kopija filma moja. Obstaja še veliko kopij, 

a ta kopija je moja. Kupil sem eno številnih identičnih kopij, kar 
račun dokazuje. 

A čeprav je ta kopija filma moja in izključno moja, z njo marsičesa 
ne morem početi, ker to prepoveduje monopol nad kopiranjem, 
ki ga ima nekdo drug. Delov filma ne smem uporabiti za kak lasten 
projekt, na katerem delam v prostem času in ki ga nato prodam, 
podarim ali razstavim. Sosedom ne smem zaračunati za ogled 
tega filma na verandi. Niti ne smem analizirati konstrukcije filma 
in izdelati novih kopij. Vse te pravice bi bile nekaj normalnega za 
lastnino, monopol nad kopiranjem pa je obsežna omejitev mojih 
lastninskih pravic za reči, ki jih zakonito kupim. 

Ni mogoče trditi, daje DVD moja lastna ta način, ne pa tudi na drug 
način. Lastnina je jasno definirana in račun potrjuje, da so DVD in 
vsi njegovi aspekti ter interpretacije moja last. Vsak sestavni del 
tega DVD-ja je moj. Monopol nad kopiranjem pa omejuje uporabo 
moje lastne lastnine. 

To samo po sebi ne pomeni, da je monopol nad kopiranjem 
nekaj slabega. Pomeni pa, da monopola ni mogoče braniti z 
vidika, da so lastninske pravice nekaj pozitivnega. Če izhajate iz 
take predpostavke, boste prišli do zaključka, da je monopol nad 
kopiranjem negativen, saj gre za omejitev lastninskih pravic. 

Zagovarjanje monopola nad kopiranjem z besedami, da so 
lastninske pravice svete, je enako zagovarjanju smrtne kazni 
z utemeljitvijo, da je življenje sveto. Morda je monopol nad 
kopiranjem in te omejitve lastninskih pravic mogoče zagovarjati 
na drugačen, veljaven način, omenjeno logično sosledje pa 
preprosto ne vzdrži. 

A če pravica do kopiranja ni lastninska pravica, kaj sploh je, od kje 
izvira in kako je postala tako pomembna reč v sodobni družbi? 
Da bi lahko odgovorili na to vprašanje, si bomo morali ogledati 



zgodovino avtorskega prava. Videli bomo, da se kar precej razlikuje 
od kanona, ki ga slišite, od industrije pravic kopiranja. 

15. stoletje: Tiskarska preša grozi moči 
Začenjamo malo prej, s širitvijo črne smrti po zahodni Evropi sredi 
14. stoletja. Kot vse druge kraje, je bolezen hudo prizadela tudi 
Evropo. Ljudje so bežali od Bizantinskega cesarstva proti zahodu in 
s seboj prinesli kugo in znanstvene zapise. Evropa je potrebovala 
150 let, da si je politično, gospodarsko in družbeno opomogla. 

Verske institucije so okrevale najpočasneje. Kuga jih ni hudo 
prizadela zgolj zato, ker so menihi in nune živeli v prenapolnjenih 
samostanih. Ker so v desetletjih po kugi starši potrebovali vse 
otroke za družinsko delo in kmetovanje, se je pritok v njihove 
vrste zopet začel zelo pozno. 

To je pomembno, ker so v tistih časih knjige izdelovali menihi. 
Kdor je želel kopijo knjige, se je obrnil na pisca v samostanu, ki 
jo je izdelal. Ročno. Nobena kopija ni bila identična drugi. Vsak 
pisec je med kopiranjem popravljal obstoječe napake v slovnici in 
črkovanju ter zagrešil svoje. 

Poleg tega je dejstvo, da je vse pisce zaposlovala (beri: nadzorovala) 
Katoliška cerkev, zelo omejevalo tematski razpon knjig, ki so jih 
izdelali. Pa tudi finančni strošek izdelave posamezne knjige je bil 
astronomski - za eno kopijo Biblije so porabili 170 telečjih ali 300 
ovčjih kož. Obstajale so tudi omejitve glede tega, katere nauke 
so bili pripadniki duhovščine pripravljeni kopirati. Če je zadeva 
nasprotovala Vatikanu, ni imela niti najmanjše možnosti. 

Sredi 15. stoletja se število menihov v samostanih še zmeraj ni 
vrnilo na staro raven, glavni strošek pri kopiranju knjige pa je 
zdaj bil pisec, saj jih je zelo primanjkovalo. To je poskrbelo za 
sorazmernost z astronomskimi stroški surovin, ki so bili na koncu 
le majhen del skupnih stroškov ob naročilu knjige. Leta 1451 je 

Gutenberg izpopolnil kombinacijo stiskalne preše, kovinskega 
premičnega tiska, oljnih barv za tisk in celostranskega tiska. Hkrati 
je iz Kitajske prišel postopek izdelave papirja, ki je bil poceni in 
preprost. Tako so pisci praktično čez noč postali nepotrebni. 

Tiskarska preša je bila za družbo revolucionarna, saj je omogočila 
poceni, hitro in natančno širjenje informacij. 

Katoliška cerkev, ki je do takrat nadzorovala vse informacije (in 
davila trg z omejevanjem informacij), je ponorela. Nič več niso 
mogli nadzorovati, katere informacije bodo kopirane in kaj ljudje 
vedo, zato so pri kraljih po vsej Evropi lobirali za prepoved te 
tehnologije, ki jim je izmaknila nadzor nad prebivalstvom. 

Ta prizadevanja so zagovarjali z mnogimi argumenti, poskušali so 
navdušiti srca ljudi za vrnitev na stara pota. Argument, ki ga je 
vredno izpostaviti, je bil: »Kako bodo menihi preživeli?« 

Ta prizadevanja so Katoliški cerkvi s časom spodletela, kar je 
omogočilo vzpon renesanse in protestantizma, a ne preden je 
preteklo veliko krvi zaradi poskusov preprečevanja natančne, 
poceni in hitre širitve idej, znanja in kulture. 

Vrhunec teh prizadevanj se je zgodil 13. januarja 1535 v Franciji, 
ko je bil na željo Katoliške cerkve sprejet zakon o zaprtju vseh 
knjigarn, kije predvideval smrtno kazen z obešenjem za kogarkoli, 
ki bi uporabljal tiskarsko prešo. 

Ta zakon je bil popolnoma neučinkovit. Piratske tiskarne so 
obkrožale državne meje kot biseri na ogrlici, preko tihotapskih 
kanalov pa je piratska literatura drla v Francijo, in sicer v roke 
navadnih ljudi, ki so želeli več čtiva. 



16. stoletje: 23. maja 1533 Morijo Tudor iznojde 
avtorsko pravo 

Sedemnajstletno dekle, ki je kasneje postalo Marija I. Angleška, 
je nadškof uradno razglasil za nezakonskega otroka. Njeno mamo, 
Katarino, ki je bila katoličanka in pod papeževim varstvom, je njen 
oče, Henrik, ki se je v protestantizem spreobrnil zgolj zato, da bi 
se znebil Katarine, izločil iz družine. To je bila krivica, ki jo je Marija 
poskušala popraviti vse svoje življenje. 

Kralj Henrik VI 1 1 je hotel, da angleško krono podeduje sin iz dinastije 
Tudorjev, a njegov zakon je bil veliko razočaranje. Njegova žena, 
Katarina Aragonska, mu je povila zgolj hčerko, Marijo. Še huje 
pa je bilo, da mu papež ni dovolil ločiti se od Katarine in poiskati 
druge žene, ki bi mu rodila sina. 

Henrikova rešitev je bila dokaj drastična, učinkovita in izvirna. 
Celotno Anglijo je spreobrnil v protestantizem in ustanovil 
Anglikansko cerkev, da bi papežu odvzel ves vpliv nad svojim 
zakonom. Henrik je nato svoj zakon s Katarino Aragonsko 23. maja 
1533 dal razglasiti za neveljaven in se nato zaporedoma poročil 
z več drugimi ženskami. Druga žena mu je povila drugo hčerko, 
tretja žena pa mu je končno dala sina. V nasprotju z nezakonsko 
hčerko, Marijo, sta bila njena mlajša polsestra in polbrat - 
Elizabeta in Edvard - protestanta. 

Edvard je leta 1547 v starosti devetih let nasledil Henrika VIII kot 
angleškega kralja. Umrl je, preden je postal polnoleten. Marija 
je bila naslednja v nasledstveni vrsti, čeprav so jo razglasili za 
nezakonsko. Tako se je zavrženka leta 1553 maščevalno povzpela 
na angleški prestol kot Marija I. 

S svojim očetom leta in leta ni govorila. Njen cilj je bilo popravljanje 
krivic, ki jih je njen oče zagrešil proti Cerkvi, Angliji in njeni materi, 
ter vrnitev h katolicizmu. Neutrudno je preganjala protestante, na 

stotine jih je javno usmrtila, s čimer si je pridobila naziv Krvava 
Marija. 

Delila je skrb Katoliške cerkve glede tiskarske preše. Sposobnost 
javnosti, da hitro in masovno raznaša informacije, je bila nevarna 
za njeno ambicijo, da ponovno vzpostavi katolicizem, zlasti zaradi 
zmožnosti ljudi, da širijo krivoverske vsebine (politični material 
se v tistih časih ni razlikoval od verskega). Po tem, ko je videla, 
kako je Franciji kljub zagroženemu obešenju spodletela prepoved 
tiskarstva, se je zavedla, da potrebuje drugo rešitev. Rešitev, ki je 
vključevala tiskarsko industrijo na način, ki bi koristil tudi njej. 

Zasnovala je monopol, pod katerim bi londonski tiskarski ceh 
dobil popoln monopol nad vsem tiskom v Angliji. V zameno bi 
njeni cenzorji odločali, kaj se sme natisniti. Za ceh je to bil zelo 
privlačen posel, zato so se zelo trudili, da bi sebi ohranili monopol, 
hkrati pa zagotovili dobro voljo kraljičinih cenzorjev. Združitev 
poslovnih in vladnih sil se je izkazala za učinkovit način tlačenja 
svobode govora in politično-verskih nestrinjanj. 

Podjetje London Companv of Stationers je monopol prejelo 4. 
maja 1557. Imenoval seje Pravica do kopiranja. 

Kot instrument cenzure je žel široke uspehe. Delo z industrijo 
za tlačenje svobode govora je delovalo v nasprotju s francoskim 
poskusom v zgodnjem 16. stoletju, da bi z razglasom prepovedali 
ves tisk. Stationerji so delovali kot zasebni cenzurni biro, ki je 
zažigal nelicencirane knjige, zasegal ali uničeval tiskarske preše, 
s katerimi je bil kršen monopol, in preprečeval objavo politično 
neprimernega materiala. Le v dvomljivih primerih so se o tem, kaj 
je dovoljeno in kaj ne, posvetovali s kraljičinimi cenzorji. Večina 
pravil je postala jasna po nekaj začetnih posvetih. 

Želja po branju je bila očitno močna, monopol pa je za Stationerje 
postal resnično obetaven. Dokler ni šlo v obtok nič politično 



spornega, so se navadni ljudje lahko zabavali. Za represivno 
kraljico in Stationerje je to bila dvojna zmaga z dobičkonosnim 
monopolom. 

Marija I. je umrla le leto dni kasneje, 17. novembra 1558. 
Nasledila jo je njena protestantska polsestra, Elizabeta (kasneje 
kraljica Elizabeta L), ki jo prištevamo med najbolj spoštovane 
vladarje Anglije v zgodovini. Marijini poskusi, da bi Anglijo vrnila 
h katolicizmu, so spodleteli. Njen izum - avtorsko pravo - pa živi 
še danes. 

17. in 18. stoletje: Smrt in preporod monopola 
Po Marijini uvedbi cenzurnega monopola nad kopiranjem leta 
1557 odprava monopola ni bila niti v interesu dobičkonosnega 
ceha niti v interesu krone, ki je vsebine cenzurirala. Monopol je 
neprekinjeno veljal 138 let. 

Kot smo videli, je bil monopol nad kopiranjem vpeljan kot 
instrument cenzure, s katerim je Marija I. leta 1557 hotela 
preprečiti širjenje protestantskih vsebin in pogovore o njih med 
navadnimi ljudmi. Njena naslednica, Elizabeta I., je z največjim 
veseljem monopol ohranila tudi po Marijini smrti leta 1558, da je 
ljudem preprečila širjenje in razpravljanje o katoliških vsebinah. 

V 17. stoletju je parlament postopoma poskušal nadzor nad 
cenzuro spraviti iz rok krone. Leta 1641 je ukinil sodišče, ki je bilo 
pristojno za avtorsko pravo - zloglasno sodišče Star Chamber. 
Tako so kršitev monopola praktično spremenili v zločin brez kazni, 
kakor je na primer prečkanje ceste izven prehoda za pešce na 
Švedskem dandanes. Čeprav je tehnično gledano to bilo še zmeraj 
kaznivo dejanje, obtoženim ni bilo mogoče soditi in tudi kazni ni 
bilo več. Posledično je Britanija doživela eksplozijo ustvarjalnosti. 

Žal to ni bil namen parlamenta. 

Leta 1643 se je cenzurni monopol nad kopiranjem nadvse 
maščevalno vrnil. Zahteval je predregistracije avtorja, tiskarja 
in založnika pri London Companv of Stationers ter pridobitev 
licence za objavljanje pred prvo objavo česarkoli. Poleg tega je dal 
Stationerjem pravico, da zasežejo, zažgejo in uničijo nelicencirane 
knjige in opremo ter aretirajo in strogo kaznujejo kogarkoli, ki krši 
cenzurni monopol nad kopiranjem. 

Leta 1688, nekaj desetletij pozneje, je prišlo do dogodka, ki ga 
je zgodovina poimenovala Slavna revolucija, ko se je sestava 
parlamenta radikalno spremenila. Poslanci so postali predvsem 
ljudje, ki jih je do tedaj cenzura zatirala, zato nad ohranitvijo tega 
sistema niso bili preveč navdušeni. Tako so odločili, da se monopol 
Stationerjev izteče leta 1695. 

Od takrat pravic za kopiranje ni bilo. Nikakršnih. Ustvarjalnost je 
zopet cvetela in zgodovinarji trdijo, da je bilo veliko dokumentov, 
ki so vodili do oblikovanja Združenih držav Amerike, spisanih v 
tem obdobju. 

Žal se v podjetju London Companv of Stationers niso strinjali 
z novim sistemom, ki jim je vzel dobičkonosen monopol. Z 
družinami so se zbrali na stopnicah parlamenta in moledovali za 
ponovno vpeljavo monopola. 

Pomembna podrobnost je, da za monopol nad kopiranjem niso 
prosili avtorji, marveč tiskarji in distributerji. Nihče ni nikoli trdil, 
da brez pravic kopiranja nova dela ne bi nastajala. Trdili so, da brez 
pravic kopiranja ne bo nič več natisnjeno, kar je nekaj popolnoma 
drugega. 

Parlament, ki je pravkar odpravil cenzuro, nikakor ni želel 
ponovno vzpostaviti centralne točke nadzora s potencialom za 
zlorabo. Stationerji so se odzvali s predlogom, da bi si pisatelji 
morali »lastiti« svoja dela. S tem so ubili tri muhe na en mah. 



Prvič, parlament je bil pomirjen, da ne bo prišlo do nastanka 
novega nadzornega organa, ki bi izvajal cenzuro. Drugič, založniki 
bi praktično ohranili monopol, saj avtorji svojih del ne bi mogli 
prodati nikomur, razen založniški industriji. Tretjič -in karje najbolj 
pomembno - monopol bi bil pravno zajet v anglosaksonskem 
običajnem pravu (Common Law) in ne v precedenčnem pravu 
(Čase Law), s čimer bi bil veliko močneje zaščiten. 

Založniški lobi je dobil, karje hotel - nov monopol nad kopiranjem 
je bil ponovno sprejet leta 1709 z začetkom veljave 10. aprila 
1710. To je bila prva velika zmaga lobija za pravice kopiranja. 

Ta trenutek v zgodovini osvetli nesporno dejstvo: monopol se je 
razvil iz cenzure, ki umetnikov in avtorjev niti ne upošteva, saj je 
njegov cilj že od nekdaj izključno dobiček založnikov. 

Poleg tega so Stationerji še dolgo nadaljevali z zaseganjem, 
uničevanjem in zažiganjem tiskarskih preš konkurence, čeprav za 
to niso imeli več nobene pravice. Zloraba moči se je začela takoj 
in seje nadaljevala do ključnega primera Entick proti Carringtonu 
leta 1765, ko seje zgodila še ena teh racij pri »nelicenciranem« 
(beri: nezaželenem) avtorju. Sodba tega primera leta 1765 jasno 
pravi, da se nobenemu državljanu ne sme odreči nobene pravice, 
če slednja ni izrecno prepovedana z zakonom, in da noben organ 
ne sme samovoljno začeti izvajati pravic, ki mu niso bile izrecno 
zakonsko podeljene. 

Tako so bili v boju proti monopolu nad kopiranjem postavljeni 
prvi temelji sodobne demokracije in državljanskih svoboščin. Pod 
soncem nič novega. 

19. stoletje: Brezplačno branje knjig? To je kraja! 

Po ustanovitvi Združenih držav je koncept monopola nad idejami 

zašel tudi v Novi svet, kjer so o tem veliko razpravljali. Thomas 

Jefferson je bil ognjevit nasprotnik pošastnega monopola nad 
idejami. Sprejetje bil kompromis. 

Kot smo videli, pravice kopiranja ne izvirajo iz Združenih držav. 
Koncept je obstajal že prej, ustanovitelji ZDA pa so zakone ponesli 
s sabo v svojo novo deželo. A monopol nad idejami ni bil tema, 
glede katere bi zlahka dosegli konsenz. Jefferson je zapisal: 

»Če obstaja nekaj, kar je po naravi manj kot karkoli 
drugega podvrženo izključnemu lastninjenju, je to dejanje 
razmišljanja, ustvarjanja zamisli, ki ostaja izključna last 
posameznika, dokler jo zadrži zase. Kopajoizda, ta postane 
last vsega človeštva, saj seji prejemnik ne more odpovedati. 
Posebnost tega je tudi dejstvo, da zgolj zato, ker vsi imajo 
celoto, nihče nima manj. Kdor od mene dobi zamisel, jo 
dobi, ne da bi se moja zmanjšala. Kakor tudi tisti, ki prižge 
svečo ob moji, dobi svetlobo, ne da bi mene potisnil v temo. 
Prosta širitev zamisli od posameznika do posameznika po 
vsem svetu za moralno in vzajemno izobraževanje človeštva 
in za izboljšanje njegovega stanja je, kot kaže, dobrohotna 
posebnost, ki jo je ustvarila narava, ko je zamisli naredila 
nezmožne zaprtja ali izključnega lastninjenja.« 

Na koncu je bila ustava ZDA prva, ki je navedla razlog za 
podeljevanje pravic kopiranja (in patentov). Zelo jasno in 
nedvoumno utemeljuje obstoj avtorskopravne zakonodaje v 
zakonodaji ZDA: 

»/.../ z namenom spodbujanja napredka v znanosti in uporabnih 
dejavnostih /.../« 

Zlasti velja omeniti, da cilj monopola ni bila dobičkonosnost za 
katerikoli poklic, niti za pisatelje niti za tiskarje niti za distributerje. 
Nasprotno - namen je zgled jasnosti: Monopol je upravičen, 
izključno če do skrajnosti poveča količino kulture in znanja, ki sta 
na voljo v družbi. 



Tako je avtorskopravna zakonodaja (v ZDA in dandanes posledično 
praktično povsod) razmerje med dostopom javnosti do kulture 
in interesom te javnosti, da se ustvarja nova kultura. To je 
nadvse pomembno. Zlasti da je javnost po besedah in evoluciji 
avtorskopravne zakonodaje edina legitimna zainteresirana 
skupina. Nosilci monopola, čeprav so upravičenci monopola, 
niso legitimna zainteresirana skupina in ne bi smeli imeti besede 
pri določanju ubeseditve monopola, kakor tudi mestni vojaški 
regiment ne bi smel imeti besede pri odločanju, ali je potreben 
za državno varnost. 

Ko govorimo z ljudmi, ki napačno verjamejo, da monopol nad 
kopiranjem obstaja, zato da umetniki lahko služijo denar, lahko 
preprosto pokažemo ubeseditev ustave ZDA. To ni bil razlog še 
nikoli in v nobeni deželi. 

Medtem v Združenem kraljestvu 

V tem času so bile v Združenem kraljestvu knjige še zmeraj 
razmeroma drage, zlasti zaradi monopola nad kopiranjem. Zbirke 
knjig je bilo opaziti zgolj v domovih bogatih ljudi, od katerih so 
nekateri dobrohotno začeli posojati knjige navadnim ljudem. 

Založniki so ob tem ponoreli in v parlamentu začeli lobirati za 
prepoved branja knjig, če posameznik ni plačal za lastno kopijo. 
Javne knjižnice so poskušali prepovedati, preden so te sploh bile 
izumljene. »Branje, ne da bi najprej plačali? To je kraja avtorjem! 
S tem jemljete kruh neposredno iz ust njihovih otrok!« 

A parlament je zavzel drugačno stališče, ko so poslanci videli 
pozitivne učinke branja na družbo. Težava v očeh parlamenta ni 
bilo večno trpljenje monopolistov pravic kopiranja, marveč to, 
da so bogati ljudje v družbi odločali, kdo bo lahko bral in kdo ne. 
Zdelo se jim je, da morajo za dobro družbe sistem uravnotežiti 
- ustanoviti javne knjižnice za vse, ne glede na njihovo finančno 
stanje. 

Monopolistom pravic kopiranja se je ob tej zamisli popolnoma 
strgalo. »Ne morete dovoliti, da lahko kdorkoli katerokoli knjigo 
bere zastonj! Nikoli več ne bo prodana nobena knjiga! Nihče več 
ne bo mogel preživeti kot pisatelj! Noben avtor ne bo nikoli več 
napisal nobene knjige, če sprejmete ta zakon!« 

A parlament 19. stoletja je bil veliko bolj moder od današnjih in 
je sprevidel resnico, skrito za kričanjem monopolistov. Odločno 
seje izrekel, da dostop javnosti do znanja in kulture družbi koristi 
bolj od monopola nad kopiranjem, in leta 1849 sprejel zakon, s 
katerim so v Združenem kraljestvu uvedli javne knjižnice. Prva je 
odprla svoja vrata leta 1850. 

In kot vemo, od takrat ni bila več niti ena samcata knjiga napisana. 
Ali pa je bilo pritoževanje monopolistov o koncu ustvarjalnosti 
brez močnega monopola že takrat taka laž, kot je še danes. 

(Opomba: V nekaterih evropskih državah avtorji in prevajalci 
dobijo nekaj centov za vsako izposojo svojega dela iz knjižnice). 
Poudariti moramo, da to ni odškodnina za namišljen izpad 
dobička - kot da vsako zmanjšanje monopola zahteva odškodnino 
-, ampak državna kulturna štipendija, ki meri priljubljenost in tako 
primernost za štipendijo s knjižničnimi statistikami. Poleg tega se 
je ta štipendija pojavila v zgodnjem 20. stoletju, dolgo po pojavu 
knjižnic. 

Medtem v Nemčiji 

Nemčija v tem času ni poznala monopola nad kopiranjem. Veliko 
zgodovinarjev zagovarja tezo, da je to privedlo do hitre širitve 
znanja, kije Nemčiji omogočilo, daje industrijsko prehitela Združeno 
kraljestvo - znanje se je lahko širilo poceni in učinkovito. Tako je 
nemški preskok Združenega kraljestva na nek način dokazal, da je 
britanski parlament imel prav: državni interes za dostop do kulture 
in znanja je pomembnejši od monopolnega interesa založnikov. 



Pozno 19. stoletje: Moralne pravice na kontinentu 
V poznem 19. stoletju je zmeraj močnejši monopol založnikov 
zasenčil možnosti pisateljev, da bi zaslužili s svojimi deli. Preprosto 
povedano, ves denarje šel založnikom in distributerjem, ustvarjalci 
pa so zaradi monopola nad kopiranjem ostali lačni. (Kakor zadeve 
delujejo tudi danes.) 

Francoski pisatelj in pesnik Victor Hugo je prevzel iniciativo 
in poskušal uravnotežiti stanje, tako da je francosko tradicijo, 
znano pod imenom droit d'auteur (avtorska pravica) poskušal 
internacionalizirati v monopol nad kopiranjem. Prav tako je 
poskušal internacionalizirati monopol nad kopiranjem, kije bil do 
tedaj zgolj državni monopol. Hugo je svoj monopol lahko prodal 
francoskemu založniku, ki je monopol lahko užival v Franciji, ne 
pa tudi v Nemčiji ali v Združenem kraljestvu, kar je sam želel 
spremeniti. 

A paradoksalno so bili monopoli nad kopiranjem in patenti 
pozabljeni, ko so bili po vsej Evropi sredi 19. stoletja vpeljani zakoni 
o prostem trgu. Patentno pravo še zmeraj govori o »preprečevanju 
nelojalne konkurence«, s čimer upravičuje svoj obstoj, ki je zgolj 
odmev časov, ko so cehi diktirali izdelke, izdelovalce in cene. Če 
podjetje v svojem poslovnem sektorju dandanes izvaja lojalno 
konkurenco, jih zbudimo z racijo in zvlečemo na sodišče. Monopol 
nad kopiranjem je podoben ostanek londonskega tiskarskega 
ceha. 

Victor Hugo je poskušal uravnotežiti premoč založnikov, tako da je 
ustvarjalcem dal določene pravice, prav tako v okviru monopola 
nad kopiranjem, s čimer je žal javnost še bolj obubožala. 
(Pomembno si je zapomniti, da v konfliktu o pravicah kopiranja 
obstajajo tri strani: ustvarjalci, založniki in javnost. Ironično imajo 
prav založniki - ki so stran, ki je najmanj potrebna za ohranjanje 
kulturno bogate družbe - daleč najmočnejši položaj v zasnovi 
monopola.) 

Čeprav Hugo ni doživel rezultatov svoje iniciative, je bila leta 1886 
podpisana Bernska konvencija. Določala je, da morajo države 
spoštovati pravice kopiranja drugih držav, kot čuvar konvencije 
pa je bila ustanovljena agencija BIRPI (Združenje mednarodnih 
birojev za zaščito intelektualne lastnine). Ta agencija je mutirala, 
rasla in se širila. Dandanes je znana pod imenom WIPO (Svetovna 
organizacija za intelektualno lastnino) in še zmeraj nadzoruje 
Bernsko konvencijo, ki je prav tako mutirala, rasla in se širila, 
pri čemer so jo dvakrat tudi zlorabili. (Več o tem v naslednjem 
odseku.) 

Na tej točki imamo torej štiri vidike monopola nad kopiranjem, ki 
imajo med seboj več razlik kot podobnosti: 

1. Komercialni monopol nad fizičnimi izvedbami dela. To 

je izvirni monopol, ki ga je dobil londonski tiskarski ceh v 
zameno za cenzuro. 

2. Komercialni monopol nad javnim izvajanjem dela. Če je 

kdo javno izvajal dela za dobiček, je imel lastnik monopola 
pravico, da je zahteval plačilo. 

3. Moralna pravica do priznanja avtorstva. Pravica avtorja 
ali umetnika, da je priznan kot avtor svojega dela, ki deluje 
kot zaščita pred ponarejanjem in plagiatorstvom. 

4. Moralna pravica do veta nepravilnega izvajanja dela. 

Če se avtorju zdi, da je izvedba žaljiva za delo ali do njega 
samega, ima pravico, da izvedbo prepreči. 

Moralne pravice se od komercialnih monopolov razlikujejo 
v tem, da jih ni mogoče prodati ali prenesti. To jih ostro ločuje 
od utemeljitve, ki je prepričala britanski parlament v ponovno 
uvedbo monopola nad kopiranjem leta 1709. 
Vredno je tudi omeniti, kako pogosto so ti štirje vidiki namerno 



pomešani in zlorabljeni za zaščito najbolj kontroverznih in 
škodljivih monopolov, kot je komercialni monopol nad fizičnimi 
izvedbami (in kasneje dvojniki). Zagovorniki industrije pravic 
kopiranja pogosto branijo monopol z vprašanjem: »Ali hočete, 
da vaše delo nekdo drug razglasi za svoje?« To pa je popolnoma 
nesporen tretji del, moralna pravica do priznanja avtorstva, 
ki je ni moč iskreno uporabiti za zaščito kateregakoli od obeh 
komercialnih monopolov. 

Združene države niso marale moralnih pravic, zato niso podpisale 
Bernske konvencije, dokler je niso hotele uporabiti proti Tovoti sto 
let pozneje. A k temu se bomo vrnili kasneje. 

1930-1940: Glasbena založniška industrija konvencijo 
ugrabi 

Skozi večji del 20. stoletja seje med glasbeniki in založbami bil boj 
glede pomembnosti. Večji del 20. stoletja so bili glasbeniki zakonsko 
obravnavani kot pomembna stran, kar potrjuje zdrava logika. A 
založniška industrija bi raje videla, da je glasba pod nadzorom 
podjetij. Aktivna intervencija režima v Italiji, kije sam sebe označeval 
za fašističnega, je tehtnico prevesila na njihovo stran. 

Avtorsko pravo v 20. stoletju niso zaznamovale knjige, marveč 
glasba. V tridesetih letih sta glasbenike prizadela dva pomembna 
dogodka: velika gospodarska kriza, zaradi katere je veliko 
glasbenikov izgubilo delo, in filmi z zvokom, ki so ob službe spravili 
večino preostalih glasbenikov. 

V tem okolju sta bili vzporedno sprejeti dve iniciativi. Glasbeni 
sindikati so ljudem, ki so bili tedaj brezposelni, hoteli zagotoviti 
preživetje. Sindikate je po vsem zahodu skrbela širitev »mehanske 
glasbe«, tj. kakršnekoli glasbe, ki ni bila izvajana v živo in tako ni 
potrebovala izvajalcev. Želeli so moč nad tehnologijo zvočnikov. To 
problematiko so izpostavili preko Mednarodne organizacije dela 
(predhodnice agencije ZN z istim imenom). 

Hkrati je založniška industrija hotela dobiti isto moč nad zvočniki, 
radiem in glasbeniki. A celotni politični in poslovni svet sta jih 
takrat obravnavala kot storitvene podizvajalce za glasbenike. Če 
so bili dovolj dobri, so lahko poslovno uspevali. Če niso bili, pa 
nikogar ni skrbelo, če bankrotirajo. Nikogar, razen ene izjeme: 
fašistične Italije. 

(Beseda »fašizem« je dandanes čustveno nabita. Takratni 
italijanski režim je sam sebe označil za fašističnega. To besedo 
uporabljamo, da jih opišemo točno tako, kakor so opisovali sami 
sebe.) 

Leta 1933 je zveza Confederazione Generale Fascista delTIndustria 
Italiana v Rim povabila fonografsko industrijo in ji obljubila svojo 
zaščito. Na tej konferenci, ki je trajala od 10. do 14. novembra, je 
bila ustanovljena Mednarodna federacija fonografske industrije, 
ki je pozneje postala znana pod akronimom IFPI. Sprejeto je 
bilo, da bo federacija IFPI poskušala delovati znotraj Bernske 
konvencije, da bo vzpostavila producentske pravice, podobne 
tistim, ki jih imajo glasbeniki in umetniki (in ki so bile zmeraj 
prodane založnikom). 

Federacija IFPI seje še naprej srečevala v državah, ki so pozdravile 
njihovo korporativisticno naravnanost, zato so se tudi naslednje 
leto srečali v Italiji v Stresi. Leto 1935 in naslednja leta so postala 
za svet turbulentna, a Italija je leta 1937 še zmeraj izvajala 
korporacijske pravice založniške industrije. 

Pogajanja o monopolu, ki bi bil podoben monopolu pravic 
kopiranja in ki bi bil pridružen Bernski konvenciji, s čimer bi 
dobil mednarodno veljavo, so bila za založniško industrijo 
prevelika skušnjava. Po vojni se je leta 1950 federacija IFPI 
zbrala v parafašisticni Portugalski - Italija več ni bila primerna. 
Na konferenci so pripravili osnutek besedila, ki bi jim podelilo 
pravice, identične monopolnim pravicam (t. i. »sorodne pravice«) 



za produkcijo in tisk ustvarjalnih del, kot je glasba. Ta monopol bi 
bil praktično identičen komercialnim monopolom nad kopiranjem 
fizičnih izvedb ustvarjalnih del. 

Sorodne pravice je agencija BIRPI (danes WIPO) potrdila leta 1961 
v t. i. Rimski konvenciji, s čimer so bili založniški industriji podeljeni 
monopoli, ki so bili identični monopolom nad kopiranjem. Hkrati 
je poskus Mednarodne organizacije dela (v ndaljevanju MOD), kije 
želela glasbenikom zagotoviti podobne pravice, klavrno propadel. 

Od leta 1961 založniška industrija vročično brani pravice kopiranja, 
čeprav nima monopola nad kopiranjem, zgolj temu-identicen 
monopol, znan pod imenom »sorodne pravice«. 

Zapomniti si moramo dvoje: 

Prvič, založniška industrija vse te monopole namerno meša. 
Neprestano brani »svoje pravice kopiranja«, ki jih nima, 
in nostalgično govori o modrosti nastanka monopola nad 
kopiranjem ob rojstvu razsvetljenstva [vstavi sončni zahod in 
majhne mucke], pri čemer se sklicujejo na Annin statut iz leta 
1709, ki tako ali tako ni bil prvi primer pravic kopiranja. V resnici 
je bil monopol nad sorodnimi pravicami ustvarjen v Evropi, in to 
šele leta 1961. Ti monopoli so bili že od vsega začetka leta 1961 
sporni in kontroverzni, prav gotovo pa niso bili rezultat kakršnekoli 
razsvetljenske modrosti. 

Drugič, bili smo le za las od tega, da bi založnike še zmeraj 
obravnavali kot storitvene biroje za glasbenike, če le organizaciji 
MOD ne bi spodletelo. Namesto tega pa se glasbeniki zadnjih 
nekaj desetletij dušijo. Za to se lahko zahvalimo dvema 
fašističnima vladama - fašističnima v pravem pomenu besede -, 
ki sta podpirali založniško industrijo pri korporativizaciji družbe in 
prehodu v industrijo pravic kopiranja. 

80. leta: Pfizer ponovi zlorabo 

Toyota je v sedemdesetih letih ameriške duše zadela v srce, tako 
da so vse politike prevevala črna občutja za prihodnost. Ameriški 
avtomobili - najbolj ameriška reč od vseh - za Američane niso več 
bili dovolj dobri. Vsi so raje kupovali tovote. To je bilo apokaliptično 
znamenje, da se je za Združene države kot industrijsko državo 
bližal konec, saj niso mogle tekmovati z Azijo. 

To je končni del mojega eseja o zgodovini monopola nad 
kopiranjem. Obdobje med letoma 1960 in 2010 označujeta dve 
reči: prvič, s strani založb spodbujeno tihotapljenje monopola nad 
kopiranjem v nepridobitno, zasebno sfero, čeprav je v preteklosti 
zmeraj obstajal zgolj v komercialni obliki (pred neumnostmi, kot 
je izjava: »Snemanje doma je nezakonito!«), s čimer je monopol 
začel ogrožati temeljne človekove pravice. In drugič, korporacijska 
politična širitev monopola nad kopiranjem in drugih monopolov. 
Ker večina ljudi prvo točko pozna, se bomo osredotočili na drugo. 

Ko je politikom postalo jasno, da Združene države ne bodo več 
mogle ohranjati svoje gospodarske prevlade s proizvajanjem 
česarkoli, kar ima industrijsko vrednost ali uporabnost, so 
oblikovali veliko odborov, ki so morali najti odgovor na eno bistveno 
vprašanje: Kako lahko ZDA ohranijo svojo globalno prevlado, če 
(ali čeprav) ne proizvajajo ničesar, kar ima konkurenčno vrednost? 

Odgovor je prišel iz nepričakovane smeri: od Pfizerja. 

Predsednik Pfizerja, Edmund Pratt, je v New York Timesu 9. julija 
1982 objavil besno kolumno z naslovom Kraja iz uma (Stealing 
from the Mind). Besnel je glede tega, kako jim države tretjega 
sveta kradejo - s tem je mislil države, ki so zdravila izdelovala iz 
lastnih surovin, v lastnih tovarnah in z uporabo lastnega znanja in 
lastnega časa, za svoje ljudi, ki so pogosto umirali zaradi grozljivih, 
a ozdravljivih bolezni tretjega sveta. Glavni odločevalci so v 
Prattovem in Pfizerjevem razmišljanju videli zasnovo odgovora 



ter Pratta povabili k sodelovanju v odboru, ki je bil podrejen 
neposredno predsedniku. Ta odbor je bil čudodelni ACTN: 
Svetovalni odbor za trgovinska pogajanja. 

Kar je odbor ACTN-ja priporočal, v skladu s Pfizerjevim predlogom, 
je bilo tako drzno in provokativno, da nihče ni bil zares prepričan, 
ali naj zadevo sploh preizkusijo. ZDA naj poskusijo povezati 
svoja tržna pogajanja in zunanjo politiko. Katerakoli država, ki ni 
podpisala neuravnoteženih pogodbo »prostem trgu«, ki so v veliki 
meri spremenile pomen vrednosti, je prejela številne neprijetne 
oznake, glavna kazen pa je bil vpis te države na seznam Special 
301 vvatchlist. Ta je vključeval države, ki niso dovolj spoštovale 
pravic kopiranja. Večina svetovnega prebivalstva živi v državah, ki 
so na tem seznamu - med njimi je tudi Kanada. 

Odgovor na pomanjkanje proizvodnje česarkoli z vrednostjo 
za mednarodno trgovino je bil torej ponovno definiranje besed 
»proizvodnja«, »karkoli« in »vrednost« v mednarodnem 
političnem okviru s pomočjo sile. In delovalo je. Načrte ACTN-ja 
so začeli izvajati tržni zastopniki Združenih držav, pri čemer so 
uporabljali enostransko silo, da so tuje vlade prisilili v sprejem 
zakonov, ki so koristili interesom ameriške industrije, v sprejem 
dvostranskih sporazumov o »prostem trgu« z istim namenom in v 
sprejem večstranskih sporazumov, ki so zaostrili zaščito ameriških 
interesov po vsem svetu. 

Na ta način so Združene države lahko ustvarile izmenjavo vrednot, 
v kateri so dajale v najem načrte, v zameno zanje pa dobivale 
končane izdelke, narejene po teh načrtih. To so »prostotrgovinski« 
sporazumi, ki so umetno spremenili definicijo vrednosti, razumeli 
kot pošten posel. 

Za tem je stala celotna monopolizirana industrija ZDA - industrija 
pravic kopiranja, industrija patentov in vse druge. Ko so začeli 
iskati način za širitev, so se obrnili na organizacijo Wl PO, s čimer so 

ponovili zlorabo, ki jo je zagrešila založniška industrija leta 1961, 
da bi ta organizacija dala legitimnost in sprejela nov trgovinski 
sporazum, ki so ga megleno prodajali pod imenom »Berne Plus«. 

Takrat je postalo politično nujno, da se ZDA zaradi lastne 
verodostojnosti pridružijo Bernski konvenciji, saj je WIPO njen 
nadzornik. 

A organizacija WIPO je takoj spregledala njihove prave namene 
in jih praktično napodil. Organizacija WIPO ni bila ustanovljena 
z namenom, da katerikoli državi podeli tovrstno prednost pred 
ostalim svetom. Bili so ogorčeni nad brezsramnim poskusom 
zlorabe monopolov nad kopiranjem in patenti. 

ZDA so tako morale iskati naprej. Konzorcij monopolne 
industrije ZDA se je obrnil na GATT (Splošni sporazum o carinah 
in trgovini), kjer mu je uspelo dobiti vpliv. Začeli so z masivnim 
procesom, tekom katerega so polovico držav, ki so sodelovale 
pri sporazumu GATT, z zavajanjem, grožnjami ali silo prepričali 
v sprejetje novega sporazuma v okviru sporazuma GATT, ki je 
ogradil Bernsko konvencijo in poleg tega znatno okrepil industrijo 
ZDA s spreminjanjem pomena besed »proizvajanje«, »stvar« 
in »vrednost«. Ta sporazum se je imenoval TRIPs (Sporazum 
o trgovinskih vidikih pravic intelektualne lastnine). Po njegovi 
ratifikaciji se je GATT preimenoval v STO - Svetovno trgovinsko 
organizacijo. 52 držav, ki so sodelovale pri sporazumu GATT, 
a se niso želele priključiti organizaciji STO, so se kmalu znašle v 
položaju, v katerem je postalo gospodarsko nemogoče, da ne bi 
podpisali kolonizacijskih pogojev. Le ena država od prvotnih 129 
se ni pridružila organizaciji STO. 

Sporazum TRIPs so neprestano napadali, saj je deloval tako, da 
so bogati bogateli na račun revnih, pri čemer so slednji, če niso 
imeli denarja, plačali z zdravjem in včasih celo z življenji. Državam 
tretjega sveta ta sporazum prepoveduje izdelovanje zdravil v 



lastnih tovarnah iz lastnih surovin in z lastnim znanjem za svoje 
ljudi. Ko je nekajkrat le malo manjkalo do upora, je sporazum 
TRIPs »dovolil« nekaj koncesij. 

O pomembnosti umetnih monopolov za prevlado ZDA morda še 
največ pove zgodba o ruskih prizadevanjih za svojo pridružitev 
organizaciji STO (iz nerazumljivih razlogov). Kot pogoj za pridružitev 
Rusije so ZDA zahtevale, da se v Rusiji zakonita trgovina z glasbo 
AllofMP3 zapre. Ta trgovina je v Rusiji prodajala kopije datotek 
MP3, pri čemer je bila uvrščena med radijske postaje. Plačevala je 
ustrezne licenčnine in bila popolnoma zakonita. 

Vrnimo se malce v preteklost in si oglejmo, kaj se je dogajalo. 
Amerika in Rusija sedita za pogajalsko mizo. Gre za bivši sovražnici, 
ki sta druga na drugo neprenehoma merili z jedrskim orožjem, 
24 ur na dan, 7 dni na teden, v snežnem ali peščenem viharju. 
Združene države bi lahko zahtevale in dobile karkoli. Dobesedno 
karkoli. 

In kaj so zahtevale? 

Zahtevale so, da Rusija zapre prekleto trgovino z glasbo. 
Ob tem se zavemo, koliko moči ti monopoli dejansko imajo. 

Pravica kopiranja kot fundamentalistična religija 
Kar se dandanes v boju industrije pravic kopiranja dogaja z ljudmi, 
je praktično identično dogodkom, ki so sledili uvedbi tiskarske 
preše, in posledični vojni Katoliške cerkve proti ljudem, ki so 
se sami izobraževali. V nobenem od teh dveh primerov ne gre 
zares za religijo ali zakonitost, ampak za zelo preprosto pravilo, 
da so ljudje le ljudje in da bodo ljudje z močjo le-to uporabili za 
ohranitev svoje moči. 

Pri tem je zanimivo, da se zagovorniki pravic kopiranja obnašajo 
kot verski skrajneži. Seveda niso dobesedno verni, a delujejo in 

odzivajo se, kot da bi verovali v pravice kopiranja, kakor da bi te 
bile nekaj, v kar se ne sme dvomiti. 

Enrique Dans je pripomnil, da ne napadajo zgolj reformatorjev 
avtorskopravne zakonodaje, ampak kogarkoli, ki vanjo podvomi, 
in to čustveno, divje - reformatorje označujejo za pirate, lopove, 
zastonjkarje itd. Nekoč bi jim rekli krivoverci. 

Dejstva, ki osvetljujejo stanje in ki bi lahko pomagala pri iskanju 
rešitve za težavo, niso nikoli dobrodošla. Namesto tega jih 
fundamentalisti pravic kopiranja agresivno zavračajo in ignorirajo. 

Iz tega lahko potegnemo nekaj zaključkov. 

Prvič, ljudje so ljudje in bodo ljudje tudi ostali. Pod soncem nič 
novega. Vse to se je že zgodilo in se bo tudi ponovilo. 

Tiskarska preša je bila moteča tehnologija, kije ogrožala nadzor nad 
informacijami, ki ga je takrat uživala Katoliška cerkev. Ko so stare 
strukture oblasti sprevidele, da tvegajo izgubo svoje moči, so se z 
vso silo začele boriti. In čeprav je na koncu zmagala tehnologija, 
so bivši monopolisti informacij uspeli družbi povzročiti kar veliko 
škode, preden so morali sprejeti neizogiben poraz. 

Splet je moteča tehnologija, ki ogroža nadzor nad informacijami, 
ki ga je do danes uživala razvedrilna industrija. Ko stare strukture 
oblasti sprevidijo, da tvegajo izgubo svoje moči, se z vso silo 
začnejo boriti. In čeprav na koncu zmaga tehnologija, bivši 
monopolisti informacij družbi povzročajo kar veliko škode. 

Naša naloga je preprečiti nadaljnjo škodo kakor hitro je mogoče, 
da bo družba lahko v celoti izkoristila nove priložnosti, kijih prinaša 
tehnologija. Regija sveta, ki to prva doseže, bo med gospodarskimi 
zmagovalci tega stoletja. 

Drugič - priča smo čustvenim odzivom, ki so identični odzivom 
Katoliške cerkve ob iznajdbi tiskarske preše. Ker je za te ljudi 



pravica kopiranja sveta, kompromis ni in nikoli ne bo mogoč 
- koncept tovrstnega kompromisa je tako nerealen, kot bi bil 
kompromis med Koranom in Biblijo. Zopet moramo poudariti, da 
ne gre za religijo kot tako, ampak da se ljudje odzivajo, kot da bi 
branili svojo religijo. Globoko v sebi čutijo nelagodje, ko vidijo, 
da nekdo dvomi o rečeh, o katerih se po njihovem mnenju ne 
more in ne sme dvomiti, in se odzivajo s čustveno stisko in čelnim 
napadom. 

Tretjič (in to je najbolj zanimivo) - zdaj, ko smo to dojeli, lahko 
sledimo programu, s katerim je znanje pred 500 leti porazilo 
Katoliško cerkev, in zopet zmagamo proti religiji teh sodobnih 
pogodb, ki preprečujejo širjenje znanja. Zapomniti si moramo, 
da je Katoliška cerkev kot kazen za nepooblaščeno branje uvedla 
izobčenje. Francijo so prepričali, da je uvedla smrtno kazen 
za uporabo tiska pri proizvodnji knjig. Bili so zelo zagreti za 
preprečevanje širjenja znanja. In na koncu je prav to odmaknilo 
njihove prste z vratu ljudstva - vsi so se naučili brati in tako so tudi 
sami postali sposobni dvomiti v njihove besede. 

Vidimo torej, da je bil boj pred 500 leti boj proti znanju, v katerem 
je bila zmaga dosežena s širjenjem znanja. 

To je način, na katerega moramo zmagati tudi danes. 

Ves svet moramo naučiti, kako deliti kulturo. Vsi morajo izkusiti, 
kaj industrija pravic kopiranja poskuša ubiti. Televizijo tete Micke 
moramo povezati s terabajtnim diskom USB, polnim filmov, in 
predvajalnikom multimedijskih vsebin. Tako so zmagali tudi 
protestanti - ljudi so naučili brati. Kakor ne morete pozabiti 
občutka branja, tudi ne morete pozabiti občutka, da imate kulturo 
in znanje vsega sveta na dosegu prstov. Vsem okoli nas moramo 
pomagati, da bodo razumeli, da če delimo, tudi bolje živimo, in da 
pravice kopiranja to onemogočajo. 

Dokumentirati moramogrehe industrije pravic kopiranja. Razkritje 
krutosti španske inkvizicije in Krvave Marije je protestantskemu 
gibanju prineslo veliko sočutja. Grozljivih dejanj, za katerimi stoji 
industrija pravic kopiranja, zagotovo ne primanjkuje, le razložiti jih 
moramo po domače. 

Razložiti moramo, da obstaja boljši način, tako za politike kakor 
tudi za umetnike, državljane in na splošno. Avtorskopravna 
zakonodaja je le del zakonodaje, ki so ga napisali ljudje in ki je 
izgubil stik z resničnostjo. Nikakor ni sveta kamnita plošča, ki 
prihaja neposredno od boga, in zagotovo ni večno načelo, ki 
povezuje našo družbo. Je le del zakonodaje, ki je pač pokvarjen. A 
lahko ga popravimo. In nujno ga moramo popraviti, sicer tvegamo 
nastanek družbe, kakršne ne želimo. 

Naj zaključim: 

Deljenje datotek ni zgolj zasebna zadeva. Je vprašanje globalne 
gospodarske premoči, in to že od nekdaj. Delimo še naprej, 
vzemimo to moč monopolistom in jo dajmo ljudem. Vse naučimo, 
kako deliti kulturo, in ljudje bodo zmagali proti tistim, ki želijo 
omejevati njihove pravice, kakor se je zgodilo tudi na začetku tega 
eseja, ko so se ljudje sami naučili brati in zrušili Katoliško cerkev. 

Ustvarjalci niso v težavah 



Kako bodo ustvarjalci preživeli? 

»Kako pa bodo preživeli ustvarjalci?« je eno najpogostejših 
vprašanj za Pirate v boju za reformo avtorskega prava, ki bi 
legalizirala deljenje datotek. 

Pred desetimi leti je bilo na to vprašanje težko odgovoriti, saj 
je bilo le malo ljudi dovolj prepričanih, kako bo kulturni sektor 
preživel v novi dobi, če sploh bo. Danes pa imamo več kot 
desetletje izkušenj v svetu, v katerem lahko kdorkoli, ki to želi, s 
spleta brezplačno sname, karkoli želi, in v katerem velik del ljudi 
to redno počne. 

Izkušnje kažejo, da tudi zelo razširjeno deljenje datotek med 
uporabniki finančno ne uniči kulturnega sektorja. Kar se nam je 

pred desetletjem zdelo nerešljiv problem, se je izkazalo za nekaj 



popolnoma neproblematičnega. Še več, postalo je zlata priložnost 
tako za umetnike kot ustvarjalce in blagoslov za trajnost kulturne 
raznolikosti. 

Res je, da je malce frustrirajoče, ko nam postavijo vprašanje o 
plačilu umetnikov, saj smo pravkar razložili, kako izvajanje pravic 
kopiranja ogroža temeljne pravice. Ali naj je vprašanje ohranitve 
pravic do zasebne komunikacije, dolžnega pravnega postopanja 
in sorazmernosti kazni resnično odvisno od dobičkonosnosti za 
umetnike? 

Sicer pa je to pomembno vprašanje. Vsi si želimo družbe, v kateri 
kultura cveti. Vsi si želimo družbe, v kateri se lahko pisatelji, 
glasbeniki in drugi umetniki preživljajo s svojo umetnostjo. Če 
bi res šlo za konflikt med tem in ohranitvijo temeljnih pravic, bi 
nastala težava, ki bi jo morali rešiti, čeprav ukinitev temeljnih 
pravic tudi v tem primeru ne bi bila pravilni odgovor. 

Na srečo pa vidimo, da se je v desetletju deljenja datotek, ko 
je slednje eksponentno raslo, vsakoletno zviševal tudi dobiček 
tako kulturnega sektorja kot celote kakor tudi vseh posameznih 
segmentov, kot so film, glasba in računalniške igre. 

Največja sprememba je bila v glasbeni industriji. V zadnjih desetih 
letih je prodaja posnete glasbe strmo padla, rast prodaje digitalnih 
posnetkov pa je bila le majhna kompenzacija. A glasbeni industriji 
še nikoli ni šlo bolje. 

Časopis The Economist je v članku, ki je to tematiko poglobljeno 
obdelal, oktobra 2010 zapisal: 

»Umetnikom in glasbenim podjetjem prinaša dobiček 
presenetljivo veliko reči, še več pa jih ima ogromno 
potenciala. Glasbena industrija ne umira, se pa v temeljih 
spreminja. « 

Najdaljša in najglasnejša rast je na področju žive glasbe. 
Med letoma 1999 in 2009 se je vrednost prodanih 
koncertnih vstopnic v ZDA potrojila z 1,5 milijarde na 4,6 
milijarde dolarjev. /.../ 

Rast dobičkonosnosti prireditev v živo, prodaja spominkov, 
sponzorstva, javnih objav, spletna predvajanja v živo in 
novi trgi so uravnotežili izgube zaradi znižanja prodaje 
CD-jev. Nekateri glasbeniki zato pojejo drugačne viže. 
V preteklem letu je združenje Featured Artists Coalition 
ugovarjalo vladnim načrtom za kaznovanje delivcev 
datotek z odvzemom širokopasovnega dostopa do spleta. 
Vodje združenja, med katerimi so tudi znani umetniki, 
kot sta Billy Bragg in Annie Lennox, trdijo, da je deljenje 
datotek odlična oblika promocije. 

Če si ogledamo statistike, vidimo, da ima kulturni sektor dandanes 
enake dobičke, kot jih je imel pred desetimi leti (oz. za spoznanje 
višje, zaradi splošnega dviga življenjskega standarda). Ljudje še 
nikoli niso porabili več denarja za kulturo, ne glede na dejstvo, da 
lahko dobijo na spletu praktično karkoli zastonj, kar pogosto tudi 
izkoristijo. 

Če denarja ne porabijo za eno reč, ga porabijo za nekaj drugega. 
Glasbeni navdušenci porabijo za glasbo enako količino denarja, 
kot sojo porabili nekoč, ker pa zapravijo manj za plastične plošče, 
raje investirajo v obiskovanje koncertov. To je slaba novica za 
založbe, a hkrati odlična novica za umetnike, ki tako dobijo večji 
kos pogače. 

V kulturni sektor se steka več denarja kot kadarkoli poprej, vendar 
včasih po drugi poti. 

To je popolnoma naravno stanje, če ga primerjamo z lastnimi 
izkušnjami vsakodnevne ekonomije. Ko vsak mesec dobimo plačo, 



večino le-te najprej porabimo za najemnino, hrano, račune in 
druge dolgočasne reči. Če imamo srečo, nam je del ostane in ta 
del lahko porabimo za zabavo, tj. kulturo. 

Če nam tega denarja ni več treba porabljati za plastične plošče, 
si lahko privoščimo obisk koncerta v živo. Ta denar bomo porabili 
tako ali tako in dobil ga bo nekdo v kulturnem sektorju. 

Umetniki še zmeraj težko živijo od svoje umetnosti. To je 
dejstvo, ki je držalo nekoč in ki bo držalo tudi v prihodnosti. Je 
pa vsaj postalo malce lažje, kot je bilo pred razmahom spleta in 
deljenjem datotek. V glasbeni industriji so se skupni prihodki za 
spoznanje dvignili, velike založbe pa dobijo manjši kos pogače. 
Tako za ustvarjalne ljudi, ki glasbo dejansko proizvajajo (in ne le 
distribuirajo), ostane več denarja. 

Deljenje datotek ni težava, ki jo moramo rešiti. Je nekaj pozitivnega 
tako za umetnike in uporabnike kot tudi za družbo kot celoto. Zdaj 
moramo le še uskladiti avtorskopravno zakonodajo s to novo, 
pozitivno resničnostjo. 

Reforma avtorskega prava, ki bo legalizirala nepridobitno deljenje 
datotek med uporabniki, bo prekinila kriminalizacijo celotne 
generacije, hkrati pa bo poživila in izboljšala pogoje za kulturni 
sektor v Evropi. 

Raziskave o kulturnem sektorju v obdobju deljenja 
datotek 

O stanju kulturnega sektorja, skupaj z glasbeno industrijo, je bilo 
v dobi deljenja datotek narejenih veliko akademskih raziskav. Te 
raziskave so nadvse zanimive in bi morale biti obvezna literatura 
za vse politike, ki sodelujejo pri oblikovanju avtorskopravne 
zakonodaje. 

Začnimo s tremi raziskavami o glasbeni industriji vveč državah članicah: 

• Združeno kraljestvo 2004-2008: Založbe z deljenjem datotek 
izgubljajo, umetniki dobivajo 

• Švedska 2000-2008: Več grafov, za katere založbe nočejo, da jih 
vidite: Švedski glasbeniki zaslužijo več 

• Norveška 1999-2009: Umetniki v dobi deljenja zaslužijo več kot 
pred njo 

Vse tri raziskave so prišle do zaključka, da so se kljub padcu v 
prodaji plošč prihodki od koncertov dramatično dvignili in pokrili 
več kot le izgubo zaradi manjše prodaje plošč. 

Nizozemska raziskava Ups and Dovvns: Economic and Cultural 
Effects of File Sharing on Music Film and Games (2009) se je 
posvetila kombinaciji različnih žanrov kulture. Njeni rezultati 
kažejo, da so se med letoma 1999 in 2007 dvignili prihodki vseh 
sektorjev, razen založništva. Za glasbeno industrijo ta študija 
analizira zgolj posneto glasbo in ne upošteva tudi prihodkov 
umetnikov iz drugih virov, na primer od koncertov. To pomeni, da 
študija potrjuje zgolj negativen trend posnete glasbe, v čemer se 
sklada z raziskavami iz Švedske, Norveške in Združenega kraljestva, 
ne upošteva pa dela glasbenega sektorja, ki ta trend uravnoveša. 

Študija s Harvarda iz leta 2009 je raziskovala širši pomen deljenja 
datotek za družbo in ugotovila, da se je od začetka deljenja 
datotek število izdanih glasbenih albumov in filmov na leto 
dvignilo. Kanadski profesor prava, Michael Geist, je ugotovitve 
povzel pod naslovom Harvard Study Finds Weaker Copyright Has 
Benefited Society. 

Poročilo Hargreaves, ki ga je naročila vlada Združenega kraljestva, je 
bilo objavljeno maja 2011. V tem poročilu je izražena močna zahteva 
po ustvarjanju avtorskopravne politike na podlagi dokazov in ne 
lobiranja. 



Čeprav poročilo nikakor ni »Piratski manifest«, pa vsebuje več 
konkretnih predlogov za zakonodajne spremembe, ki ciljajo v 
pravo smer. 

Raziskave, ki smo jih omenili, so podrobneje povzete v naslednjih 
delih. 

Združeno kraljestvo 2004-2008: Založbe z deljenjem 
datotek izgubljajo, umetniki dobivajo 

Zgoraj lahko vidite Graf, za katerega založbe nočejo, da ga vidite, 
kakor ga je poimenoval urednik Telegrapha, Shane Richmond. 

V podjetju Times Labs so analizirali glasbeni trg v Združenem 
kraljestvu v zadnjih petih letih, za kar so uporabili podatke avtorske 
agencije Združenega kraljestva, PRS. 

Najvišje polje na grafu prikazuje, koliko zaslužijo založbe. Ostala štiri 
polja prikazujejo zaslužek umetnikov. Zaključek je kristalno jasen: 
Založbe zaslužijo manj, umetniki zaslužijo več, skupni znesek pa 
je konstanten. 

Razlog, zaradi katerega založbe zaslužijo manj kot nekoč, je 
najverjetneje deljenje datotek. Pirati to z veseljem priznamo. 
Deljenje datotek je veliko boljši način za distribucijo glasbe, 
kar pomeni, da je po storitvah založb vse manj povpraševanja. 
Povsem naravno je, da so začele propadati. 

In najboljše pri vsem tem je dejstvo, da umetniki zaslužijo več. 
Ljudje za glasbo zapravijo enako količino denarja kot prej, le da ga 
založbe dobijo manj. Svoj delež pa so povečali umetniki, ki tako 
dobijo denar, ki je zdaj na voljo. 

To je razvoj v pravi smeri - nekaj, kar moramo pozdraviti. Deljenje 
datotek bi moralo biti legalizirano. Umetniki so tisti, ki s tem 
največ pridobijo. 

Nasprotna stran: Prihodki glasbene industrije v Združenem 
kraljestvu 2004-2008 

Švedska 2000-2008: Več grafov, za katere založbe 
nočejo, da jih vidite: Švedski glasbeniki zaslužijo več 
Mike Masnickje na strani Techdirt zapisal: 

Govorili smo že o raziskavah o glasbeni industriji v Združenem 
kraljestvu, ki potrjujejo, da prihodki od izvajanj v živo več kot 
le nadomestijo padec prihodkov od posnetkov in da glasbeniki 
zaslužijo več kot kadarkoli prej. Nekateri so pripomnili, da je ta 
pojav edinstven in da je tako zgolj v Združenem kraljestvu, vendar 
je raziskava, ki je pokrivala ves svet, prišla do istih zaključkov. In 
kot kaže, so zdaj ugotovili, da isto velja tudi za Švedsko - dom 



strani The Pirate Bav, ki bojda uničuje industrijo. Lastnik švedske 
neodvisne založbe Martin pošilja novice o podatkih švedske 
glasbene industrije, ki so kar podobni tistim iz Združenega 
kraljestva. Prikazujejo, da je prišlo do majhnega padca v skupnih 
prihodkih, ki pa seje že izravnal, večinoma zaradi velikega porasta 
prihodkov od žive glasbe: 



Prihodhi glasbene industrije na Švedshem 

Preprosto rečeno, znižali so se prihodki založb. Količina zbranega 
denarja je ostala približno enaka, pri čemer se je dvignila količina 
prihodkov za živo glasbo. Še pomembnejši pa je drugi graf, ki 
prikazuje prihodke glasbenikov. Ta kaže le v eno smer - navzgor. 

The Pirate Bay da uničuje ustvarjalce glasbe? Hecno, številke 
tega nekako sploh ne potrjujejo. Ti grafi prikazujejo ista dejstva 
kot druge študije. Ustvarjene je več glasbe. »Odkrite« je več nove 
glasbe. Za glasbenike je na voljo več dobičkonosnih priložnosti, 
edini del industrije, ki trpi, pa je del, ki prodaja plastične plošče. 
Ja, hudič je, če je ves tvoj posel temeljil na prodaji plastičnih plošč, 
a tisti, ki se znajo prilagoditi, imajo zdaj možnost zaslužiti več 
denarja kot kadarkoli poprej. To nekako nasprotuje trditvam, da 
»piratstvo« na nek način uničuje industrijo, mar ne? 



Norveška 1999-2009: Umetniki v dobi deljenja zaslužijo 
več, kot pred njo 

Ernesto je na strani Torrentfreak zapisal: 



Izčrpna študija učinkov digitalizacije na glasbeno industrijo 
na Norveškem je razkrila zanimivo stanje umetnikov danes, 
v primerjavi z letom 1999. Medtem ko glasbena industrija 
pogosto govori o umetnikih, ki jih je nezakonito deljenje 
datotek potisnilo na rob preživetja, je raziskava ugotovila 
porast tako števila umetnikov kakor tudi skokovit porast 
povprečja njihovih prihodkov v zadnjem desetletju. 

Vsak drugi mesec je objavljena nova raziskava o povezavi 
med piratizacijo glasbe in prihodki glasbene industrije, a le 
malo jih izstopa. Ena najbolj podrobnih in celostnih študij, 
ki so bile izvedene pred kratkim, je magistrska naloga 
študentov Norveške šole menedžmenta (Norvvegian School 
of Management), Andersa S0rba in Richarda Bjerk0eja. 

V svoji nalogi sta študenta podrobno raziskala različne vire 
prihodkov glasbene industrije med letoma 1999 in 2009. 
Iskala sta odgovor na vprašanje, kako je digitalizacija glasbe 
- in najpogostejši stranski učinek, piratizacija - spremenila 
ekonomski položaj norveške glasbene industrije in 
norveških izvajalcev. Rezultati so osupljivi. 

Izračuni so pokazali, da so skupni prihodki industrije 
zrasli z 1,4 milijarde norveških kron leta 1999 na 1,9 
milijarde leta 2009. Po revalorizaciji te vrednosti glede 
na inflacijo dobimo 4-odstotni dvig prihodkov glasbene 
industrije v tem časovnem obdobju. Priznati moramo, da 
to ni ogromna rast, a stvari postanejo bolj zanimive, ko se 
raziskava osredotoči na prihodke izvajalcev. 

V istem obdobju, ko so skupni prihodki zrasli za le 4 %, so se zgolj 
prihodki izvajalcev več kot podvojili, saj so se povečali kar za 114 
%. Ob upoštevanju inflacije so se prihodki izvajalcev dvignili z 255 
milijonov leta 1999 na 545 milijonov kron leta 2009. 

Nekaj te rasti lahko pripišemo 28-odstotnemu porastu števila 
izvajalcev v istem obdobju. A letni prihodek na posameznega 
izvajalca se je med letoma 1999 in 2009 še zmeraj dvignil za 66 
%, z 80.000 na 133.000 kron. Tako lahko zaključimo, da so izvajalci 
zdaj veliko na boljšem, kot so bili pred začetkom digitalizacije 
glasbe. 

Poleg upoštevanja prijavljenih prihodkov sta raziskovalca o 
njihovih virih zaslužka govorila tudi z izvajalci samimi. Pri tem sta 
ugotovila, da prodaja plošč nikoli ni bila večji del njihovih letnih 
prihodkov. Leta 1999 je 70 % izvajalcev s prodajo plošč zaslužilo 
manj kot 9 % svojih skupnih prihodkov, leta 2009 pa se je ta 
vrednost zmanjšala še za polovico. 



Glavni vir dobička za večino izvajalcev so koncerti v živo. 37 % 
norveških izvajalcev je leta 2009 več kot 50 % svojih prihodkov 
zaslužilo s koncerti, kar je 100-odstotni dvig s 25 % leta 1999. 
Omeniti pa moramo, da le malo izvajalcev lahko v celoti živi zgolj 
od svoje glasbe in da jih večina ima tudi druge službe. 




Zaključimo torej, da je raziskava ovrgla nekatere najpogostejše 
napačne trditve o glasbeni industriji v digitalni dobi. Glasbeniki 
zaslužijo več kot kadarkoli poprej. Res je, da prihodki z naslova 
prodaje plošč padajo, a to lahko pripišemo tako medijski knjižnici 
iTunes kakor tudi spletišču The Pirate Bay. 

Končni rezultat kaže, da glasbena industrija kot celota cveti. 
Založbe morda poročajo o padcu prihodkov od prodaje plošč, a 
hkrati gre več denarja neposredno izvajalcem. Je to resnično tako 
slab rezultat? No, odvisno od tega, koga poslušate. 
Nizozemska raziskava o gospodarskih in kulturnih učinkih 
deljenja datotek: UpsAnd Downs - Economic And Cultural Effects 

Of File Sharing On Music, Film And Games (2009) 
Mike Masnickje na strani Techdirt zapisal: 

Gre za zelo dolgo (128 strani), od vlade naročeno raziskovalno 
poročilo, ki analizira praktično vse, kar ima opraviti z deljenjem 
datotek na Nizozemskem. Preučuje ekonomske, pravne in kulturne 
vidike, nato pa primerja lokalne rezultate z mednarodnimi. 

Medtem ko se bo kdo morda tu ali tam zapičil v metodologijo, so 
splošni zaključki poročila precej močni in jasni: deljenje datotek ni 
problem za industrijo kot celoto. Deljenje datotek je pravzaprav 
pod črto tako kratkoročno kakor tudi dolgoročno doprineslo h 
gospodarstvu in tudi k družbi. Ta doprinos pa se bo najverjetneje 
nadaljeval. 

Neposredni vpliv deljenja datotek na prodajo je minimalen (čeprav 
je odvisen od kategorije). Pravzaprav je edino področje, kije sedaj 
dejansko v težavah, prodaja plastičnih plošč (CD in DVD), pri 
čemer pa večine škode ni povzročilo deljenje datotek, poleg tega 
pa je »izgubljen« dobiček mogoče nadomestiti drugje. Poročilo 
priporoča, da se namesto na kriminalizacijo uporabnikov raje 
osredotočimo na spodbujanje razvoja novih poslovnih modelov. 
Kratek izsek iz zaključka: 

Kratkoročni končni učinki deljenja datotek so na 
blagostanje močno pozitivni, glede na to, da jih 
povzročajo predvsem potrošniki, katerih povpraševanje 
temelji na pomanjkanju kupne moči. Učinek, ki ga ima 
deljenje datotek na padec prodaje, je razviden iz prenosa 
blagostanja od operaterjev/proizvajalcev na potrošnike, 
brez vpliva na skupno blagostanje. 

Trg za izposojo plošč CD in DVD ter kaset VHS je edini 
sektor razvedrilne industrije, kije utrpel padec v prodaji. 
Medtem ko to lahko delno pripišemo deljenju datotek, pa 



slednje ni edini krivec za padec prodaje. Trg za plošče DVD 
in konzolne igre je po uvedbi storitev izmenjave datotek 
med uporabniki še zmeraj impresivno rasel in prav 
tako je trajno rast med letoma 1999 in 2007 izkazoval 
kinematografski sektor. Skupni razvedrilni trg je ostal 
bolj ali manj konstanten, kar namiguje na nizkocenovno 
konkurenco med različnimi izdelki. 

Dokler trga za igre in filme rasteta oziroma ostajata 
stabilna, je razlogov za skrb glede raznovrstnosti in 
dostopnosti vsebin le malo. Deljenje datotek je znatno 
izboljšalo dostop do širokega in raznovrstnega nabora 
izdelkov, čeprav tovrstni dostop običajno nima blagoslova 
lastnikov pravic kopiranja. 

Z drugimi besedami - praktično vse, kar veliko ljudi govori 
že skoraj desetletje, je dokaj resnično. Deljenje datotek ni 
škodljivo. Dejansko lahko predstavlja skupno ekonomsko 
izboljšavo. Poslovne težave, s katerimi se spopadajo 
majhni deli industrije, pa so v resnici izzivi za poslovni 
model in ne za pravni sistem. Poročilo jasno prikazuje, da 
je osredotočanje na pravne rešitve glede deljenja datotek 
velika napaka, katere negativni učinki se vrnejo kot 
bumerang, poleg tega pa je popolnoma zgrešeno. 

Harvardska raziskava ugotovi, da ima manj ščitenja 
pravic kopiranja pozitivne učinke na družbo (2009) 
Kanadski profesor prava, Michael Geist, je leta 2009 zapisal: 

»Ekonomista Felix Oberholzer-Gee in Koleman Strumpf sta na 
šoli Harvard Business School pravkar izdala novo raziskavo z 
naslovom Deljenje datotek in avtorskopravna zakonodaja, ki v 
ospredje postavlja nekatere pomembne točke o deljenju datotek, 
avtorskopravni zakonodaji in skupni koristi za družbo. Raziskava, 

ki vključuje uporabno analizo predhodnih ekonomskih študij o 
učinku deljenja datotek, vsebuje naslednje: 

1. Po podatkih sodeč deljenje datotek ni negativno vplivalo 
na ustvarjalnost, saj dokazi kažejo na znatno povečanje 
kulturne proizvodnje. Avtorja sta zapisala tudi: 

Splošne produkcijske številke za ustvarjalne industrije so, 
kot kaže, konsistentne z mnenjem, da deljenje datotek ni 
odvrnilo izvajalcev in založnikov. Medtem ko je prodaja 
albumov od leta 2000 na splošno padla, je število 
novonastalih albumov praktično eksplodiralo. Leta 2000 
je bilo izdanih 35.516 albumov. Sedem let kasneje je bilo 
(vključno s 25.159 digitalnimi) izdanih 79.695 albumov 
(Nielsen SoundScan, 2008). Četudi bi deljenje datotek 
bilo razlog za padec v prodaji, nova tehnologija očitno 
ni negativno vplivala na količino ustvarjene glasbe. Jasno 
je, da bi bilo lepo, če bi lahko rezultate prilagodili glede 
na razlike v kakovosti, a kolikor nama je znano, se s to 
tematiko ni ukvarjala nobena raziskava. 

Podobne trende lahko opazimo tudi v drugih ustvarjalnih 
industrijah. Na primer, letno število novonastalih filmov 
po celem svetu se je dvignilo s 3.807 leta 2003 na 4.989 
leta 2007 (Screen Digest, 2004 in 2008). V državah, kjer 
je piratizacija filmov zelo razširjena, je prišlo do rasti. 
To velja za Južno Korejo (z 80 na 124), Indijo (z 877 na 
1164) in Kitajsko (s 140 na 402). V tem obdobju se je 
proizvodnja filmov v ZDA zvišala s 459 leta 2003 na 590 
leta 2007 (MPAA, 2007). 

Iz dviga umetniške proizvodnje v kombinaciji z večjo 
javno dostopnostjo sledi, da »šibkejša avtorskopravna 
zaščita koristi družbi«. To je skladno s stališčem avtorjev, 
da je šibkejša avtorskopravna zakonodaja »nedvoumno 



zaželena, če ne zmanjša ustvarjalnih spodbud za 
umetnike in razvedrilna podjetja«. 

2. Raziskava se je lotila več starih mitov o ekonomskih 
vplivih deljenja datotek, pri čemer je opozorila, da veliko 
s spleta snetih pesmi ne predstavlja izgubljene prodaje, 
nekatere zbirke lahko trg za izvirnik še povečajo, razvedrilna 
industrija pa lahko pozornost potrošnika še zmeraj usmerja 
na določene izvajalce (čemur sledi rast prodaje in snemanj 
s spleta). 

3. Avtorji poudarjajo, da deljenje datotek morda ne 
povzroči zmanjšanja ustvarjalnih spodbud, če se hkrati 
dvigne sprejetost plačila za »dopolnila«. Pri tem pokažejo 
na dvig prihodkov iz naslova koncertov ali govorov v živo, 
kar so očitni primeri prihodkov, ki jih deljenje datotek 
lahko izboljša. Še posebej se osredotočajo na raziskavo, 
ki je pokazala, da je povpraševanje po koncertih naraslo 
zaradi deljenja datotek in da so se cene koncertov od 
začetka dobe deljenja datotek postopoma dvigovale. Poleg 
tega se avtorji seznanjajo z literaturo o učinkih deljenja 
datotek na prodajo glasbe, kar potrjuje, da so »rezultati 
zelo mešani«.« 

Ti avtorji so bili eni prvih, ki so nasprotovali zgodnjim trditvam 
o učinkih deljenja datotek. Leta pozneje jim je sledilo veliko 
ekonomistov (vključno z raziskavo, ki jo je financirala Industrv 
Canada). Ta raziskava je odlično razširila razpravo, saj je na podlagi 
podatkov analizirala ustvarjalne spodbude in učinke na skupne 
prihodke avtorja in industrije. 

Hargreavesova revizija politik Združenega kraljestva o 
pravicah intelektualne lastnine (2011) 
Vlada Združenega kraljestva je naročila revizijo svojih politik 
o avtorskopravni zakonodaji, patentih in drugih pravicah 

intelektualne lastnine. Poročilo je bilo predstavljeno maja 2011. 
Revizijo je izvedel profesor lan Hargreaves, ki je predstojnik 
katedre za digitalno ekonomijo na šolah Cardiff School of 
Journalism, Media and Cultural Studies in Cardiff Business School. 

Ta Hargreavesova revizija (130 strani v datoteki PDF) je zelo 
zanimivo čtivo. 

Nekaj mora biti popolnoma jasno: Hargreavesova revizija (v 
nadaljevanju: Revizija) ni »Piratski manifest«. Napisana je s 
splošnega stališča, ki zagovarja pravice intelektualne lastnine. 
Piratska stranka se ne strinja s številnimi predlogi oziroma meni, da 
nekateri predlogi niso zadostni. Izpostaviti moramo, da Revizija ne 
ponuja rešitve za problematiko nezakonitega deljenja datotek, če 
spregledamo običajno politiko strožjega izvajanja/izobraževanja, 
ki že desetletje prečudovito ne deluje. 

Kljub temu vključuje veliko pozitivnih in konkretnih priporočil, ki si 
zaslužijo resno obravnavo. 

Utemeljitev politike na dokazih je prva zadeva, ki jo Revizija 
zahteva. Že v predgovoru pravi: 

»Vlado pozivamo, da zagotovi, da se v prihodnosti zadeve v 
zvezi z intelektualno lastnino oblikujejo na podlagi dokazov 
in ne /obiranja ...« 

To je vsekakor področje, na katerem so mogoče ogromne 
izboljšave. V povzetku Hargreavesova revizija pravi: 

»Frekvenca obsežnih revizij intelektualne lastnine (štiri v zadnjih 
šestih letih) kaže na nezadostnost sistema Združenega kraljestva. 
V 70. letih je Banksova revizija obsojala pomanjkanje dokazov, ki 
bi podpirali politične ureditve. Enako je bilo z Govversovo revizijo 
pred petimi leti. Od 54 Govversovih priporočil jih je bilo vpeljanih le 



25. Pri avtorskopravnih zadevah je bilo /obiranje lastnikov pravic 
za ministre bolj prepričljivo od ocen gospodarskega vpliva. « 

Glede avtorskopravne zakonodaje Hargreavesova revizija najprej 
zagovarja digitalno izmenjavo pravic kopiranja, ki bo olajšala 
licenciranje pravic kopiranja in uresničila potencial za rast 
ustvarjalnih industrij. 

Čeprav ni škodljivo, da v okviru dandanašnje avtorskopravne 
zakonodaje nekdo poskuša vpeljati tako izmenjavo, pa je 
dvomljivo, da bi to bilo dovolj za rešitev težav v zvezi z vseevropskim 
licenciranjem in za postavitev temeljev za poenoten evropski 
digitalni trg. 

Seveda pa Revizija vsebuje tudi druge zelo konstruktivne predloge. 
Med drugim priporoča tudi: 

4. Osirotela dela 

Vlada bi morala urediti zakonodajo tako, da bo omogočala 
licenciranje osirotelih del. Zakonodaja bi morala omogočati 
široko kolektivno licenciranje za masovno licenciranje 
osirotelih del in postopke odobritve uporabe posameznih 
del. V obeh primerih bi bilo delo obravnavano kot osirotelo, 
le če ga ne bi bilo mogoče najti v bazah podatkov v skladu s 
predlagano digitalno izmenjavo pravic kopiranja. 

5. Omejitve avtorskopravne zakonodaje 

Vlada mora neomajno nasprotovati regulaciji dejavnosti, 
ki ne nasprotujejo osrednjemu cilju avtorskopravne 
zakonodaje, tj. spodbujanju ustvarjalcev. Vlade morajo 
urediti izjeme avtorskopravne zakonodaje na državni ravni, 
da uresničijo vse priložnosti znotraj okvira EU, vključno 
s spreminjanjem formata, parodijami, nepridobitnim 
raziskovanjem in knjižničnim arhiviranjem. Združeno 
kraljestvo bi moralo na evropski ravni zagovarjati izjemo, 

ki bi podpirala analize besedil in podatkov. Združeno 
kraljestvo bi moralo na evropski ravni voditi razvoj 
nadaljnje izjeme avtorskopravne zakonodaje, ki bi v 
evropski okvir vgradila prilagodljivost za nove tehnologije. 
To bi bilo zasnovano tako, da bi dovoljevalo uporabo del, ki 
jo omogoča tehnologija, in to na načine, ki neposredno ne 
izkoriščajo temeljnega ustvarjalnega in izraznega namena 
dela. Vlada bi morala prav tako oblikovati zakonodajo, 
ki bi zagotovila, da teh in drugih izjem avtorskopravne 
zakonodaje ni mogoče izničiti s pogodbo. 

Kot celota je Hargreavesova revizija vredna, da jo prebere vsak, ki 
ga zanima politika pravic intelektualne lastnine. Čeprav je Revizija 
napisana z vidika Združenega kraljestva, je večina logike v ozadju 
enako relevantna na ravni EU in drugih držav članic. 

A najbolj zanimivo vprašanje je seveda, do katere mere bo vlada 
Združenega kraljestva sledila Hargreavesovim priporočilom. 
Žal smo le nekaj mesecev po objavi Revizije dobili grob opomin 
o politični realnosti. Eno poglavitnih in najnujnejših priporočil 
Revizije je bilo, da se trajanje zaščite posnetkov ne sme podaljšati 
s 50 na 70 let, saj bi to pomenilo mrtvo izgubo za družbo, hkrati pa 
kulturnega sektorja ne bi nikakor spodbujalo. 

In kaj je naredila vlada Združenega kraljestva? Septembra 2011, 
štiri mesece po predložitvi Hargreavesove revizije, se je v Svetu 
ministrov EU zavzela za podaljšanje trajanja avtorskopravne 
zaščite in uspela. 

Dati zakonodajalcem na voljo študije je eno, pripraviti jih do tega, 
da te študije preberejo in upoštevajo, pa je nekaj popolnoma 
drugega. A dostop do študij in poznavanje njihove vsebine je 
jasna prednost za kogarkoli, ki ga zanima ustvarjanje politike na 
področju avtorskopravne zakonodaje. 

Več o predlogu reforme 
avtorskega prava 



Predlog še enkrat ^^^^ 
Malce podrobneje si oglejmo predlog, ki sva ga predstavila v 
drugem poglavju. Gre za predlog Piratske stranke in Skupine 
Zelenih/Evropske svobodne zveze v Evropskem parlamentu: 

• nobenih sprememb glede moralnih pravic, 

• prosto nepridobitno deljenje, 

• 20-letni pridobitni monopol, 

• registracija po petih letih, 

• brezplačno vzorčenje, 

• prepoved omejevanja digitalnih pravic. 

Te točke skupaj sestavljajo predlog reforme avtorskopravne 
zakonodaje, ki bi rešila 99 % ali več vseh težav, ki jih povzroča 



trenutna različica, hkrati pa bi omogočila, da 99 % ali več vseh 
poslovnih modelov, ki delujejo danes, ostane učinkovitih. 

Nobenih sprememb moralnih pravic 
Ne predlagamo prav nobenih sprememb glede moralne pravice 
avtorja, da je priznan kot avtor. Če nekaj ustvariš, imaš pravico, da 
si naveden kot avtor tega dela. 

Ta del avtorskopravne zakonodaje je popolnoma nesporen. Spletni 
bonton je pravzaprav glede tega pogosto strožji od katerekoli 
avtorskopravne zakonodaje. 

Blogerji običajno priznajo avtorstvo in objavijo povezave do virov 
na način, ki daleč presega kakršnekoli pravne zahteve. Za to 
obstaja več razlogov. Blog s tem postane bolj verodostojen, saj 
bralci lahko preko povezav preverijo podatke. Ljudi, h katerim 
povezave vodijo, to osreči, s čimer se hkrati dvigne možnost, da 
bodo nekoč tudi oni objavili povezavo na tvoj blog in ti morda 
povečali obisk. To so dobri, praktični razlogi, zaradi katerih se 
blogerjem že iz sebičnih razlogov splača veliko bolj radodarno 
priznavati avtorstvo, kot to zahteva katerikoli zakon. 

Poleg tega pa gre tudi za osnovni človeški občutek, da se ob 
odkritju nečesa zanimivega avtorju nekako zahvalimo. To je 
preprosto človeška narava - njen zelo pozitivni vidik. 

Pravica avtorja, da je priznan kot avtor, je na spletu popolnoma 
varna. Za ta del avtorskopravne zakonodaje ne predlagamo 
nobenih sprememb. 

Brezplačno nepridobitno deljenje 

Poskusi ustavitve ali zmanjšanja deljenja datotek s čedalje 
hujšimi pravnimi ukrepi ne delujejo. Deljenje datotek še naprej 
eksponentno raste, ne glede na represivne ukrepe, ki jih uvaja 
oblast. 

Če mislite, da bi bilo dobro, da vse nelegalno deljenje datotek 
izgine, le tako naprej (čeprav se Piratska stranka in drugi ne 
strinjamo). Dejstev pa to ne spremeni. Omejevanje deljenja 
datotek z zakoni in kaznimi ne deluje. Več istega prav tako ne. 
Deljenje datotek obstaja in bo obstajalo še naprej, pa če vam je 
to všeč ali ne. 

Pravice do kopiranja moramo ohraniti, vendar jih moramo omejiti 
na pridobitne namene. Kakršnakoli nepridobitno kopiranje in 
uporaba, kotje na primer deljenje datotek, morata biti legalizirana. 
To lahko dodamo kot omejitev v avtorskopravni zakonodaji, ki bo 
popolnoma skladna z mednarodnimi pogodbami, kot sta Bernska 
konvencija in Pogodba o avtorski pravici WIPO (WCT). 

V tretjem poglavju smo videli, kako poskusi izvajanja dandanašnje 
prepovedi deljenja datotek ogrožajo temeljne pravice v EU in 
drugje. Taka rešitev bi bila nesprejemljiva, tudi če bi delovala, kar 
ne, in tudi če bi kulturni sektor dejansko umiral, kar prav tako ne. 

V petem poglavju smo videli, da umetniki in kulturni sektor kot 
celota kljub deljenju datotek (ali morebiti prav zaradi njega) prav 
nič ne trpijo, tako da težava, ki bi jo morali rešiti, sploh ne obstaja. 

Ključ do boljše poti za Evropo je delitev na pridobitno in 
nepridobitno rabo. 

Če so pravice kopiranja ponovno uvedene tako, da bodo zadevale 
zgolj pridobitne dejavnosti, s tem za družbo ne bodo predstavljale 
večjih težav. Narediti je treba nekaj popravkov (zlasti pri 
nerazumno dolgem trajanju zaščite), a načeloma ni nobenih težav 
glede uveljavljanja pravic kopiranja v pridobitne namene. 

Razlog za to je preprost. Načelo »sledi denarju« omogoča oblastem 
sledenje pridobitnim dejavnostim. Če podjetnik želi zaslužiti, 
mora najprej čim več ljudem povedati, kaj jim lahko ponudi. Če 
bo ponujal nekaj nezakonitega, bo policija o tem slišala, preden 



bo lahko pritegnil širok krog potrošnikov. Tako niso potrebne 
nobene druge omejitve temeljnih pravic. Nadzorni sistemi, ki že 
obstajajo za druge namene, zadostujejo za sledenje pridobitnim 
dejavnostim. 

A kje bi potegnili ločnico med pridobitnim in nepridobitnim? 

Res je, da obstaja sivo območje med pridobitnimi in nepridobitnimi 
dejavnostmi, a to je težava, ki sojo sodišča na veliko področjih že 
velikokrat rešila. 

Že zdaj imamo številne zakone, ki razlikujejo med pridobitnim in 
nepridobitnim namenom, vključno z obstoječo avtorskopravno 
zakonodajo. To je dobro, saj pomeni, da sodišča že imajo ustaljeno 
prakso za odločanje o tem, kaj je pridobitno in kaj ni. 

Če potrebujete podrobni odgovor o tem, kje potegniti črto, 
vprašajte pravnika, ki se ukvarja z avtorskim pravom (in mu plačajte 
300 evrov na uro). Tu gre za to, kako sodišča tolmačijo obstoječo 
zakonodajo, in na tem področju so strokovnjaki pravniki. 

Splošno gledano pa je črta med pridobitnim in nepridobitnim 
namenom približno tam, kjer bi jo pričakovali. Če imate vi kot 
fizična oseba blog brez reklam, je zadeva nepridobitna. Če na 
mesec dobite nekaj evrov od sistema Google Ads, je vaš blog 
najbrž še zmeraj nepridobiten, saj gre za zelo omejeno količino 
denarja, vaš glavni namen bloga pa ni služenje denarja. Če pa 
gre za velik blog, ki z oglaševanjem prinaša znatne prihodke, je 
najverjetneje prestopil črto v pridobitne vode. 

Obstajajo številne avtorske licence, vključno s Creative Commons 
- priznanje avtorstva, nekomercialno, ki uporablja to že obstoječo 
definicijo. 

Čeprav je res, da je včasih težko določiti mejo, pa je vprašanje že 
dobilo razumen odgovor. 

20 let komercialnega monopola 

Velik del dandanašnje razvedrilne industrije temelji na pravici 
do izključnega izkoriščanja avtorskopravno zaščitenih del v 
komercialne namene. To želimo ohraniti. A zdajšnje trajanje 
zaščite - dosmrtno plus 70 let - je absurd. Noben vlagatelj 
ne bi niti pogledal poslovne priložnosti s tako daleč odloženo 
dobičkonosnostjo. 

Trajanje zaščite hočemo skrajšati na obdobje, kije razumno tako z 
vidika družbe kakor z vidika vlagatelja, zato predlagamo obdobje 
20 let po objavi. 

Hočemo isto obdobje zaščite za vse vrste del. 

Ali ne bi bila bolj smiselna različna obdobja za različne tipe del? 

Dvajset let zaščite za računalniški program ima najbrž drugačne 
posledice kot dvajset let za pesem ali film. Ali ne bi bilo bolje 
obdobja zaščite razumno prilagoditi glede na različne tipe del? 

Tako sem pravzaprav razmišljal tudi jaz, Christian Engstrom, dokler 
se nisem pogovoril s prijateljem, ki seje popolnoma strinjal. Ko 
sva se začela pogovarjati, sva se oba strinjala, da bi bilo razumno 
določiti različna obdobja zaščite, saj gre za zelo različne trge. 

Meni kot programerju se je zdelo popolnoma razumno, da bi 
računalniški programi uživali daljšo zaščito, saj so zelo pogosto 
uporabni še dolgo po tem, ko so bili napisani. Koda, ki sem jo 
napisal v letih 1984-86, se še zmeraj uporablja in tistemu podjetju 
prinaša denar. To je nekaj popolnoma drugega kot popularna 
pesem, ki je priljubljena morda kako leto, preden utone v pozabo 
in jo zamenja naslednja. Tako se je zdelo meni. 

Moj prijatelj, bivši glasbenik (ki zdaj dela kot pravnik za avtorsko 
pravo, ker s tem lažje preživi), pa je trdil popolnoma nasprotno. 
Računalniške programe je dojemal kot nekaj, kar nadgradiš vsaj 



vsako drugo ali tretje leto. Programi, starejši od tega, nimajo 
nobene pridobitne vrednosti, zato je dovolj, če so zaščiteni 
razmeroma malo časa. Glasba, po drugi strani, pa lahko pogosto 
živi večno, zato bi trajanje zaščite za glasbo moralo biti veliko 
daljše. Tako se je zdelo njemu. 

Ta prijatelj, ki se je o tem pogovarjal tudi z drugimi ljudmi, mi je 
povedal, da se pogovor običajno odvije enako. Za dela, ki so ti 
blizu, se ti zdi razumno, da so zaščitena dlje, vse ostalo pa manj 
časa. Videti je, da tako čuti večina ljudi. 

Zato se najbrž ne bi mogli zediniti, katera dela bi naj bila zaščitena 
manj časa in katera dlje. V tovrstnih pogovorih, v katerih poskuša 
skupina ljudi določiti časovno omejitev x let, so po navadi vse 
predlagane vrednosti za x razmeroma arbitrarno določene. Iskanje 
različnih delno arbitrarnih vrednosti za vsako posebno kategorijo 
del vse skupaj le dodatno zakomplicira in zmanjša možnosti, da 
bo rešitev, ki jo bo mogoče objektivno zagovarjati, sploh najdena. 

Če pa na zadevo pogledamo z vidika investitorja, so reči drugačne. 
Glasbena industrija se od sektorja programske opreme morda 
zelo razlikuje, kljub temu pa imata skupno točko. Denar je denar, 
ne glede na to, v katerem sektorju ga investirate. 

Ko se vlagatelj v katerikoli industriji odloči, da bo investiral v nek 
projekt - bodisi glasbeni bodisi filmski, v računalniški program za 
širok trg ali v karkoli drugega -, bo pri tem izračunal obdobje, v 
katerem se mu bo investicija povrnila. Če se bo projekt odvijal po 
načrtih, bo pokril stroške in zaslužil v x letih. Če ne bo, je projekt 
propadel. 

X je v tovrstnih izračunih zmeraj zelo majhno število. Da bi bil 
kdo pripravljen investirati v kulturni projekt, pri katerem bi se 
investicija povrnila v več kot treh letih, se najbrž nikoli ne zgodi. 
Ljudje, ki gradijo mostove in jedrske reaktorje, seveda uporabljajo 

daljša investicijska obdobja, izven tovrstnih industrij pa so poslovni 
primeri za obdobja, daljša od treh let, zelo redki. 

To še posebej in še bolj drži za kulturni sektor. Le kdo lahko predvidi, 
kaj bo »kul« čez dve, tri leta, ko pa se razmere v kulturi tako hitro 
spreminjajo? Pri večini kulturnih projektov se pričakujeta pokritje 
stroškov in dobiček že v prvem letu. 

Če pogledamo obdobja zaščite z vidika vlagatelja, lahko 
upravičimo enako obdobje zaščite za vsa dela, čeprav so različna. 
Namen pravice do ekskluzivne uporabe v pridobitne namene je 
pritegnitev vlagateljev v kulturni sektor. Vlagatelji razmišljajo na 
isti način, ne glede na to, v kaj investirajo. 

Projekt se mora poplačati in vlagatelju prinesti dobiček v roku enega 
ali le nekaj let, sicer je propadel. Majhna teoretična verjetnost, da 
bo delo, ki ste ga financirali, postalo brezčasna klasika, ki proizvaja 
dobiček več desetletij, je lepa dodana vrednost za investitorja, ki 
pa v oceni poslovne priložnosti nima česa iskati. 

Zakaj torej dvajset let in ne le pet ali tri? 

Naš predlog dvajsetletnega obdobja zaščite je pragmatični 
kompromis. Čeprav obstajajo veljavni argumenti za petletna in 
še krajša obdobja, ki bi bila z vidika družbe dovolj, veliko ljudi 
še zmeraj instinktivno čuti, da bi bilo pet let, vsaj v nekaterih 
primerih, premalo. 

Raje kot da se zapletamo v neproduktiven prepir o nečem, kar 
bodo zmeraj vsaj delno arbitrarno določena števila, smo se 
odločili za obdobje dvajsetih let. 

Pomembno je, da se znebimo trenutnih obdobij zaščite, ki so 
dolga kot človeško življenje ali še več. Ta dolga obdobja so jasno 
škodljiva za družbo, saj efektivno onemogočajo dostop do skupne 
kulturne dediščine še dolgo po tem, ko večina del nima več prav 

nobene pridobitne vrednosti za lastnika pravic. Ekonomisti bi 
temu rekli mrtva teža, kulturniki pa sramota. 

Če bi obdobje zaščite znižali na 20 let, bi to rešilo večino 
problematike »črne luknje 20. stoletja« in omogočilo knjižničarjem 
in arhivarjem, da začnejo z nujnim digitalizacijskim ohranjanjem 
del 20. stoletja, ki gnijejo v arhivih. Z njihovega vidika bi bilo pet 
ali deset let še bolje, a tudi obdobje dvajsetih let je sprejemljivo. 

Hkrati je dvajset let še zmeraj dovolj dolga doba, ki spodbuja 
prijetne (čeprav malo verjetne) sanje, da bo avtorju uspelo 
proizvesti veliki hit, ki se bo zapisal v zgodovino in mu prinašal 
denar še desetletja. Če vaš naslednji projekt zadene terno in 
vas nenadoma povzdigne med zvezde, kot je Paul McCartnev 
ali skupina ABBA, bo obdobje dvajsetih let več kot dovolj, da 
postanete tako bogati, da vam nikoli več ne bo treba skrbeti glede 
denarja. 

Registracija po petih letih 

Osirotelo delo je delo, ki ga avtorskopravna zakonodaja še zmeraj 
ščiti, hkrati pa je njegov avtor neznan oziroma ga ni mogoče najti. 
Pri tem gre lahko za knjigo, pesem, film, fotografijo ali katerokoli 
drugo delo, ki spada pod okrilje avtorskopravne zakonodaje. 

Nekomu, ki jih želi uporabiti, predstavljajo osirotela dela veliko 
težavo. Če tako delo uporabi brez dovoljenja, tvega, da se bo 
lastnik pravic nenadoma pojavil in ga tožil za veliko odškodnino. 
Znano je, da sodišča razmeroma hitro dosodijo astronomske 
odškodnine celo za najmanjše kršitve avtorskopravne zakonodaje. 
To običajno preprosto ni sprejemljivo tveganje. 

Ker pa lastnika pravic, ki bi ga prosili za licenco, preprosto ni, ne 
morete glede tega storiti ničesar. Ne glede na to, kako pomembno 
bi bilo to delo deliti s svetom, tega nikakor ne morete storiti, ne da 
bi kršili zakon in se tako izpostavili velikemu finančnemu tveganju. 

Osirotela dela so zaradi obstoječega avtorskopravnega sistema 
praktično nedostopna. 

To ni majhna ali postranska težava. Velik del naše skupne kulturne 
dediščine 20. stoletja pade v to kategorijo. Približno 75 % knjig, ki 
jih Google želi digitalizirati kot del svoje storitve Google Books, je 
v tiskani obliki nedostopnih, še zmeraj pa jih ščiti avtorskopravna 
zakonodaja. 

Čeprav podrobna raziskava lahko odkrije lastnike pravic velikega 
odstotka teh del, je to preprosto nemogoče, če želite izvesti 
masovno digitalizacijo. 

Google Books pa ni edini projekt, ki digitalizira dela in jih daje na 
razpolago, čeprav so v zadnjem času pritegnili največ pozornosti. 
Obstajata tudi evropski projekt Europeana (ki ima podoben cilj) 
kakor tudi odprta pobuda Project Gutenberg. Vse te projekte 
ovirajo težave zaradi osirotelih (ali delno osirotelih) del. 

Če ne bomo storili ničesar, tvegamo, da bo velik del naše kulturne 
zgodovine 20. stoletja izgubljen v črni luknji, preden ga bo mogoče 
zakonito shraniti za prihodnje rodove. 

Skrajšanje avtorskopravne zaščite na dvajset let bi rešilo večji del 
te težave, a zaradi pravnih razlogov do tega najverjetneje ne bo 
prišlo kar čez noč. Če želimo skrajšati obdobje zaščite, moramo 
prilagoditi številne mednarodne pogodbe o avtorskih pravicah in 
pravicah kopiranja, kot je npr. Bernska konvencija. Čeprav je to 
nekaj, kar Evropa s političnega in gospodarskega stališča vsekakor 
lahko stori, bo v najboljšem primeru pot še dolga, tudi ko bo 
prisotna politična volja. Potrebujemo ukrepe, ki jih bomo lahko 
uvedli hitreje. 

Predlagamo, da se avtorske pravice (skupaj z monopolom nad 
pridobitno rabo in distribucijo) samodejno in brez registracije 
podelijo ob objavi, kakor je to že danes. Če pa želi lastnik pravic 



pridobitni monopol ohraniti več kot pet let, mora delo po prvem 
petletju registrirati. 

Lastniki pravic, ki ne registrirajo dela, izdanega pred več kot petimi 
leti, še zmeraj ohranijo avtorske pravice, se pa odpovejo pravici do 
monopola nad pridobitnim izkoriščanjem dela. 

S pravnega vidika je to popolnoma skladno z Bernsko konvencijo, 
saj ne spreminja obstoja pravice, temveč le dodaja razumen in 
upravičen pogoj za izvajanje te pravice. 

Pravimo le, da če želite denar za uporabo vašega dela, ki je 
starejše od petih let, morate v javni bazi podatkov navesti, kako je 
mogoče stopiti z vami v stik in kam naj se denar pošlje. To nikakor 
ni posebej težka ali nerazumna zahteva. 

Kdorkoli, ki želi licencirati delo za pridobitne namene, lahko v 
javni bazi podatkov zlahka najde lastnike pravic. Ta baza koristi 
prav slednjim. Če želite nekaj prodati, je razkritje vaše identitete 
potencialnim kupcem očitno v vašem interesu. 

Registracija po petih letih je zmaga za vse vpletene, poleg tega pa 
jo je mogoče uvesti hitro in na preprost način. 

Brezplačno vzorčenje 

V opisu dokumentarca Copvright Criminals je postaja PBS iz ZDA 
zapisala: 

»Dolgo preden so ljudje začeli objavljati svoje doma 
narejene videokolaže na spletu, so izvajalci hip-hopa 
izpopolnjevali umetnost avdiomontaže z vzorčenjem. 
Vzorčenje je staro toliko kot glasba sama, nove tehnologije, 
ki so bile razvite v 80. in 90. letih, pa so olajšale ponovno 
rabo obstoječih posnetkov. Izvajalci, kot so Public Enemv, 
De La Soul in Beastie Bovs, so ustvarili kompleksne ritme, 
reference in odtenke izvirnih in tujih zvokov. A v zgodnjih 

90. letih je vzorčenje prišlo navzkriž z zakonom. Ko so se 
vpletli odvetniki založniške industrije, so se nekdanje 
»izposojene melodije« preimenovale v »kršenje pravic 
kopiranja«.« 

Dokumentarec Copvright Criminals se poglobi v 
ustvarjalno in pridobitno vrednost glasbenega vzorčenja, 
skupaj z zadevnimi razpravami o umetniškem izražanju, 
avtorskopravni zakonodaji in denarju. V njem nastopi veliko 
tistih, ki so ustvarili hip-hop, kot so Public Enemv, De La Soul 
in Digital Underground, pa tudi veliko novih umetnikov, 
kot so avdiovizualni remikserji Eclectic Method. Nudi tudi 
prvoosebne intervjuje z umetniki, katerih dela so bila 
vzorčena. Primera takih umetnikov sta Clvde Stubblefield 
(bobnar Jamesa Brovvna in najbolj vzorčen glasbenik na 
svetu) in George Clinton (drugi pogosto vzorčeni glasbenik, 
legenda funka). 

Računalniki, mobilni telefoni in druge interaktivne 
tehnologije spreminjajo naš odnos do medijev, zamegljujejo 
mejo med ustvarjalci in porabniki ter radikalno spreminjajo 
pomen besede ustvarjalnost. Medtem ko umetniki najdejo 
zmeraj bolj izvirne načine, kako stare vplive vplesti v nov 
material, Copvright Criminals postavi vprašanje: »Si lahko 
lastite posamezen zvok?« 

Dandanes je odgovor na slednje vprašanje žal pritrdilen. Velike 
založbe si lastijo posamezne zvoke in zelo kratke vzorce. Če ste 
hip-hop glasbenik, se pripravite na to, da boste vnaprej plačali na 
sto tisoče evrov za licence za vzorčenje, kijih potrebujete, če želite 
svojo glasbo dati na voljo javnosti. 

To je jasno povsem nepotrebna omejitev pravice do ustvarjanja 
nove kulture. 



Ustvarjalci filmov in drugi umetniki, ki želijo ustvariti nova dela z 
uporabo izsekov obstoječih del, se soočajo z isto težavo. 
To želimo spremeniti z uvedbo jasnih izjem in omejitev, ki bi 
dovoljevala predelave in parodije, pa tudi z uvedbo pravice 
do »citiranja« glasbe in avdiovizualnega materiala, ki bi bila 
oblikovana podobno kot obstoječe pravice do citiranja besedila. 

Prepoved omejevanja digitalnih pravic (DRM) 
Namen tega predloga reforme avtorskopravne zakonodaje je 
nastanek uravnotežene zakonodaje, ki koristi družbi kot celoti, 
skupaj z uporabniki. A pravica, da nekaj zakonito počneš, je vredna 
le malo, če nimaš praktične možnosti za to. 

DRM je kratica, ki pomeni Digital Rights Management (Upravljanje 
digitalnih pravic) ali Digital Restrictions Management (Upravljanje 
digitalnih omejitev). Ta izraz označuje številne različne tehnologije, 
katerih namen je omejevanje zmožnosti ljudi za uporabo in 
kopiranje del, tudi ko bi to lahko počeli zakonito. 

V svoji knjigi Free Culture je profesor prava, Lavvrence Lessig, 
podal primer e-knjige, ki jo je objavilo podjetje Adobe. Šlo je za 
Alico v Čudežni deželi, ki je bila prvič objavljena leta 1865 in za 
katero so se pravice do kopiranja že zdavnaj iztekle. Ker knjiga ne 
spada več pod avtorskopravno zakonodajo, ima vsakdo pravico, 
da z besedilom Levvisa Carrolla počne, kar želi. 

A v tem primeru se je podjetje Adobe odločilo, da bo uporabilo 
»pravico« do DRM-ja, s katerim so onemogočili kopiranje in 
tiskanje knjige ter celo posojanje in podarjanje knjige prijateljem. 

Slepi in slabovidni, ki morajo e-knjige najprej pretvoriti v zase 
uporabne formate, preden jih lahko preberejo, tega zaradi 
sistemov DRM pogosto ne morejo storiti. Čeprav imajo zakonito 
pravico, da pretvorijo knjige, ki so jih kupili, jim omejitve digitalnih 
pravic to v praksi onemogočajo. 

Drugi primer so regijsko zaklenjeni, a zakonito kupljeni DVD-ji, ki 
jih ni mogoče gledati na predvajalniku, če ta ni bil kupljen v isti 
regiji. 

Vsi zakoni tega sveta so v tem primeru na vaši strani, vendar 
vam to ne pomaga, če se podjetje odloči, da bo za svoj proizvod 
uporabilo sistem DRM, ki vam to tehnično onemogoča. In pri tem 
ne gre le za to, da vam take omejitve otežujejo izvajanje zakonsko 
zagotovljenih pravic za uporabo del, ki ste jih kupili. Po trenutni 
dikciji zakonodaje so taki poskusi nezakoniti. 

To je jasno nerazumno. Take omejitve mora biti zmeraj mogoče 
zakonito zaobiti, premisliti pa moramo, ali ne bi v zakonodajo o 
zaščiti potrošnika vključili prepovedi tehnologij za omejevanje 
digitalnih pravic, ki omejujejo zakonito uporabo del. 

Pri tem moramo »DRM« definirati kot »kakršenkoli tehnični 
sistem, ki omejuje katerokoli zakonito pravico uporabnika«. Ker 
obstajajo izjeme in omejitve za določene vrste uporabe (vključno 
s pravico do ustvarjanja kopij za zasebno rabo) v avtorskopravni 
zakonodaji vseh držav, ta definicija zadeva vse sisteme, ki bi jih 
običajno razumeli pod pojmom DRM. 

Če velikim multinacionalkam dovolimo pisanje svojih zakonov 
in njihovo izvajanje s pomočjo tehničnih sredstev, uvajanje 
uravnotežene in razumne avtorskopravne zakonodaje v naših 
parlamentih nima smisla. 

Kulturni trgi prihodnosti 



Nihče ni zahteval davka na hladilnike 
Pred sto leti je bilo podjetje Stockholm Ice eno največjih podjetij v 
Stockholmu na Švedskem. Njihov posel je bil tako preprost, kot je 
bil tudi potreben; pomagali so ohranjati pokvarljivo hrano užitno, 
tako da so razvažali mraz v prenosni obliki. 

Pozimi so iz zmrznjenih jezer izrezali velike bloke ledu, jih shranili 
v žagovini v ogromnih skladiščih, jih razrezali na manjše dele in jih 
nato na cesti prodajali. Ljudje so led kupovali in ga hranili skupaj s 
hrano v posebnih omarah, da je hrana bila shranjena na hladnem. 

(Zato nekateri starejši Švedi hladilnikom še zmeraj pravijo »ledene 
omare«.) 

Ko so v prvi polovici prejšnjega stoletja gospodinjstva v Stockholmu 
dobila elektriko, so ti »distributerji mraza« postali nepotrebni. 

Navsezadnje so prodajali zmožnost hranjenja hrane na hladnem, 
kar so nenadoma vsi lahko počeli brez njihove pomoči. 

V mestih je bil to precej hiter proces. Od takrat, ko so v 20. 
letih hladilniki postali dostopni, pa je do konca 30. let večina 
gospodinjstev že imela svojega. Eden največjih delodajalcev v 
mestu - distributer mraza - je postal zaradi tehničnega razvoja 
popolnoma nepotreben. 

V tem obdobju je bilo veliko osebnih tragedij, saj so »zmrzovalci« 
(prodajalci ledu) izgubili svoj poklic in so se morali priučiti 
popolnoma novega dela. Poklic zmrzovalca je bil tako ali tako 
pogosto težak, razpad industrije iz dneva v dan pa stanja ni 
izboljšal. 

Je pa nekaj dogodkov, ki se niso zgodili, ko je industrija distribucije 
ledu postala nepotrebna. 

Noben lastnik hladilnika ni pristal na sodišču, ker je ustvarjal 
svoj lastni mraz in s tem ignoriral obstoječe korporacijske verige 
distribucije mraza. 

Noben zakon ni bil predlagan, ki bi proizvajalce elektrike naredil 
odškodninsko odgovorne, če je bila elektrika, ki so jo proizvedli, 
uporabljena na način, ki je zmrzovalce stal služb. 

Nihče ni zahteval mesečnega davka od lastnikov hladilnikov, ki bi 
šel sindikatu zmrzovalcev. 

Organizirana ni bila nobena razsipno draga okrogla miza 
strokovnjakov, ki bi se strinjali, kako pomembni so zmrzovalci za 
celotno gospodarstvo. 

Namesto tega je distribucijski monopol postal nepotreben, ignoriran, 
gospodarstvo kot celota pa je želo korist decentralizacije, ki je sledila. 

Zdaj prihaja do ponovitve tega scenarija, vendar je tokrat 
distribucijska industrija - industrija pravic kopiranja - predrzna in 
zahteva posebne zakone ter trdi, da bo gospodarstvo brez njihovih 
nepotrebnih storitev propadlo. A zgodovina spet in spet potrjuje, 
da je novonastala nepotrebnost določene industrije pozitivna. To 
pomeni, da smo se naučili nekaj pomembnega - kako reči početi 
bolj učinkovito. Namesto propadle industrije se pojavijo novi 
poklici in znanja. 

Industrija pravic kopiranja nam spet in spet zatrjuje, da če njihov 
nepotrebni monopol nad distribucijo ne bo zapisan v zakonodajo 
z zmeraj višjimi kaznimi za neupoštevanje, nova kultura sploh 
ne bo več nastajala. Kot smo videli, se take trditve zmeraj znova 
izkažejo za blebetanje. 

Morda drži, da industrija pravic kopiranja ne more ustvarjati 
glasbe s ceno milijona ameriških dolarjev na pesem. A monopolne 
zakonodaje ni mogoče utemeljevati na podlagi stroškov, ko drugi 
delajo isto veliko ceneje - praktično zastonj. Še nikoli ni bilo na 
voljo toliko glasbe kot danes, to pa zgolj zato, ker vsi uživamo v 
ustvarjalnosti. To ni nekaj, kar počnemo zaradi denarja, ampak 
zaradi tega, kar smo. Zmeraj smo ustvarjali. 

Kaj pa filmi? Stomilijonske produkcije? Obstajajo primeri »garažnih 
filmov« (eden je v svoji državi prehitel celo Casablanco in postal 
najbolj gledan film vseh časov - Star Wreck na Finskem). Morda 
pa je res, da argumenti malce bolj govorijo v prid kinematografske 
produkcije velikih uspešnic. 

V zadnjih desetih letih je filmska industrija vsako leto postavila 
nov finančni rekord. Kljub tragičnim napovedim konca jim še nikoli 
ni šlo bolje kot danes. A bodimo pošteni, morda bo nekoč prišel 
čas, ko ljudje ne bodo več tako zagnano plačevali za stomilijonske 
filme. 



A tudi če bi bilo res, da filmov ne bo mogoče izdelovati na isti 
način, dokler bodo obstajali tako internet kakor tudi naše 
državljanske svoboščine, morda to pomeni le, da gre za naravno 
evolucijo kulture. 

Navsezadnje so vrhunci kulture nekoč bili operete, baletne 
predstave in klasični koncerti. Ti še zmeraj obstajajo, vendar 
ne v središču pozornosti javnosti kot nekoč. Nikogar pretirano 
ne skrbi, da so te vrste izraznosti imele svoj vrhunec in da se je 
družba premaknila naprej proti novim vrstam izražanja kulture. 
Ustoličevanje dandanašnjih oblik kulture v zakonodaji nima samo 
po sebi nobene vrednosti, poleg tega pa preprečuje spremembe, 
ki nas spremljajo že od nekdaj. 

Kamorkoli pogledamo, vidimo, da moramo odstraniti monopole 
pravic kopiranja in tako družbi omogočiti, da napreduje od 
trenutnega dušenja kulture in znanja. Najstniki dandanes običajno 
sploh ne opazijo težave - deljenje v povezanem svetu se jim zdi 
tako naravno, da nasprotujoče signale ignorirajo kot »zastarele 
neumnosti«. 

In prav gotovo nočejo plačevati davka na hladilnike. 

Kulturni pavšal: nerešitev za netežavo 
Kulturni pavšal, globalna licenca ali davek na širokopasovne 
povezave, ki bi financiral lastnike pravic kopiranja, je zamisel, ki 
je stara že vsaj desetletje, a se ni nikoli uresničila. Za to obstaja 
razlog. Zamisel zveni zavajajoče preprosto in na prvi pogled 
morebiti privlačno. Ko se vanjo poglobimo in poskusimo oblikovati 
konkretni predlog, pa se zavemo težav. 

Zbiranje denarja je eno. Razpravljamo lahko o tem, ali je pravično, 
da ljudi, ki pravzaprav ne snemajo s spleta, prisilimo, da kljub temu 
plačajo. Zakaj naj bi podjetja dobila odškodnino za tehnološki 
napredek? Pa tudi o podrobnostih, kot je na primer vprašanje, 

kako obravnavati več (mobilnih) spletnih povezav, ki jih družine 
običajno imajo na voljo. Pa pustimo to. 

Zabava se zares začne, šele ko pridemo do vprašanja, kako denar 
razdeliti. 

Predvajanje na TV in radiu: podpiranje bogatih 

Če izplačila utemeljimo s tem, kar se predvaja na televiziji in radiu, 
bo večina denarja šla ustaljenim izvajalcem, ki jim že tako gre zelo 
dobro. Tako deluje trenutni sistem z davki na prazne plošče in 
razne elektronske naprave. 

Ena najprivlačnejših lastnosti spleta je, da manjši in še 
neuveljavljeni izvajalci lahko dosežejo občinstvo, čeprav njihovih 
del ne predvajajo na televiziji in radiu. To je učinek »dolgega 
repa«, pri čemer vsi ti majhni izvajalci skupaj predstavljajo velik 
del vsega, kar se snema s spleta. 

To je skupina ljudi, ki bi jih večina ljudi želela podpreti, tako zaradi 
kulturne raznolikosti, ki jo nudijo, kakor tudi preprosto zato, 
ker denar pogosto nujno potrebujejo. S kulturnim pavšalom, ki 
temelji na televizijskih in radijskih predvajanjih, bodo dobili le 
majhen del zbranega denarja. Hkrati bodo njihovi oboževalci imeli 
manj denarja, ki ga bodo lahko porabili zanje, saj bodo morali 
plačati pavšal, ki ga bodo financirali iz gospodinjskega proračuna 
za kulturo in razvedrilo. 

To lahko zelo verjetno privede do sistema, ki zmanjša prihodke 
revnih izvajalcev in denar preusmeri že tako bogatim. 

Alternativa, ki jo zagovarja večina podpornikov pavšala, je 
merjenje količine deljenja vsebin na spletu in izplačevanje glede 
na te meritve. To pa vodi do drugih težav. 



Milijarde za pornografijo 

35 % vseh vsebin, ki jih uporabniki snemajo s spleta, predstavlja 
pornografija. Pornografija je zaščitena na popolnoma enak način 
kot druga avdiovizualna dela. Če plačila iz sistema kulturnega 
pavšala razumemo kot »kompenzacijo« za snemanje zaščitenih 
del s spleta, mora 35 % denarja nesporno teči v pornografsko 
industrijo. 

Menite, da bi politiki morali ustvariti tak sistem? 

Cilj tega ni kritika pornografije. Ta je priljubljena oblika razvedrila 
in s pornografijo samo po sebi ni nič narobe. To pa ne pomeni, 
da jim mora vlada odrediti milijardne subvencije. Zgodovinsko 
gledano je to industrija, ki je jasno pokazala svojo sposobnost, da, 
če dovolite, sama trdno stoji. 

Če pa želite pornografijo izključiti iz sistema kulturnega pavšala, 
zgolj oblikovanje Evropskega odbora za moralnost in dober okus 
ali podobnega mehanizma, ki bo odločal o tem, kaj je pornografija 
in kaj umetnost, ne bo dovolj. Poleg tega pa argumenta, da je 
kulturni pavšal »kompenzacija« oziroma da ima karkoli opraviti s 
pravicami kopiranja, več ne boste mogli uporabiti. 

Namesto tega postane slednji v najboljšem primeru zgolj naključna 
kulturna subvencija, v najslabšem pa nedisciplinirana kraja. 

Preobremenitev omrežij 

Tehnično je mogoče z razmeroma visoko natančnostjo meriti, kaj 
se na spletu deli. Nekateri ljudje so izrazili zaskrbljenost zaradi 
zasebnosti, a v tem primeru to ne bi predstavljalo težav. Merjenje 
mora biti zgolj »dovolj dobro«, kar pomeni, da sledenje vsakemu 
posameznemu snemanju s spleta ni nujno. Razmeroma preprosto 
bi bilo zasnovati sistem, ki bi zbiral dovolj dobro statistiko, ne da 
bi komurkoli vdiral v zasebnost. 



118 Zakaj reforma avtorskega prava 



Kakor hitro pa boste začeli plačevati glede na statistiko snemanja 
s spleta, bodo ljudje spremenili svoje obnašanje. Če vam je danes 
všeč določen izvajalec, kije izdal album, boste slednjega sneli zgolj 
enkrat, da ga boste lahko poslušali. Če pa boste vedeli, da bo vaš 
najljubši izvajalec dobil količino denarja, ki je sorazmerna številu 
snemanj njegovega albuma s spleta, vas bo prešinilo, da mu lahko 
pomagate tako, da isti album snamete spet in spet. 

Ker vas to ne stane niti centa lastnega denarja, četudi album 
snamete milijonkrat, ste lahko prepričani, da bodo oboževalci 
počeli prav to. Vemo, da oboževalci resnično obožujejo svoje idole 
in da želijo, da so slednji finančno uspešni. V ta namen morate 
zgolj pognati trivrstični programček, ko računalnika ne uporabljate 
za nič drugega. Veliko oboževalcev bi to storilo. 

Edina resnična omejitev skupnega števila snemanj z namenom 
pomoči najljubšemu izvajalcu bo kapaciteta spletne infrastrukture. 
Z drugimi besedami: s kulturnim pavšalom se bo splet spremenil v 
neprestano gnečo popolnoma nepotrebnega prometa in ne glede 
na to, koliko denarja bodo ponudniki spletnih hrbtenic vložili v 
dvige kapacitete, bo ta takoj zapolnjena. 

Vir dobička za pisce virusov 

Računalniški virusi so dandanes zelo problematični, čeprav pisci 
virusov le stežka zaslužijo s svojimi kriminalnimi dejavnostmi. 
Namen računalniškega virusa je običajno namestitev »zadnjih vrat« 
v računalnik, ki ga spremenijo v del mreže tisočih računalnikov, 
nad katerimi lahko pisec virusa po želji prevzame nadzor. 

Lastnik takega omrežja lahko svoje storitve proda kriminalcem, ki 
želijo pošiljati neželeno elektronsko pošto ali izvesti razne oblike 
naprednih prevar. Če pa pisec virusa nima povezav z organiziranimi 
kriminalnimi združbami, lahko svoje sposobnosti pisanja virusov 
le stežka spremeni v gotovino. S sistemom kulturnega pavšala se 
to spremeni. 



Načeloma lastnik nezakonite mreže računalnikov potrebuje le 
prijatelja, kije posnel pesem, ki jo ščiti avtorskopravna zakonodaja. 
Nato lahko več tisoč računalnikom v mreži da nalogo, da pesem 
znova in znova snamejo. Zaradi pavšalnega sistema se bodo ta 
snemanja samodejno spremenila v pravi denar, ki bo izplačan 
prijatelju, ki je lastnik pravic za pesem. 

Policija bi morda lahko odkrila tako nezakonito dejavnost in jo 
preprečila, če bi šlo za njeno najbolj primitivno obliko, zlahka pa 
si predstavljamo, kako zelo bi bolj sofisticirani kriminalci ta načrt 
izpopolnili. Sistem kulturnega pavšala, ki bi na podlagi samodejnih 
statistik snemanj s spleta letno izplačal milijarde evrov, bi 
postal zelo dobičkonosna tarča kriminalcev. Pisanje škodljivih 
računalniških virusov pa bi postalo precej bolj dobičkonosna 
dejavnost, kot je danes. 

Težava sploh ne obstaja 

Proti kulturnemu pavšalu govorijo tudi številni drugi argumenti, 
a te bomo preskočili in se osredotočili na zadnjega, ki je zelo 
pozitiven: 

Težave, ki bi jo morali reševati, sploh ni. 

Splet je revolucionarna tehnologija, ki spreminja veliko 
predpostavk kulturne industrije. Naloga zakonodajalcev in 
politikov ni zaščita starih poslovnih modelov oziroma iznajdba 
novih. Zakonodajalci so odgovorni za to, da imamo družbo, v kateri 
kultura lahko cveti in v kateri imajo ustvarjalni ljudje možnost, da s 
svojim delom zaslužijo. 

Pred desetimi leti, ko je bilo masovno deljenje datotek na spletu 
nov pojav, je bila skrb upravičena glede dveh zadev: o tem, ali bo ta 
nova tehnologija vplivala na tržne pogoje za izvajalce in ustvarjalce 
na način, ki bi jim onemogočil služenje denarja s kulturo, in o 
morebitnem drastičnem padcu kulturne proizvodnje v družbi. 

Dandanes pa poznamo dejansko stanje. Vemo, da se danes ustvari 
več kulture kot kadarkoli poprej in da ljudje, ki napovedujejo 
»konec glasbe« in podobne scenarije, preprosto nimajo prav. Vse 
več akademskih raziskav kaže, da umetniki v dobi deljenja datotek 
zaslužijo toliko kot še nikoli. Založbe izgubljajo, umetniki pa z 
deljenjem datotek zgolj dobivajo. 

Preživetje za umetnike že od nekdaj ni lahko, splet pa je ponudil 
nove priložnosti ustvarjalnim ljudem, ki želijo najti občinstvo, 
ne da bi morali svojo dušo prodati velikim podjetjem, ki so 
nekoč nadzorovala vse distribucijske kanale. To je zelo pozitivna 
sprememba za umetnike in ustvarjalce, tako s kulturnega kakor 
tudi z ekonomskega vidika. 

Nihče ne potrebuje nobene odškodnine za dejstvo, da tehnološki 
napredek svet spreminja na bolje. 

To JE trg, neumnež! 
Henrik Alexandersson pravi: 

»Ko sodelujem s piratskim Evropskim poslancem, Christianom 
Engstromom, se pogosto srečam z zagovorniki intelektualne 
lastnine - lobisti filmske, glasbene in knjižne industrije. In skoraj 
vedno me prešine misel ...« 

Saj nimajo niti najmanjšega pojma, kaj se zares dogaja. 

Kaže, da se ne zavedajo, da zdaj živimo v informacijski družbi s 
hiperdistribucijo. In če se komu od njih vsaj za silo nekaj sanja, je 
videti, da mislijo, da je splet, prost pretok informacij, in deljenje 
datotek ustvarila Piratska stranka ali morda Engstrom sam. 

(Včasih na to odgovoriva: »Ne ne, to je naredil nekdo veliko 
pametnejši.« Kljub temu pa ne dojamejo niti subtilnega humorja 
niti sporočila.) 



Kar Piratska stranka počne, je »le« izpostavljanje razumnih politik 
v naši novi družbi. 

Milijarde ljudi je na spletu. Vsi ti ljudje se lahko, vsaj teoretično, 
povežejo med seboj. Med osebo A in osebo Z je pogosto 
presenetljivo kratka razdalja (ali le nekaj povezav). Misel, zamisel 
ali program se lahko po vsem svetu razširi v zgolj nekaj dneh. Vse 
vrste datotek, ki so na mojem računalniku, lahko prenesemo na 
vašega - ali na računalnik serviserja koles v Čilu -, če so le dovolj 
dobre in zanimive. 

Nekateri podjetniki so sporočilo dojeli. Postavljajo spletne 
aplikacije, spletne trgovine (katerih uspešnost je pogosto premo 
sorazmerna s stopnjo njihove specializacije). Postavljajo svoje 
lastne medijske kanale in projekte, v katerih ljudje sodelujejo. 
Večinoma je to izvedljivo z zelo malo denarja. In če želijo, lahko 
nastopijo na globalnem trgu. 

Lobisti intelektualne lastnine iz razvedrilne industrije pa ... nočejo 
sprevideti oziroma sprejeti resničnosti, kot je. Jezni so, ker ljudje 
nočejo več iti v trgovino v centru mesta in kupiti njihovih graviranih 
plastičnih plošč. Znorijo, če nekdo z drugimi deli informacijo, ki jo 
je kupil. Preklinjajo splet. Pretok informacij hočejo nadzorovati in 
filtrirati. Ljudi hočejo odrezati od spleta. Prav nič jih ne moti, da svet 
za vse ostale s tem poslabšajo - za vse podjetnike, znanstvenike, 
študente, aktiviste, umetnike, blogerje in navadne ljudi, ki vsak 
dan spontano polnijo splet z življenjem in ustvarjalnostjo. 

Lobi intelektualne lastnine se ne trudi, da bi resnično sprejel, 
pozdravil in uporabil to novo resničnost in informacijsko družbo. 
Pa bi lahko, če bi to hoteli, in s tem bi lahko ogromno zaslužili. A 
za zdaj, kot kaže, ne morejo in ne želijo razmišljati izven ustaljenih 
okvirov. 

Včasih je to prav osupljivo. Srečali smo se z osebo iz sektorja 
knjižnega založništva. Arogantno nam je povedala, da sta količina 
in raznovrstnost informacij na spletu problematični, saj nihče ne 
more nadzorovati procesa selekcije in odločati, kaj se lahko objavi 
in česa se ne sme objaviti. Tako ... omalovaževalno! 

Spletna informacijska družba z raznovrstnimi informacijami in 
hiperdistribucijo je nov trg. In na veliko načinov je veliko bolj 
svoboden od starega. Sprejmite ga ali pa se mu umaknite. 

Sprijaznite se. Nekateri izdelki, poslovni modeli, koncepti in 
navlaka bodo končali v smeteh - v sodobno družbo ne sodijo. 
In v smeteh morajo pristati, saj tako naredijo prostor za nove, 
dobičkonosne reči, ki so osredotočene na prihodnost, izvedljive 
in v razcvetu. 

Nihče ne more z gotovostjo trditi, kako bodo videti jutrišnji poslovni 
koncepti. A ne skrbite, bomo že izvedeli. Trg bo to vprašanje rešil. 
Sam. Zmeraj bodo obstajali nadarjeni ljudje, ki bodo za nove trge 
razvijali nove reči. Temu lahko pravite kapitalizem, spontani red, 
napredek, nevidna roka, dinamični učinki ali karkoli drugega, a 
tako bo. 



Zaupajte v Silo! 

Zahvale: 



Tretje poglavje: Monica Horten, www.iptegrity.com: EU gives 
notice of 'Net blocking schemes' 
(Creative Commons CC-NC-BY 3.0) 

Peto poglavje: Mike Masnick, Techdirt.com: More ChartsThe 
Record Labels Don't Want You To See: 
Swedish Musicians Making More Money 

Ernesto, Torrentfreak.com: Artists Make More Money in File- 
Sharing Age Than Before It 
(Creative Commons CC-SA 2.0) 

Mike Masnick, Techdirt.com: 
Artists Make More Money in File-Sharing Age Than Before It 

Profesor Michael Geist, www.michaelgeist.ca: Harvard Study 
Finds VVeaker Copyright Protection Has Benefited Society 
(Creative Commons CC-BY 2.0) 

Sedmo poglavje: Henrik Alexandersson, henrik-alexandersson.se: 
This IS the Market, Stupid! 
(Creative Commons CCO) 

Povezave: 



To knjigo lahko v drugih formatih in jezikih najdete na 
www.copyrightreform.eu. 

Sledite Christianu Engstromu: 
christianengstrom.wordpress. com 

in Ricku Falkvingu:/aMrw'nge.ne£ 

Več za Slovenijo pomembnih informacij na: 
www.piratskastranka.si 

Preberi in daj naprej! 




